Zamaanee fenavruge Futsal dhandeh M.Naalaafushi gai alhaifi - vNews.mv\nނާލާފުށީގައި ހަދާފައިވާ ފުޓްސަލް ދަނޑު\nޒަމާނީ ފެންވަރުގެ ފުޓްސަލް ދަނޑެއް ނާލާފުށީގައި އަޅައިފި\nއިސްމާޢީލް ޝާހު 19 July 2020, 18:02\nމި ދަނޑުގައި ރޭގަނޑުވެސް ކުޅެވޭގޮތަށް ލައިޓިން ސިސްޓަމެއް ވަނީ ހަރުކޮށްފައި\nމި ދަނޑު ކުރިން ހަވާލުކޮށްފައިވަނީ އެމްއާރުޑީސީއާ\nމި ދަނޑުގެ މަސައްކަތް ނިންމާފައިވަނީ ޓްރިޕަލް އެއިޓް ކުންފުނިން\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ފަރާތުން މ. ނާލާފުށީގައި ގާއިމްކުރި ފުޓްސަލް ދަނޑުގެ މަސައްކަތް ނިންމާލައިފިއެވެ.\nމި ދަނޑަކީ ކުރީ ސަރުކާރުން މޯލްޑިވްސް ރޯޑް ޑެވެލޮޕްމެންޓް ކޯޕަރޭޝަން (އެމް.އާރް.ޑީ.ސީ) އާއި ހަވާލުކޮށް މަސައްކަތް ނުފަށާ އޮތް ރަށެކެވެ.\nމި ސަރުކާރު ވެރިކަމާ ހަވާލުވުމަށްފަހު ރާއްޖޭގެ އެކި ކަންކޮޅުތަކުގައި ހުރި މިފަދަ ދަނޑުތައް ނިންމުމަށް ކުރެވުނު މަސައްކަތުގެ ތެރެއިން ނާލާފުށި ދަނޑުގެ މަސައްކަތް 21 ދުވަހުގެ ތެރޭގައި ނިންމާގޮތަށް ހަވާލުކޮށްފައިވަނީ ޓްރިޕަލް އެއިޓް ކުންފުންޏާއެވެ.\nމި ދަނޑުގައިވަނީ ރޭގަނޑު ކުޅެވޭގޮތަށް ލައިޓްވެސް ހަރުކޮށްފައެވެ.\nމި ދަނޑުގެ ޑްރޯން ފޮޓޯއެއް ޓްވީޓް ކުރައްވައި މިނިސްޓަރ މަޙްލޫފް ވިދާޅުވީ މިދަނޑަކީވެސް ދެޖިންސުގެ ޒުވާނުން އެކި ކުޅިވަރުތަކަށް ބޭނުންކުރާނެ ދަނޑެއް ކަމަށް އުއްމީދުކުރައްވާ ކަމަށެވެ.\nއަދި މިދަނޑުގެ މަސައްކަތްތައް ކުރިޔަށް ގެންދިޔުމުގައި ނާލާފުށި ޒުވާނުންނާއި، ކައުންސިލް އަދި އެރަށް ނިސްބަތްވާ މުލަކު ދާއިރާގެ މެމްބަރު އިބްރާހީމް ނަސީރު ދެއްވި އެއްބާރުލެއްވުމަށް މިނިސްޓަރ މަޙްލޫފް ޝުކުރު އަދާކުރެއްވިއެވެ.\nރާއްޖޭގެ އެކި ކަންކޮޅުތަކުގައި ފުޓްސަލް ދަނޑު އެޅުމުގެ މަޝްރޫއުތައް މިހާރުވެސް ކުރިޔަށްދާއިރު ކުރިއާއި ހިލާފަށް މިހާރު އަޅާ ދަނޑުތަކަކީ ފެންވަރު ރަނގަޅު ދަނޑުތަކެއް ކަމަށް ކުޅިވަރާބެހޭ ވުޒާރާއިން މައުލޫމާތު ދެއެވެ.


Ifurugai3on3Futsal Mubaaraatheh Baavvanee | ungoofaaru.com\nބަނޑޭރިގަނޑު/ކުޅިވަރު/އިފުރުގައި3އޮން3ފުޓްސަލް މުބާރާތެއް ބާއްވަނީ\nއިފުރުގައި3އޮން3ފުޓްސަލް މުބާރާތެއް ބާއްވަނީ\nމުނާޒު މުޙައްމަދު 24 އޯގަސްޓް 2020\n0 147 މިނެޓެއް ނުވަނިސް ކިޔާލެވޭ\nއިފުރު އެއާޕޯޓުގައި މަސައްކަތްކުރާ މުވައްޒަފުންގެ މެދުގައި3އޮން3ފުޓްސަލް މުބާރާތެއް ބޭއްވުމަށް ނިންމައިފިއެވެ. މި މުބާރާތް އޮންނަނީ މި މަހުގެ 27 އަދި 28 ވަނަ ދުވަހުއެވެ.\nމި މުބާރާތުގައި އިފުރު އެއާޕޯޓުގައި މަސައްކަތް ކުރާ މޯލްޑިވިއަންގެ މުވައްޒަފުންނާއި، އޭވިއޭޝަން ސެކިއުރިޓީ ކޮމާންޑް އަދި އެމްއެންޑީއެފްގެ މުވައްޒަފުން ބައިވެރިވާނެއެވެ. ކޮންމެ ޓީމެއްގައި3ކުޅުންތެރިން ހިމެނޭ މި ފުޓްސަލް މުބާރާތުގައި 8 ޓީމު ބައިވެރިވެއެވެ.\nދެ ގުރޫޕަކަށް ބަހާލައިގެން ކުރިއަށް ގެންދާ މި މުބާރާތުގެ ގުރޫޕު އޭ ގައި ހިމެނެނީ އެފްސީ ބަންކަރު، އެފްސީ ނިރަ، ޑޮލަރު އެފްސީ އަދި ލޮކްޑައުންއެވެ. ގުރޫޕް ބީ ގައި ހިމެނެނީ ސްޓޭންޑްބައި އެފްސީ، އެފްސީ ސެނިޓައިޒާ، ސޭންޑް އަދި ދަ ލާސްޓް3އެވެ.\nމި މުބާރާތުގައި ބައިވެރިވާ ޓީމުތަކުގެ ފަރާތުން އުނގޫފާރު.ކޮމް އަށް މަޢުލޫމާތު ދިން ގޮތުގައި މި މުބާރާތް ބޭއްވުމުގެ މަގުސަދަކީ މުވައްޒަފުންގެ މެދުގައި އެކުވެރިކަން އާލާކޮށް ގުޅުން ބަދަހިކޮށްލުމެވެ. މި މުބާރާތް ސްޕޮންސާކޮށްފައި ވަނީ އިފުރުގައި މުޅިން އަލަށް ޚިދުމަތް ދޭން ފެށި ކޮކޯރާ އިފުރު ކެފޭ އިންނެވެ.\nއުތުރުގެ އެންމެ ބިޒީ އެއް އެއާޕޯޓުގެ ގޮތުގައި ފާހަގަ ކުރެވުނު އިފުރަށް ފްލައިޓް އޮޕަރޭޝަންތަށް ކޮވިޑް-19 އާ ގުޅިގެން މިވަގުތައް ވަނީ ވަރަށް ބޮޑަށް މަދުވެފައެވެ.\nއެޓޯލް ކިއުޓް ފެރީގެ ހާއްސަ ދަތުރުތަކެއް - ބ އަތޮޅުން އުނގޫފާރުން ކުޅުދުއްފުއްޓަށް\nފަސްހާހަށްވުރެ ގިނަ މީހުން ޖުލައި މަހު އުނގޫފާރު ރީޖަނަލް ހޮސްޕިޓަލްގެ ހިދުމަތް ހޯދި\nރ. އިފުރު ވިއްކާލުމަށް އިއުލާންކޮށްފި


Ithuru 13 meehaku positive vejje, jumla 968 ah | Mihaaru\nކޮވިޑް-19 އާ ދެކޮޅަށް މަސައްކަތްކުރާ ސިއްހީ އެހީތެރިންތަކެއް މަސައްކަތުގައި\n14 މެއި 2020 - 13:234comments\nކޮވިޑް-19 އަށް އަލަށް 13 މީހަކު ޕޮޒިޓިވްވެ ރާއްޖޭގައި މިހާތަނަށް މި ބަލި ޖެހުނު މީހުންގެ އަދަދު 968 އަށް އަރައިފި އެވެ.\nއެޗްޕީއޭ އިން އެންމެ ފަހުން އާންމުކުރި މައުލޫމާތުގައިވާ ގޮތުން އެންމެ ފަހުން މި ބައްޔަށް ޕޮޒިޓިވްވީ އަށް ދިވެއްސަކާއި ބަންގްލާދޭޝް ފަސް މީހުންނެވެ. މިއާ އެކު، ބަލި ޖެހުނު ބަންގްލާދޭޝް މީހުންގެ އަދަދު ވަނީ 511 އަށް އަރައިފަ އެވެ. އަދި 324 ދިވެއްސަކަށް ވެސް ވަނީ ބަލި ޖެހިފަ އެވެ. މީގެ އިތުރުން އިންޑިއާގެ 98 މީހަކަށާއި ސްރީ ލަންކާގެ ހަ މީހަކަށް ވެސް ބަލި ޖެހިފައިވެ އެވެ. ދެން ހިމެނެނީ އެކި ގައުމުތަކުގެ 29 މީހެކެވެ.\nރާއްޖޭން އެންމެ ފުރަތަމަ މި ބަލި ފެނުނީ މީގެ 67 ދުވަސް ކުރިން ރިސޯޓަކުންނެވެ. އޭގެ 40 ދުވަސް ފަހުން މާޗް 15 ވަނަ ދުވަހު މާލޭން މި ބަލީގެ މީހަކު ފެނުނު ފަހުން ކޮންމެ ދުވަހަކު ވެސް މި ބަލީގެ އެތައް ބަޔަކު ދަނީ ފެންނަމުންނެވެ. މިހާތަނަށް ޕޮޒިޓިވްވި މީހުންގެ ތެރެއިން 20 މީހަކު ފިޔަވައި އެންމެންނަކީ ވެސް ރާއްޖޭގައި މި ބަލި ޖެހުނު މީހުންނެވެ.\nބަލި ޖެހިފައިވާ މީހުންގެ ތެރޭގައި ގިނައީ ރާއްޖޭގައި އުޅޭ ބަންގްލާދޭޝް މީހުންނެވެ. އެ މީހުންގެ ތެރެއިން ވެސް އެންމެ ބޮޑަށް މި ބަލި ފެތުރިފައި ވަނީ ތޮއްޖެހިގެން އެއް ތަނެއްގައި ދިރިއުޅޭ މީހުންގެ މެދުގަ އެވެ.\nރާއްޖޭން މި ބަލި ޖެހުނު މީހުންގެ ތެރެއިން މިހާތަނަށް ވަނީ 40 މީހަކު ރަނގަޅުވެފަ އެވެ. އަދި ހަތަރު މީހަކު ވަނީ މަރުވެފަ އެވެ. މަރުވީ ތިން ދިވެއްސަކާއި ބިދޭސީއެކެވެ.\nމިހާރު މި ހިނގާ ދުވަސްތަކަކީ ރާއްޖޭގައި މި ބަލީގެ ހާލަތު އެންމެ ނުރައްކާވާނެ ދުވަސްތައް ކަމަށް ވަނީ އަންދާޒާކޮށްފަ އެވެ. އެގޮތުން މި މަސް ނިމޭ ހިސާބުގައި ޕީކަށް އަރައި ޕޮޒިޓިވް ހާހަކަށް ވުރެ ގިނަ މީހުން އެއް ދުވަހުން ވެސް ފެންނާނެ ކަމަށް ވަނީ ލަފާކޮށްފަ އެވެ. އެހެންވެ މިހާރު ވަނީ މާލެ ސަރަހައްދަށް އިއުލާނުކޮށްފައިވާ ލޮކްޑައުން ވެސް ތިން ވަނަ ފަހަރަށް އިތުރުކޮށް މި މަހުގެ 28 އާ ހަމަ އަށް ދިގު ދަންމައިފަ އެވެ.\nއިތުރު ލިޔުންތައް ސިއްހަތު ސިއްހީ ކުއްލި ނުރައްކަލުގެ ހާލަތު ލޮކްޑައުން


ކުޑަކާއްޓޭ، ބަޓިޝް، ޝާއިން ނުލާ ޤައުމީ ...\nރާއްޖޭގެ އެއްވަނަ ވޮލީ ކުޅުންތެރިންޔާ އިސްމާޢީލް ސާޖިދު (ކުޑަ ކާއްޓޭ) ނުލާ ޤައުމީ ވޮލީ ސްކޮޑް އިޢުލާންކޮށްފިއެވެ.\nއިސްމާޢީލް ސާޖިދުގެ އިތުރުން ވެސް އެންމެ ފަހުގެ ސެންޓްރަލް ޒޯންގައި ވާދަކުރި ޓީމްގެ ހަތަރު ކުޅުންތެރިއަކަށް ވަނީ ފުރުޞަތު ގެއްލިފައެވެ. އެއީ ކެޕްޓަން އިޝާން މުހައްމަދާއި، މުހައްމަދު އަހުސަންއާއި، މުހައްމަދު ޝާޢީންއެވެ. މީގެއިތުރުން އަޝްފާޤު އާދަމްއަށްވެސް މިފަހަރުވެސް ޓީމުން ފުރުޞަތުދީފައެއްނުވެއެވެ. ދެން ފުރުޞަތު ގެއްލުނު މުޙިއްމު ކުޅުންތެރިއަކީ އަލީ އާމިރުއެވެ.\nއިސްމާޢީލް ސާޖިދު ސްކޮޑުން ބާކީކޮށްފައިވަނީ އޭނާ އަމިއްލައަށް އެދިގެންނެވެ. އެއީ އާއިލާއަށް ވަގުތު ދިނުމުގެ ގޮތުން ފަރިތަކުރުންތަކުގައި ބައިވެރި ނުވެވޭނެކަމަށް ސާޖިދު އަންގާފައިވާތީކަމަށް އެސޯސިއޭޝަނުން މައުލޫމާތުދެއެވެ. ޒުވާން ކުޅުންތެރިންގެ މައްޗަށް އެކުވެލޭ މިފަހަރު ސްކޮޑްގެ އެވްރެޖް އުމުރަކީ 25 އަހަރެވެ. ޤައުމީ ސްކޮޑް 19 ކުޅުންތެރިންނަށް ތިރިކޮށްފައިވާއިރު، މިހާރު ސްކޮޑްގައި ހިމެނޭ އެންމެ ތަޖުރިބާކާރު ކުޅުންތެރިއަކީ އަހުމަދު އަބްދުލް ކަރީމް (ލޯންގޭ)އެވެ.\nސްކޮޑާ ގުޅޭގޮތުން ވާހަކަދައްކަމުން ޤައުމީ ކޯޗު މުހައްމަދު ސާޖިދު ބުނީ އަބަދު އެއް ކުޅުންތެރިންތަކެއް ލައިގެން ވޮލީ ކުރި ނާރާނެކަމަށާއި، ސްކޮޑުން ބާކީވީވެސް ވަރަށް މުހިންމު ކުޅުންތެރިންތަކެއްކަމަށެވެ. އެކުޅުންތެރިން ނެތްތަން ޓީމުން ދައްކާނެކަމަށާއި، ނަމަވެސް ކޯޗެއްގެ ހައިސިއްޔަތުން ޒުވާން ކުޅުންތެރިން ލައިގެން ސެންޓަރަލް ޒޯންގައި ރަނގަޅު ކާމިޔާބީއެއް ހޯދޭނެކަމަށް ޤަބޫލު ކުރާކަމަށެވެ.\n“ޓީމުން ބާކީވީވެސް ވަރަށް މުހިންމު ކުޅުންތެރިން. އަބަދު އެއްބައެއް ލައިގެން މިކަމެއް ނުވާނެ. ޓީމުން ބާކީވި ބައެއް ކުޅުންތެރިން ނެތްތަން ޓީމުން ވަރަށް ބޮޑަށް ދައްކާނެ. އެކުޅުންތެރިންނާއި އެއްވަރަށް ނުކުޅެވުނު ނަމަވެސް، މިހާރު ޓީމްގައި ތިބި ޒުވާން ކުޅުންތެރިން ވަކި ދޫނުކުރާނެ. މިހާރު ޓީމަށް ބަދަލު ގެންނަން އެބަޖެހޭ. ޒުވާން ކުޅުންތެރިންނަށް ފުރުސަތު ދީގެން ނޫނީ ވޮލީ ކުރިއެއް ނާރާނެ. އަހަންނަށް ވަރަށް އިތުބާރު އެބައޮތް މިކުޅުންތެރިންނާއި ދޭތެރޭގަ.” ކުރީގެ ކެޕްޓަން ބުންޏެވެ.\nއިސްމާޢީލް ސާޖިދު (ކުޑަކާއްޓޭ)އަކީ ފަހުގެ ތާރީހުގައި ރާއްޖޭގައި އެފެދުނު އެންމެ މޮޅު ވޮލީ ކުޅުންތެރިޔާއެވެ. ކެޕްޓަން އިޝާން މުހައްމަދަކީ ބަރާބަރަށް ޓީމުން ޖާގަ ހޯދަމުން އައި ރާއްޖޭގައި އުފެދުނު އެންމެ މޮޅު އެއް ސެޓަރެވެ. މިފަހަރުގެ ޕްރެކްޓިސްތަކުގައިވެސް އޭނާއާއި އަލީ އާމިރު ބައިވެރިއެއްނުވެއެވެ.\nޤައުމީ ސްކޮޑް ބާރަ ކުޅުންތެރިންނަށް މަދުކުރާނީ މާރޗް މަހު ފަހުކޮޅުއެވެ.\nމިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފްގެ މައްޗަށް ދައުވާ ކުރުމަށް ޕްރޮސެކިއުޓާ ޖެނެރަލް ...\nނަޝީދަށް ވުރެ ރައީސް ސާލިހުގެ ސިޔާސީ ތަޖުރިބާ ހުންނާނެ -ރޮޒެއިނާ\nކުރީގެ ރައީސުލްޖުމްހޫރިއްޔާ މުހައްމަދު ނަޝީދަށް ވުރެ ރައީސުލްޖުމްހޫރިއްޔާ އިބްރާހީމް މުހައްމަދު ޞާލިހްގެ ސިޔާސީ ތަޖުރިބާ މާ ހަރުދަނާ ކަމަށް ...\nvomadmin July 26, 2021


STELCO MD Kamun Mughnee Vakikoh, Emagaamah Shareef Ayyan Kohffi ސްޓެލްކޯ އެމްޑީކަމުން މުޣުނީ ވަކިކޮށް، އެމަގާމަށް ޝަރީފް އައްޔަން ކޮށްފި – Huvadhoo News STELCO MD Kamun Mughnee Vakikoh, Emagaamah Shareef Ayyan Kohffi Huvadhoo News\nސްޓެލްކޯ އެމްޑީކަމުން މުޣުނީ ވަކިކޮށް، އެމަގާމަށް ޝަރީފް އައްޔަން ކޮށްފި\nސްޓްލެކޯގެ މެނޭޖިންގ ޑިރެކްޓަރ ކަމަށް އައްޔަންކޮށްފައިވާ އަހުމަދު ޝަރީފް\nސްޓޭޓް އިލެކްޓްރިކް ކޮމްޕެނީ ލިމިޓެޑް، ސްޓެލްކޯގެ މެނޭޖިންގ ޑިރެކްޓަރުކަމުން އެމަގާމުގައި ހުންނެވި ޙަސަން މުޣުނީ ވަކިކޮށް، އިލެކްޝަންސް ކޮމިޝަންގެ ކުރީގެ ރައީސް އަޙްމަދު ޝަރީފް އެމަގާމަށް އައްޔަނުކޮށްފިއެވެ.\nމިކަމާގުޅިގެން ޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑުން ސްޓެލްކޯގެ ޑިރެކްޓަރުންގެ ބޯޑަށް ފޮނުވި ސިޓީގައި ވިދާޅުވީ، މި ބަދަލު ގެނެސްފައިވަނީ ސްޓެލްކޯގެ ޑިރެކްޓަރުންގެ ބޯޑަށް ބަދަލުގެންނަވަން ރައީސުލްޖުމްހޫރިއްޔާ ހުށަހަޅުއްވާފައިވާތީކަމަށެވެ. އެހެންކަމުން ދައުލަތުގެ ވިޔަފާރި ތަންތަން ޕްރައިވަޓައިޒްކުރުމާއި ކޯޕަރަޓައިޒް ކުރުމާއި އަދި މޮނިޓަރކޮށް އިވެލުއޭޓްކުރުމުގެ ޤާނޫނުގެ ދަށުން ސްޓެލްކޯގެ މެނޭޖިންގ ޑިރެކްޓަރުކަމުގެ މަޤާމުގައި ހުންނެވި ޙަސަން މުޣުނީ ވަކިކޮށް، ސްޓެލްކޯގެ ޑިރެކްޓަރުންގެ ބޯޑު މެންބަރުކަމަށާއި، މެނޭޖިންގ ޑިރެކްޓަރުކަމުގެ މަޤާމަށް އަޙްމަދު ޝަރީފް މިއަދު އައްޔަނުކޮށްފައިވާކަމަށެވެ.\nސްޓެލްކޯގެ މެނޭޖިންގ ޑިރެކްޓަރކަމަށް އަލަށް އައްޔަނުކުރެއްވި އަޙްމަދު ޝަރީފަކީ މީގެކުރިން އިލެކްޝަންސް ކޮމިޝަންގެ ރައީސްކަން ކުރެއްވި ބޭފުޅެކެވެ. އިލެކްޝަންސް ކޮމިޝަނުގެ މެންބަރުކަމުގެ މަޤާމަށް ޝަރީފު އައްޔަންކުރެއްވުމާއި ގުޅިގެން އެ ކޮމިޝަނުގެ ރައީސްގެ މަޤާމަށް އަޙްމަދު ޝަރީފް އިންތިޚާބު ކޮށްފައިވަނީ 2018 ވަނަ އަހަރުގެ މާޗްމަހުގެ6ވަނަ ދުވަހުގައެވެ. ނަމަވެސް މިދިޔައަހަރުގެ ޖޫންމަހުގެ 15 ވަނަ ދުވަހު ޝަރީފް ވަނީ އިލެކްޝަންސް ކޮމިޝަންގެ ރައީސްކަމުގެ މަޤާމުން އަމިއްލަފުޅަށް އިސްތިއުފާދެއްވާފައެވެ. ޝަރީފް ވަނީ މީގެކުރިން ފެނަކަ ކޯރޕަރޭޝަންގެ މެނޭޖިންގ ޑިރެކްޓަރކަމުގެ މަޤާމުންވެސް ފުރުއްވާފައެވެ.\nސްޓެލްކޯގެ ޑިރެކްޓަރުންގެ ބޯޑު އެކުލެވިގެންވަނީ5މެންބަރުންގެ މައްޗަށެވެ. އެއީ ޗެއަރމަނާއި، މެނޭޖިންގ ޑިރެކްޓަރުގެ އިތުރުން ޑެޕިއުޓީ މެނޭޖިންގ ޑިރެކްޓަރާއި2ޑިރެކްޓަރުންނެވެ.\nއަހުމަދު ޝަރީފް ސްޓެލްކޯ


In Pictures: Raees ge dhekanbalun Seychelles gai\nރައީސްގެ ދެކަނބަލުން ސީޝެލްސްގައި\nސީޝެލްސް ، 03 އޮގަސްޓު 2019 -- ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި އަނބިކަނބަލުން ފަޒްނާ އަޙްމަދު ސީޝެލްސްގެ ރައީސް ޑެނީ ފޯރގެ ދަޢުވަތަކަށް ވަނީ ސީޝެލްސް އަށް ވަޑައިގެންފައެވެ. ރައީސުލްޖުމްހޫރިއްޔާގެ މި ދަތުރުފުޅުގައި ދެޤައުމުގެ ދެމެދުގައި ބައެއް އެއްބަސްވުން ތަކުގައި ވަނީ ސޮއިކުރައްވާފައެވެ. މީގެ އިތުރުން ރާއްޖޭގެ ރައީސުލްޖުމްހޫރިއްޔާގެ ދެކަނބަލުންނާ އަދި މި ދަތުރުފުޅުގައި ބައިވެރިވެ ވަޑައިގަންނަވާ ވަފުދުގެ ޝަރަފުގައި ސީޝެލްސްގެ ރައީސް ވަނީ ރަސްމީ މެންދުރުގެ ފަރިއްކޮޅެއްވެސް ދެއްވާފައެވެ. ރައީސުލްޖުމްހޫރިއްޔާގެ މި ދަތުރުފުޅުގައި ސީޝެލްސްގެ މަޝްހޫރު ބައެއް ސަރަޙައްދުތަކަށް ރައީސްގެ ދެކަންބަލުން ވަނީ ޒިޔަރަތް ކޮށްފައެވެ. -- ފޮޓޯ | ރައީސް އޮފީސް\nސީޝެލްސް ، 03 އޮގަސްޓު 2019 -- ރައީސުލްޖުމްހޫރިއްޔާގެ ދެކަނބަލުނަށް ސީޝެލްސްއިން މަރުޙަބާ ދެންނެވުމުގެ ރަސްމިއްޔާތު-- ފޮޓޯ | ރައީސް އޮފީސް\nސީޝެލްސް ، 03 އޮގަސްޓު 2019 -- ރައީސުލްޖުމްހޫރިއްޔާގެ ދެކަނބަލުން ސީޝެލްސްއަށް ކުރައްވާ ދަތުރުފުޅުގައި ގަސްއިންދުމުގެ ހަރަކާތުގައި ބައިވެރިވެ ވަޑައިގެންނެވުމާއި މަޝްހޫރު ބައެއް ސަރަހައްދުތަކަށް ޒިޔާރަތްކުރެއްވުން -- ފޮޓޯ | ރައީސް އޮފީސް\nސީޝެލްސް ، 03 އޮގަސްޓު 2019 -- ރައީސުލްޖުމްހޫރިއްޔާގެ ދެކަނބަލުން ފުރަމާނަ ދަތުރުފުޅެއްގައި ސީޝެލްސްއަށް ވަޑައިގެންނެވުން -- ފޮޓޯ | ރައީސް އޮފީސް\nސީޝެލްސް ، 03 އޮގަސްޓު 2019 -- ސީޝެލްސްގެ ރައީސް ދެއްވާ ފުރަމާނަ ޖާފަތުގައި ރައީސުލްޖުމްހޫރިއްޔާގެ ދެކަނބަލުން ބައިވެރިވެ ވަޑައިގެންނެވުން -- ފޮޓޯ | ރައީސް އޮފީސް\nސީޝެލްސް ، 03 އޮގަސްޓު 2019 -- ރައީސުލްޖުމްހޫރިއްޔާ ސީޝެލްސްއަށް ކުރައްވާ ރަސްމީ ދަތުރުފުޅުގައި ރާއްޖެއާ ޝީސެލްސްއާ ދެމެދު ރަސްމީ ވާހަކަތައް ބޭއްވެވުން -- ފޮޓޯ | ރައީސް އޮފީސް\nސީޝެލްސް ، 03 އޮގަސްޓު 2019 -- ރައީސުލްޖުމްހޫރިއްޔާ ސީޝެލްސްގެ ރައީސްއާ ބައްދަލުކުރެއްވުން -- ފޮޓޯ | ރައީސް އޮފީސް


MDN ge massalaigai Adhalathu, Raees arihah dhanee\nއެމްޑީއެންގެ ރިޕޯޓާއި ގުޅިގެން އަދާލަތު ރައީސާ ބައްދަލު ކުރަނީ\nއިމްރާން އަބްދުﷲ ރައީސް އިބްރާހިމް މުހައްމަދު ސޯލިހާއެކު: އާދަލަތުން ވަނީ ރައީސާ އަދި ހޯމް މިނިސްޓަރާ ބައްދަލު ކުރަން ނިންމާފައި\nރާއްޖޭގައި އިސްލާމްދީން އޮތް ގޮތުގެ މައްޗަށް ކަމަށް ބުނެ، މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާއި ރަސޫލަށް ނިސްބަތްކޮށް ފުރައްސާރަ ކޮށްފައިވާތީ އެކަމާއި ގުޅިގެން އެ ޖަމިއްޔާއަށް ފިޔަވަޅު އަޅައިދިނުމަށް އެދި ރައީސުލްޖުމްހޫރިއްޔާ އިބްރާހިމް މުހައްމަދު ސާލިހާ ބައްދަލު ކުރަން އަދާލަތު ޕާޓީން ނިންމައިފި އެވެ\nއަދާލަތު ޕާޓީގެ އެ ނިންމުން އައީ ޕާޓީގެ މަޝްވަރާ މަޖިލީހުގެ ދެވަނަ ދައުރުގެ 168 ވަނަ ޖަލްސާގައި މިއަދު އެވެ.\n"ޕްރީލިމިނަރީ އެސެސްމަންޓް އޮފް ރެޑިކަލައިޒޭޝަން އިން މޯލްޑިވްސް" ގެ ނަމުގައި އެމްޑީއެން އިން އާންމުކުރި ރިޕޯޓާއި ގުޅިގެން ކަންބޮޑުވާ ކަންކަން ފާހަގަކޮށް އެ ޖަމްއިއްޔާއާ މެދު ގާނޫނީ ފިޔަވަޅު އަޅައިދޭން އެދި ރައީސް ސޯލިހާ ބައްދަލު ކުރެއްވުމުގެ އިތުުރުން އިތުރު ތިން ވަޒީރަކާއި، ކޮމިޝަނަރު އޮފް އޮފް ޕޮލިސް މުހައްމަދު ހަމީދު އާއި ބައްދަލުކުރުމަށް ވެސް އެ ޕާޓީން ވަނީ ނިންމާފަ އެވެ.\nއަދާލަތުން ބައްދަލު ކުރުމަށް ނިންމާފައިވަނީ މިނިސްޓަރު އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވާމަންޓް އަހުމަދު މަހުލޫފާއި، މިނިސްޓަރު އޮފް އިސްލާމިކް އެފެއާޒް ޑރ. އަހްމަދު ޒާހިރުގެ އިތުރުން މިނިސްޓަރު އޮފް ހޯމް އެފެއާޒް އިމްރާން އަބްދުﷲ އާ އެވެ.\nއަދާލަތު ޕާޓީން ބައްދަލުކުރަން ނިންމި މިނިސްޓަރުންގެ ތެރެއިން ހޯމް މިނިސްޓަރު އިމްރާން އަބްދުﷲ އަކީ އެޕާޓީގެ ރައީސެވެ. އަދި އިސްލާމިކް މިނިސްޓަރު އަހްމަދު ޒާހިރަކީ އެޕާޓީގެ ސްލޮޓެއްގައި މިނިސްޓަރު ކަމުގައި ހުންނެވި ބޭފުޅެކެވެ. ޔޫތު މިނިސްޓަރު އަހުމަދު މަހުލޫފަކީ ކުލަބު ޖަމިއްޔާ، ޖަމާއަތްތަކުގެ ބެލެނިވެރި ފަރާތެވެ. ޕޮލިސް ކޮމިޝަނާއާ ބައްދަލު ކުރާއިރު ފުލުހުންގެ ގާނޫނީ އިސް ފަރާތަކީ ވެސް ހޯމް މިނިސްޓަރެވެ.\nއަދާލަތު ޕާޓީން މިއަދު ވަނީ އެމްޑީއެންގެ ރިޕޯޓްގެ މައްސަލަ ފުލުހަށްވެސް ހުށައަޅާފައެވެ. މި މައްސަލަ އަދާލަތުން ހުށައެޅުމުގެ ކުރިން އިސްލާމިކް މިނިސްޓްރީން ވެސް ވަނީ މައްސަލަ ފުލުހަށް ހުށައަޅާފަ އެވެ.\nރައީސް އިބްރާހިމް މުހައްމަދު ސޯލިހު އަދާލަތު ޕާޓީ އަހުމަދު މަހްލޫފު + ދީނަށް ފުރައްސާރަ ކުރުން މޯޑިވިއަން ޑިމޮކްރަސީ ނެޓްވޯކް ޝަހިންދާ އިސްމާއީލް އިމްރާން އަބްދުﷲ ޕޮލިޓިކްސް ހަތެއް


Addu City ge4srahahdheh Himaayah kurumah Raees Ninmavaifi\nއައްޑޫސިޓީގެ4ސަރަޙައްދެއް ހިމާޔަތްކުރުމަށް ރައީސް ...\nއައްޑު ސިޓީ ގަމުން ކޮވިޑް 19 ...\nby vomadmin September 8, 2020\nއައްޑޫސިޓީގެ ބައެއް ސަރަޙައްދުތައް ހިމާޔަތްކުރުމަށް ވަޒީރުންގެ މަޖިލީހުގެ މެންބަރުންގެ ލަފާފުޅާއެކު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ނިންމަވައިފިއެވެ. އައްޑޫ ސިޓީން ހިމާޔަތްކުރުމަށް ނިންމާފައިވާ ސަރަހައްދުތަކަކީ، ކޮޑަ ކަނޑަ އާއި ކަނޑިހެރަ، ހިތަދޫ މާކިޅި އާއި މެދެއާރަ އަދި ފެހެލެ ކިޅި، ހުޅުދޫ މާފިށި ކިޅިއާއި (ކޭވަކާ ގޮނޑޮ)، ހުޅުދޫ އަދި މީދޫގެ މެދަށް އޮންނަ މަތިކިޅި ސަރަޙައްދެވެ.\nމީދޫ އެކޯގާޑަން ސަރަހައްދު : މިސަރަހައްދު ވަނީ ހިމާޔަތްކުރެވިފައި\nމީދޫ އެކޯގާޑަން ހިމެނޭ ސަރަހައްދުވަނީ ހިމާޔަތްކުރެވިފައި\nއައްޑޫ ސިޓީ ބަޔޮސްފިއަރ ރިޒާވަކަށް ހެދުމަށް ޔުނެސްކޯއަށް ހުށަހަޅާފައިވަނީ އާންމުންގެ ޚިޔާލު ހޯދުމުގެ ސަރވޭއިން އައްޑޫ ސިޓީގެ %97 ރައްޔިތުން ބޭނުންވާކަމަށް އެންވަޔަރަންމަންޓް މިނިސްޓަރ މިއަދު ކަރުދާސް ހުށަހަޅުއްވަމުން ވަނީ ވިދާޅުވެފައެވެ. އަދި އެސަރަޙައްދުތައް ޙިމާޔަތްކުރުމަށް ހުށަހެޅީ ކަމާބެހޭ މިނިސްޓްރީތަކާއި، އިދާރާތަކާއި، އެކި ސިނާޢަތްތަކާވެސް މަޝްވަރާކުރެއްވުމަށްފަހުގައި ކަމަށްވެސް މިނިސްޓަރ ވިދާޅުވިއެވެ. މި ތަންތަން ހިމާޔަތްކުރުމުގެ ކަންކަން ކުރިއަށް ގެންދަވާއިރު، އައްޑޫ ސިޓީގެ ޢުމްރާނީ ތަރައްޤީއާ ގުޅޭ މަޝްރޫޢުތަކަށް ހުރަސްނޭޅޭނެ ފަދަ ގޮތަކަށް ކަންކަން ހަމަޖެއްސެވުމަށް ވަޒީރުންގެ މަޖިލީހުން މިއަދު ނިންމަވާފައިވެއެވެ.\nއައްޑު ސިޓީ ގަމުން ކޮވިޑް 19 އަށް2މީހަކު ޕޮޒިޓިވް ވެއްޖެ\nކޮވިޑު-19 އަށް ފަރުވާ ދެމުން ދަނިކޮށް ދިވެހިރާއްޖޭގައި 28 އަހަރުގެ ޒުވާން އަންހެނަކު ނިޔާވެއްޖެއެވެ. މައުލޫމާތު ލިބިފައިވާ ގޮތުގައި ...


މޫދަށް ފުންމާލި އިމާމު އަދިވެސް ނުފެނޭ – Dhen.mv\nމޫދަށް ފުންމާލި އިމާމު އަދިވެސް ނުފެނޭ\nApril 7, 2020 - 12:07 pm\nރޭ މޫދަށް ފުންމާލި ޖޭޑަބްލިއު މެރިއޮޓް މޯލްޑިވްސް އެންޑް ސްޕާ ރިސޯޓުގެ މިސްކިތު އިމާމު އަދިވެސް ނުފެންނަ ކަމަށް އެމްއެންޑީއެފް އިން ބުނެފި އެވެ.\nއެމްއެންޑީއެފުން ރޭ ބުނީ ގެއްލިގެން ހޯދަނީ އިންޑިއާ އަށް ނިސްބަތްވާ އުމުރުން 30 އަހަރުގެ ފިރިހެނެއް ކަމަށާއި އޭނާ އަކީ އެ ރިސޯޓުގެ މިސްކިތުގެ އިމާމު ކަމަށެވެ.\nއެމްއެންޑީއެފްގެ އިންފޮމޭޝަން އޮފިސަރު މޭޖާ އިބްރާހިމް އާޒިމް މިއަދު ވިދާޅުވީ އެ ރިސޯޓުގެ ސީސީޓީވީ ފްޓޭޖުން އެމީހާ ފޯނު ކޯލެއްގައި ހުރެފައި ރިސޯޓްގެ ސަޕްލައި ޖެޓީން މޫދަށް ފުންމާލާތަން ފެންނަ ކަމަށެވެ.\nރެއިން ފެށިގެން އެމީހާ ހޯދުމުގެ މަސައްކަތުގައި އެމްއެންޑީއެފް ކޯސްޓްގާޑުގެ ޑައިވަރުން އަންނަނީ އެ ސަރަހައްދު ބަލަމުންނެވެ. އަދި މިހާރު އެ ސަރަހައްދުގައި ސްނޯކަލް ކުރަން ފަށާފައިވާ ކަމަށާއި، މިހާތަނަށް ކުރި މަސައްކަތުން އެމީހާ ފެނިފައި ނުވާކަމަށް އާޒިމް ވިދާޅުވި އެވެ.\nއާޒިމް ވިދާޅުވީ އެ މީހާ ހޯދުމުގެ މަސައްކަތް ހުއްޓާނުލާ ކުރިއަށް ދާ ކާމަށާއި މިއަދު ހެނދުނު އެމީހާ ހޯދުމަށް ކަނޑުގެ ސާފަސް ބަލަން އެމްއެންޑީއެފް ކޯސްޓްގާޑުގެ ލޯންޗެއް ހަރަކާތްތެރިވާން ފަށާފައިވާކަމަށެވެ.\nއަދި މިހާތަނަށް 120،000 ސްކެއާމީޓަރުގެ ސަރަހައްދެއް ބަލާފައިވާ ކަމަށާއި، މުދިމުގެ އެއްވެސް ނިޝާނެއް ފެނިފައި ނުވާކަމަށެވެ.


NASA ge ulhandhakah nan dhinee 17 aharuge kujjeh | Mihaaru\nނާސާ އިން މާސް އަށް ފޮނުވާ ޗޮޕާ.\n02 މެއި 2020 - 08:48\nނާސާ އިން ތައްޔާރުކޮށްފައިވާ ޗޮޕާ ނުވަތަ ހެލިކޮޕްޓަރަށް ކިިޔާނެ ނަމެއް ހޯދަން "ނޭމް ދަ ރޯވާ" ގެ ނަމުގައި ކުރިއަށް ގެންދިޔަ މަޒުމޫނު މުބާރާތުން އެއް ވަނަ އަށް ގޮސް، އުޅަނދަށް ދީފައިވާ ނަމަކީ "އިންޖެނިއުޓީ" އެވެ. އެ ނަން ދިނީ އަލަބަމާގެ ޖޫނިއާ ހައި ސްކޫލެއްގެ ގްރޭޑް 12 ގައި ކިޔަވާ 17 އަހަރުގެ ވަނީޒާ ރުޕާނީ އެވެ.\nއޭނާ ދިން ނަން ހޮވުނުކަން ނާސާގެ އޮފިޝަލަކު ވީޑިއީ ކޯލަކުން ބުނާ ވާހަކަ ނާސާ އިން ޓްވިޓާގައި ވެސް ހިއްސާކޮށްފައިވެ އެވެ. ވަނީޒާ ވަނީ އެ ފުރުސަތު ލިބުނީތީ ނާސާ އަށް ޝުކުރު އަދާކޮށް، އެއީ ވަރަށް ބޮޑު ޝަރަފެއް ކަމަށް ބުނެފަ އެވެ.\nމާސް އަށް ކުރާ ދަތުރަށް ހާއްސަކޮށްގެން އުފެއްދި ޗޮޕާއާ އެކު އެ ދަތުރުގެ މައި އުޅަނދެއްގެ ގޮތުގައި ހާއްސަކޮށްފައިވާ ރޯވާ އަށް ދީފައިވާ ނަމަކީ "ޕާސެވަރެންސް" އެވެ. ގްރޭޑް7ގައި ކިޔަވާ އެލެގްޒޭންޑާ މޭދާޒް ދިން އެ ނަން ހޮވިކަން ނާސާ އިން އިއުލާންކުރީ މިދިޔަ މަހުގެ ތެރޭގަ އެވެ.\nނާސާ އިން ބުނިގޮތުގައި ޗޮޕާ އަށް ދިން ނަން "އިންޖެނިއުޓީ" އަކީ ނަން ހުށަހަޅަން ހުޅުވައިލުމުން ލިބުނު 28،000 ނަމުގެ ތެރެއިން އެންމެ ވަރުގަދަ ނަމެވެ. އެގޮތުން އެ ނަން ހިޔާކުރީ އުޅަނދު ބިނާކުރަން ނާސާގެ ޓީމުން ކުރި މަސައްކަތާއި އެކަމަށް ވިސްނި ވިސްނުންތަކާ އެންމެ ގުޅޭ ނަމަށްވުމެވެ.\nވަނީޒާގެ މަންމަ ނައުޝީން ރުޕާނީ ނާސާ އަށް ބުނިގޮތުގައި އޭނާގެ ދަރިފުޅަކީ އަބަދު ވެސް ޖައްވީ ކަންކަމަށް ވަރަށް ލޯބިކުރާ ކުއްޖެކެވެ. އަދި ނާސާ އިން އުޅަނދަކަށް ކިޔާނެ ނަމެއް ހޯދަން ހުޅުވައިލުމާ އެކު އެކަމާ އޭނާ ފިކުރުކުރަން ފެށި ކަމަށް ބުންޏެވެ.\nވަނީޒާ އޭނާގެ މައިންބަފައިންނާ އެކު.\n"ނާސާގެ ޗޮޕާ އަކީ ވަރަށް ވަރުގަދަ ޕްރޮޖެކްޓެއް. ދަރިފުޅު ދިން ނަން އެއަށް ކިޔަން ހޮވުމަކީ ވަރަށް ވެސް ބޮޑު އުފަލެއް." ނައުޝީން ބުންޏެވެ.'\nނާސާ އިން ތާވަލުކޮށްފައިވާ ގޮތުގައި "އިންޖެނިއުޓީ" އާއި "ޕާސެވަރެންސް" ގެ މާސް ދަތުރު ލޯންޗްކުރާނީ އަންނަ ޖުލައި މަހުގެ ތެރޭގަ އެވެ. އަދި އެ އުޅަނދުތަކަށް މާސް އަށް ވާސިލުވާނެ ކަމަށް ލަފާކޮށްފައި ވަނީ އަންނަ އަހަރުގެ ފެބްރުއަރީ މަހުގެ ތެރޭގަ އެވެ.\nނާސާ އިން ބުނީ މި ދަތުރު ކާމިޔާބުވެއްޖެ ނަމަ މިކަންވެގެން ދާނީ ކުރިއަށް އޮތް ތަނުގައި މާސްގެ މިޝަންތަކަށް ހުޅުވޭނެ ދޮރަކަށެވެ. މާސް އަށް ވާސިލުވާން ކުރިއަށް ގެންދާ މަސައްކަތަކީ ނާސާގެ އާޓެމިސް ޕްރޮގްރާމްގެ ބައެކެވެ. ނާސާ އިން އަންނަނީ 2024 ގައި އަލުން ހަނދަށް ދާން ވެސް ތައްޔާރީތަކެއްވަމުންނެވެ. އެ ދަތުރުގައި ފުރަތަމަ ފަހަރަށް އަންހެން އެސްޓްރޮނޯޓަކު ބައިވެރިކުރާނެ އެވެ.\nއިތުރު ލިޔުންތައް ތައުލީމް ނާސާ ޖައްވީ ދަތުރުތައް މާސް ޖައްވީ އުޅަނދު އެމެރިކާ


Jaluthakuge audit report ninmaa home ministry aai havaalu koffi - vNews.mv\nޖަލުތަކުގެ އޮޑިޓް ރިޕޯޓު ނިންމާ ހޯމް މިނިސްޓްރީއާ ހަވާލުކޮށްފި\nއާމިނަތު ޝަފީޢާ 15 April 2019, 14:24\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވެރިކަމާ ހަވާލުވެ އުފެއްދެވި ޖަލުތަކުގެ އޮޑިޓް ކޮމިޓީން، ރާއްޖޭގެ ޖަލުތަކުގެ އޮޑިޓް ރިޕޯޓު އެކުލަވާލާ ހޯމް މިނިސްޓްރީއާ މިއަދު ހަވާލުކޮށްފި އެވެ.\nމިނިސްޓްރީ އޮފް ހޯމް އެފެއާޒްގައި މިއަދު ބޭއްވި ރަސްމިއްޔާތުގައި ހޯމް މިނިސްޓްރީގެ ފަރާތުން ޖަލުތަކުގެ އޮޑިޓް ރިޕޯޓާ ހަވާލުވެވަޑައިގަތީ ހޯމް މިނިސްޓަރު އިމްރާން އަބްދުﷲ އެވެ.\nމި ރިޕޯޓު އެކުލެވިގެންވަނީ 390 ސޮފްހާގެ މައްޗަށެވެ. އޮޑިޓް ރިޕޯޓުގައި ކޮމިޝަނުގެ ހޯދުންތަކުގެ މައްޗަށް ބިނާކޮށް ޖަލުތަކުގެ އުސޫލުތައް އިސްލާހުކުރުމަށާއި ޖަލުތަކުގެ ހާލަތު ރަނގަޅުކުރުމަށް 182 ހުށަހެޅުމެއް ހުށަހަޅާފައިވާނެ ކަމަށް އެ ކޮމިޝަނުން މައުލޫމާތުދެ އެވެ. މިހުށަހެޅުންތަކުގެ ތެރެއިން އެންމެ ގިނައިން ހުންނާނީ ޖަލުތަކުގައި ދިމާވާ ސިއްހީ މައްސަލަތައް ރަނގަޅުކުރުމާއި ޖަލުތަކުގެ އާންމު ހާލަތު ރަނގަޅުކުރުމާ ގުޅޭ އިސްލާހުތަކެއް ކަމަށްވެސް ކޮމިޝަނުން މައުލޫމާތުދެ އެވެ.\nއޮޑިޓް ރިޕޯޓާ ހަވާލުވެވަޑައިގަތުމަށްފަހު ހޯމް މިނިސްޓަރު އިމްރާން އަބްދުﷲ ވިދާޅުވީ ރައީސް އިބްރާހިމް މުހައްމަދު ސޯލިހު ވެރިކަމަށް އިންތިޚާބުވީއިރު ރާއްޖޭގެ ޖަލުތަކުގެ ހާލަތު އޮތީ ވަރަށް ގޯސްކޮށް ކަމަށެވެ. އެހެންކަމުން ޖަލުތަކުގެ ހާލަތު ރަނގަޅުކުރުމަށް ހާއްސަ އިސްކަމެއް ދެއްވައިގެން ރާއީސް ސޯލިހު ކުރެއްވި މަސައްކަތްތަކުގެ ތެރެއިން އުފެއްދެވި ކޮމިޝަނުގެ މަސައްކަތް މިއަދު ވަރަށް ފުރިހަމައަށް ނިންމާލާފައިވާ ކަމަށްވެސް ވިދާޅުވި އެވެ.\nމިނިސްޓަރު އިމްރާން ވިދާޅުވީ ޖަލުތަކުގެ ހާލަތު ރަނގަޅު ކުރެވޭނެ ކަމަށާއި އޮޑިޓް ރިޕޯޓުގައި ފާހަގަކޮށްފައިވާ ކަންކަމަށް ހައްލެއް ހޯދާނެ ކަމަށެވެ.\n"މާތް ﷲ އިރާދަކުރެއްވިއްޔާ މިފޮތަކީ ފޮތް ހަރުގަނޑަށް އިތުރުކޮށްލެވޭ ފޮތެއްގެ ގޮތުގައި ދޫނުކޮށްލާނަން. މި ރިޕޯޓުގައި ފާހަގަކުރެވިފައި ހުރި ކަންކަމަށް ބަލާ ޖަލުތައް ރަނގަޅު ކުރުމުގެ މައިގަނޑު އަސާސަކީ މި ރިޕޯޓު ކަމުގައި ހަދާނަން،" މިނިސްޓަރު ވިދާޅުވި އެވެ.\nއިމްރާން ވިދާޅުވީ ޖަލުތަކުގެ އޮޑިޓް ރިޕޯޓު އާންމުންނަށް ފެންނަން ހުންނާނެހެން އާންމު ކުރައްވާނެނެ ކަމަށެވެ. ރާއްޖޭގެ ޖަލުތަކުގެ ހާލަތު، ދުނިޔޭގެ ފެންވަރުގެ ޖަލުތަކާ އެއްގޮތަށް ރަނގަޅު ކުރެވޭނެ ކަމަށްވެސް މިނިސްޓަރު ވިދާޅުވި އެވެ.\nްޮއޮޑިޓް ރިޕޯޓު އެކުލަވާލުމުގައި ގާނޫނުތަކާއި ގަވައިދުތަކާއި، ކަމާގުޅުންހުރި ބައެއް މުއާހަދާތަކާއި، ޖަލުތަކުގައި ހަދާފައިވާ ބައެއް އުސޫލުތަކާއި، މިނިވަން މިއައްސަސާތަކުގެ ހުށަހެޅުންތަކާއި، ދައުލަތުން ބައިނަލްއަގުވާމީ މުއާހަދާތަކާ ގުޅިގެން ހުށަހަޅާފައިވާ ރިޕޯޓުތަކުގެ މައްޗަށް ދިރާސާ ކޮށްފައިވާނެ ކަމަށްވެސް ކޮމިޝަނުން މައުލޫމާތުދެ އެވެ. އެއަށްފަހު ރިޕޯޓަށް މަައުލޫމާތު ދިނުމަށް އާންމު ބޭފުޅުންނަށް ފުރުސަތު ހުޅުވާލި ކަމަށްވެސް ކޮމިޝަނުން މައުލޫމާތުދެ އެވެ. އެގޮތުން ގިނަ އަދަދެއްގެ އާންމުންގެ އެހީތެރިކަން ރިޕޯޓު އެކުލަވާލުމުގައި ލިބުނުކަން ކޮމިޝަނުން ފާހަގަކޮށްފައިވެ އެވެ.\nރާއްޖޭގެ ޖަލުތަކުގެ ހާލަތު ރަނގަޅު ކުރުމަކީ ރާއީސް އިބްރާހިމް މުހައްމަދު ސޯލިހުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ.


ރައީސް ނަޝީދުގެ އެދިވަޑައިގަތުމާ ގުޅިގެން މުޢިއްޒުގެ ސުވާލެއް ޝައިޚް އިލްޔާސަށާއި އިޔާޒަށް – Dhen.mv\nއާއިޝަތު އަލީނާ November 25, 2020 - 1:43 pm\nރައްޔިތުންގެ މަޖިލީހުގެ ތަޅުމުގައި ކީރިތި ޤުރުއާނުގެ އާޔަތްތަކާއި އޭގެ މާނަ ނުކިޔުމަށް ، މަޖިލީހުގެ ރައީސް ، ރައީސް މުޙައްމަދު ނަޝީދު އެދިވަޑައިގަތުމާ ގުޅިގެން ޕީޕީއެމްގެ ނައިބު ރައީސް މުޙައްމަދުގެ މުޢިއްޒުގެ ސުވާލެއް ، ސަރުކާރު ހިންގާ ކޯލިޝަންގައި ހިމެނޭ އަދާލަތު ޕާޓީގެ ބައެއް ޝައިޚުންނަށް އަމާޒު ކުރައްވައިފިއެވެ.\nމިދިޔަ ހޯމަ ދުވަހު ބޭއްވި ރައްޔިތުންގެ މަޖިލީހުގެ ޖަލްސާގައި މަޖިލީހުގެ ރައީސް ނަޝީދު ވިދާޅުވެފައި ވަނީ، އެމަނިކުފާނު ، ކީރިތި ޤުރުއާން ހިތުދަސް ނޫން ކަމަށާއި، މަޖިލީހުގެ މެމްބަރުން އާޔަތް ވިދާޅުވަމުން ދާއިރު، ރިޔާސަތުގައި އިންނަވައިގެން، އޭގެ ސައްހަކަން ކަށަވަރު ނުކުރެވޭނެ ކަމަށެވެ. އަދި މަޖިލީހުގައި އުޅެނީ ދީނީ އިލްމުވެރިން ނޫންކަމަށާއި، މަޖިލީހުގައި ޝެއިޚުން މަދު ކަމަށް ވެސް ރައީސް ނަޝީދު ވިދާޅުވެފައި ވެއެވެ.\nމިކަމާ ގުޅިގެން މުޢިއްޒު ކުރެއްވި ޓްވީޓެއްގައި ސުވާލު އަމާޒު ކުރެއްވީ އަދާލަތު ޕާޓީގެ ތިން ޝައިޚުން ކަމަށްވާ ޑރ.އިޔާޒާއި ޝައިޚް ޒައިދުގެ އިތުރުން ޝައިޚް އިލްޔާސަށެވެ.\n"ކީރިތި ޤުރުއާން ކިޔަވާ އަޑު އިވޭ މީހާއަކީ ޤުރުއާން ހިތުދަސް މީހަކަށް ވާން ޖެހޭނެތޯ؟" މުޢިއްޒު ސުވާލު ކުރައްވާފައި ވެއެވެ.\nKeerithi Quran kiyavaa adu ivey meehaa akee Quran hithudhas meehakah vaanjeheytho? @shkilyas @dr_iyaz @alizaid1000 @aneelmv\n— Dr Mohamed Muizzu (@MMuizzu) November 24, 2020\nމަޖިލީހުގެ ތަޅުމުގައި ކީރިތި ޤުރުއާން ނުކިޔެވުމަށް ރައީސް ނަޝީދު ވިދާޅުވުމާ ގުޅިގެން ގިނަ ބައެއްގެ ފާޑު ކިޔުން އެމަނިކުފާނަށް ވަނީ އަމާޒު ވެފައެވެ. ޚާއްޞަކޮށް ކާށިދޫ ދާއިރާގެ މެމްބަރު ޢަބުދުﷲ ޖާބިރު އިޓަލީ ބަހުން ވާހަކަ ދައްކަވަން ހުއްދަ ދެއްވައިގެން އެ ބަހުން ވާހަކަ ދެއްކެވިއިރު މަޖިލީހުގެ ރައީސަށް އިޓަލީ ބަސް އެނގިލައްވާތޯ ގިނަ ބަޔަކު ސުވާލު ކޮށްފައިވެއެވެ.\nމޯދީ ގެނެސް ހިންދީ ބަހުން ދަޤުރީރު ދިންއިރު އެ ބަސް އެގިލައްވާތޯ ނަޝީދު ކުރެން އައްސަވާބަ.\nއެއަށް ނޭނގެނީ ގުރުއާން އެކަނި.\nތި ދެމީހުންނަކީ ނަޝީދު ކަހަލަ ދެމީހުން. ފޮޓޯއިންވެސް ދުވަނީ ފުޅަކުނިވަސް.\nރައީސް ޔާމީން އިސްވެހުންނަވައިގެން އެމް އެމް ޕީ އާރުސީނއެހާބޮޑ ު ވައްކަންތައްކުރެއްވިއިރުއެސަރުކާރުގެމިނިސްޓަރަކަށް ހުންނެވީކީއްވެތޯ؟\nކީއްވެ ކޮންމެ ކަމެއްގަ މަތިޖަހަން ތިއުލޭނީ\nލަދުހަޔާތްކެނޑުނީމަ ކޮންމެ ވާހަކައެއްވެސް ދައްކާނެ. އަދި ކީރިތި ޤުރުއާން ކިޔެވޭއަޑުއަހަން ކީއްކުރަންތަ އެފަދަތަނެއްގައި މަޑުކޮށްލަންވެސް ޝައިޠާނާ އަކަށް ކެތެއް ނުވާނެ.\nވިޔަފާރި ބަނދަރަކަށް އެންމެ ރަނގަޅީ ތިލަފުށި: ޑރ. މުޢިއްޒު\nވިޔަފާރި ބަނދަރު ތިލަފުއްޓަށް ބަދަލު ނުކުރެވެންވީ އެއްވެސް ސަބަބެއް ނެތް: މުޢިއްޒު\nމޭޔަރަކަށް ޑރ. މުއިއްޒު ހޮވިވަޑައިގެންފިނަމަ ރައްޔިތުންގެ މުސްތަޤުބަލަށް އުޖާލާކަން އަންނާނެ: ޑރ. ޝަހީމް


ޚަބަރު | Kondey Council\nމުވައްޒަފުނަށް އައު ކައުންސިލް އިދާރާއަށް މަރުޙަބާކިޔައިފި\nކޮނޑޭ ކައުންސިލްގެ އައު އިދާރާގައި ޚިދުމަތް ދޭން ފެށުމާއި ގުޅިގެން ރަށުގެ ހުރިހާ މުއައްސަސާތަކުގެ މުވައްޒަފުންނަށާއި ކައުންސިލްގެ އިދާރާގެ މުވައްޒަފުންނަށް އައު އިދާރާއިން މަރުޙަބާ ކިޔުމުގެ ހެނދުނުގެ\nކައުންސިލްގެ އައު އިދާރާގައި ޚިދުމަތް ފަށައިފި\nކޮނޑޭ ކައުންސިލްގެ އައު އިދާރާއިން ޚިދުމަތް ދޭންފަށައިފި އެވެ. ޖޫން ވިހި ވަނަ ދުވަހުންފެށިގެން ކައުންސިލުން ދެމުންގެންދާ ހުރިހާ ޚިދުމަތްތަކާއި ކުރާ މަސައްކަތްތައް ވަނީ އައު އިދާރާގައި\nދީނީ ހޭލުންތެރިކަމުގެ ޕްރޮގްރާމެއް ހިންގައިފި\n01/06/2022 01/06/2022 admin0Comments\nމިނިސްޓްރީ އޮފް އިސްލާމިކް އެފެއާޒް އާއި ކޮނޑޭ ސްކޫލް އަދި ކޮނޑޭ ކައުންސިލް ގުޅިގެން ކޮނޑޭ ގައި ދީނީ ހޭލުންތެރި ކުރުމުގެ ޕްރޮގްރާމެއް ހިންގައިފިއެވެ. 28 މެއި\nމާލެ ޒިޔާރަތުގެ މަޢުލޫމާތު ރައްޔިތުންނާއި ހިއްސާކޮށްފި\n28/05/2022 admin0Comments\nކޮނޑޭ ކައުންސިލްގެ ވަފުދުން 16 މެއި 2022އިން 20 މެއި އަށް މާލެ ކުރި ޒިޔާރަތުގެ މައުލޫމާތު ރައްޔިތުންނާއި ހިއްސާކޮށްފި އެވެ. މިބައްދަލުވުން ބާއްވާފައިވަނީ 24 މެއި\nކައުންސިލުން ރައީސުލްޖުމްހޫރިއްޔާ އާއި ބައްދަލު ކޮށްފި\n21/05/2022 21/05/2022 admin0Comments\nކޮނޑޭ ކައުންސިލްގެ ވަފުދުން ދިވެހިރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އާއި ބައްދަލުކޮށްފި އެވެ. 19 މެއި 2022 ވަނަ ދުވަހު ރައީސުލްޖުމްހޫރިއްޔާގެ އޮފީހުގައި އޮތް މިބައްދަލުވުމުގައި\nދިރާގު ޓީވީގެ ޚިދުމަތް ދިނުމަށް މަޝްވަރާކޮށްފި\n21/05/2022 admin0Comments\nކައުންސިލްގެ ވަފުދުން 19 މެއި 2022 ވަނަ ދުވަހު ކައުންސިލުން ދިރާގާއި އެކު، ދިރާގުގެ ހެޑް އޮފީހުގައި ބޭއްވި މި ބައްދަލުވުމުގައި ކޮނޑޭގައި ކޭބަލްޓީވީ އާއި ބްރޯޑްބޭންޑް\nކައުންސިލްގެ ވަފުދުން ފިޝަރީޒް މިނިސްޓަރާއި ބައްދަލު ކޮށްފި\nކައުންސިލްގެ ވަފުދުން މާލެ ކުރި ޒިޔާރަތުގައި މިނިސްޓަރ އޮފް ފިޝަރީޒް، މެރިން ރިސޯސަސް އެގްރިކަލްޗަރ ޑރ.ޙުސައިން ރަޝީދު ޙަސަން އާއި 18 މެއި 2022 ވަނަ ދުވަހު\nކައުންސިލުން އެފް.އެސް.އެމް އާއި ބައްދަލު ކޮށްފި\nކައުންސިލުގެ ވަފުދުން މާލެ ކުރި ޒިޔާރަތުގަ ފިއުލްސަޕްލައިސް މޯލްޑިވްސްގެ މެނޭޖިން ޑިރެކްޓަރ މުޙައްމަދު ޤަސަމް އާއި 18 މެއި 2022ގައި ބައްދަލު ކޮށްފިއެވެެ. މިބައްދަލުވުމުގައި ކޮނޑޭ ކައުންސިލުން\nކައުންސިލްގެ ވަފުދުން ސްޓޭޓް މިނިސްޓަރު އާދިލް އާއި ބައްދަލު ކޮށްފި\nކައުންސިލްގެ ވަފުދުން މާލެކުރި ޒިޔާރަތުގައި މިނިސްޓަރ އޮފް ސްޓޭޓް ފޮރ ހެލްތު އަޙްމަދު އާދިލް އާއި ބައްދަލު ކޮށްފިއެވެ. 19 މެއި 2022 ވަނަ ދުވަހު ހެލްތު\nއަންހެނުންގެ ކޮމިޓީން މާލެސިޓީ އަންހެނުންގެ ކޮމިޓީއާ ބައްދަލުކޮށްފި\nކޮނޑޭ އަންހެނުންގެ ތަރައްޤީއަށް މަސައްކަތްކުރާ ކޮމިޓީން މާލެސިޓީ އަންހެނުންގެ ތަރައްޤީއަށް މަސައްކަތްކުރާ ކޮމެޓީއާއި ބައްދަލު ކޮށްފިއެވެ. މާލޭސިޓީ ކައުންސިލްގެ އިދާރާގައި ބޭއްވި މި ބައްދަލުވުމުގައި ދެކޮމިޓީއިން ކުރަމުންގެންދާ\nކައުންސިލްގެ ވަފުދުން މާލެސިޓކައުންސިލާ ބައްދަލޮށްފި\n19/05/2022 admin0Comments\nމިހާރު މާލެ ކުރަމުންދާ ޒިޔާރަތުގައި ކޮނޑޭ ކައުންސިލުން މާލެސިޓީ ކައުންސިލާ ބައްދަލުކޮށްފިއެވެ. މާލޭސިޓީ ކައުންސިލްގެ އިދާރާގައި 18 މެއިގަ ބޭއްވި ބައްދަލުވުމުގައި ދެކައުންސިކުން އެއްބާރުލުމާއި އެހީތެރިކަން ދެވިދާނެ


"October" Ge Trailer Aanmu Kohfi - Vaguthu\n"އޮކްޓޫބާރ" ގެ ޓްރެއިލާ އާންމުކޮށްފި\nމި ފެށޭ އޭޕްރީލް މަހުގެ 13 ވަނަ ދުވަހު ރިލީޒްކުރުމަށް ތައްޔާރުވަމުންދާ ބޮލީވުޑް ފިލްމް "އޮކްޓޫބާރ"ގެ ޓްރެއިލާ އާންމުކޮށްފިއެވެ.\nފިރިހެން ލީޑް ރޯލުން މަޝްހޫރު އެކްޓާރ ވަރުން ދަވަން ފެނިގެންދާ މި ފިލްމުގެ އަންހެން ލީޑް ރޯލުން ފެނިގެންދާނީ ބެނީތާ ސަންދޫއެވެ. އޭނާއަކީ އުމުރުން 11 އަހަރުއްސުރެ އެކްޓްކުރަމުން އަންނަ ބަޠަލާއެކެވެ. އެހެންނަމަވެސް މީގެ ކުރިން އޭނާ އެހެން އެއްވެސް ފިލްމެއް ކުޅެފައެއް ނުވެއެވެ.\nޚަބަރުތައް ބުނާގޮތުން، ޝުޖިތު ސިރްކާ ޑައިރެކްޓްކުރާ މި ފިލްމަކީ ވަރަށް ތަފާތު ވާހަކައެއްގެ މައްޗަށް ތައްޔާރު ކޮށްފައިވާ ލޯބީގެ އަސަރުގަދަ ފިލްމެކެވެ. މި ފިލްމުގައި، ފިރިހެން ލީޑް ރޯލުން ފެންނަ ވަރުން ހަރަކާތްތެރިވަނީ ވެއިޓަރެއްގެ ގޮތުގައެވެ. އަދި އެ ހޮޓަލުން ބެނީތާ އާއި ދިމާވެއެވެ. ނަމަވެސް ކުއްލިގޮތަކަށް ބެނީތާ ވަޒީފާއިން ވަކިވުމުން އަރުން ބެނީތާ ހޯދުމަށް ކުރާ މަސައްކަތް މި ފިލްމުގެ ޓްރެއިލާއިން ފެނިގެން ދެއެވެ.\nޑައިރެކްޓާރ ޝުޖިތު ސިރްކާ އާއި އެކު އަރުން މި ފަދަ ޕްރޮޖެކްޓެއްގައި މަސައްކަތް ކުރާ މިއީ ފުރަތަމަ ފަހަރެވެ. އަދި ބޮލީވުޑަށް އަލަށް ތައާރަފުވި ބެނީތާއަށް ފިލްމު އިންޓަސްޓްރީގެ ކަންތައްތަކުގައި އެހީތެރިވަމުން އަންނަ ކަމަށްވެސް އަރުން ބުނެފައިވެއެވެ.


ACC ah bodethi baaru thakeh hoadhan AG ah hushahalhaifi | Mihaaru\nއޭސީސީގެ މެމްބަރުން: ބޮޑެތި ބާރުތަކެއް އެ ކޮމިޝަނަށް ލިބޭ ގޮތަށް ގާނޫނު އިސްލާހު ކުރަން ވަނީ ހުށަހަޅާފައި --ފޮޓޯ: ވީމީޑިއާ\nއޭސީސީ އަށް ބޮޑެތި ބާރުތަކެއް ލިބޭ ގޮތަށް ގާނޫނު އިސްލާހު ކުރަން އޭޖީ އަށް ހުށަހަޅައިފި\n02 ޖުލައި 2016 - 16:32 29 comments\nއޭސީސީގެ ގާނޫނަށް ގެންނަން އެ ކޮމިޝަނުން މިދިޔަ މަހުގެ 23 ވަނަ ދުވަހު އޭޖީ އޮފީހަށް ހުށަހެޅި އިސްލާހުތަކުގެ ތެރޭގައި މީހުން ހައްޔަރުކޮށް، ބަންދު ކުރުމުގެ ބާރާއި މީހުން ރާއްޖޭން ބޭރަށް ފުރުން މަނާ ކުރުމުގެ ބާރާއި ކޯޓު އަމުރެއް ނެތި ބޭންކް އެކައުންޓްތަކުގެ ތަފްސީލާއި މާލީ ބަޔާން ހޯދުމުގެ ބާރު ލިބޭ ގޮތަށް ވެސް ވަނީ އިސްލާހު ހުށަހަޅައިފަ އެވެ.\nމީގެ އިތުރުން ކޯޓު އަމުރުގެ ދަށުން މީހުންގެ ފޯން ކޯލް އަޑުއެހުމާއި އެކައުންޓް ފްރީޒް ކުރުމާއި މީހުންގެ މުދާ ހިފެހެއްޓުމާއި ކޮރަޕްޝަނުން ހޯދާފައިވާ ކަމަށް ޝައްކު ކުރެވޭ މުދަލާއި ފައިސާ ހިފެހެއްޓުމުގެ ބާރާއި ވިޔަފާރީގެ ހުއްދަ ހިފެހެއްޓުމުގެ ބާރު ވެސް އޭސީސީ އަށް ލިބޭ ގޮތަށް ވަނީ އިސްލާހު ހުށަހަޅައިފަ އެވެ.\nދައުލަތުން އެއްވެސް ފަރާތަކާ ކުރަމުންދާ މުއާމަލާތެއްގައި ކޮރަޕްޝަންގެ އަމަލެއް ހިމެނޭ ކަމަށް ބެލެވިއްޖެ ނަމަ އެ މުއާމަލާތެއް ކުރުން މަޑުޖައްސާލަން އެންގުމާއި އޭސީސީން ބަލަމުންދާ މައްސަލަތަކުގައި ހިމެނޭ މީހެއްގެ ސަބަބުން ތަހުގީގަށް ހުރަސް އެޅިއްޖެ ނަމަ އެ މީހަކު ވަޒީފާއިން ސަސްޕެންޑް ކުރުމާއި ވަޒީފާ އަދާ ކުރާ ތަން ބަދަލު ކުރަން އެންގުމުގެ ބާރު ވެސް އޭސީސީ އަށް ލިބޭ ގޮތަށް ގާނޫނު އިސްލާހު ކުރަން އެ ކޮމިޝަނުން ވަނީ ހުށަހަޅައިފަ އެވެ.\nމީގެ އިތުރުން ވެސް ކޮރަޕްޝަންގެ މުދާ ނުވަތަ ފައިސާ ނިސްބަތްވާ ބަޔަކު ނުވަތަ އެކަމުގެ އަޑީގައި ތިބި ބަޔަކު ހޯދަން އޭސީސީގެ ބެލުމުގެ ދަށުން ކޮންޓްރޯލް ޑެވިލަރީ އޮޕަރޭޝަން ހިންގުމުގެ ބާރާއި އިތުރު ފަރާތެއް މެދުވެރި ނުކޮށް ކޯޓު އަމުރު ހޯދުމުގެ ބާރު ވެސް އޭސީސީ އަށް ލިބޭ ގޮތަށް ވަނީ އިސްލާހު ހުށަހަޅައިފަ އެވެ.\nއޭސީސީގެ ގާނޫނަށް 68 އިސްލާހެއް ގެންނަން އެ ކޮމިޝަނުން އޭޖީ އޮފީހަށް ހުށަހަޅާފައި ވާއިރު، އެ އިސްލާހުތަކަކީ މިހާތަނަށް ކުރި ތަޖުރިބާތަކާއި ކުރިމަތިވި އެކި ގޮންޖެހުންތަކާއި ގާނޫނުތަކަށް އައި ބަދަލުތަކުގެ ސަބަބުން އޭސީސީގެ ގާނޫނަށް ގެންނަން ފެންނަ ބަދަލުތައް ހިމަނާފައިވާނެ ކަމަށް އެ ކޮމިޝަނުން ބުންޏެވެ.\nބޯޑާ ކޮންޓްރޯލް ސިސްޓަމް ގާއިމް ކުރުމުގެ މަޝްރޫއު މެލޭޝިއާގެ ނެކްސްބިޒް ކުންފުންޏާއި ހަވާލުކުރި މައްސަލަ އޭސީސީން ބަލަން ފެށުމާ އެކު އުފެދުނު މައްސަލާގައި އެ ކޮމިޝަންގެ ބައެއް ބާރުތައް ހަނިވެގެން ގޮސްފައިވެ އެވެ. އެ ގޮތުން، އަމިއްލަ އަށް ކޯޓު އަމުރު ހޯދުމުގެ ބާރު އޭސީސީ އަށް ނެތް ކަމަށާއި އެކަން ކުރަން ޖެހޭނީ ޕްރޮސެކިއުޓަ ޖެނެރަލް މެދުވެރިކޮށް ކަމަށް އެ މައްސަލައިގެ ތެރޭގައި ސުޕްރީމް ކޯޓުން ވަނީ ކަނޑައަޅައިފަ އެވެ.\nމީގެ އިތުރުން ދެ ފަރާތެއްގެ ދެމެދުގައި އެއްބަސްވުމެއް އޮއްވައި އެ އެއްބަސްވުމުގެ ބައިވެރިންނަށް ކޮންޓްރެކްޓާ ބެހޭ ގާނޫނުން ލިބޭ ރައްކާތެރިކަން ގެއްލިގެންދާ ގޮތަށް އަމަލު ކުރަން އެންގުމުގެ ބާރު އޭސީސީ އަށް ލިބިގެން ނުވާ ކަމަށް ވެސް ސުޕްރީމް ކޯޓުން އޭރު ވަނީ ނިންމައިފަ އެވެ.


Galaxy in vegan chocolate ufahdhaifi | Mihaaru\nގެލެކްސީން ވީގަން ޗޮކްލެޓް އުފައްދައިފި\n15 ނޮވެމްބަރ 2019 - 09:15\nޖަނަވާރުގެ މަހާއި ބިސް ފަދަ ތަކެތިން އުފައްދާ ކާނާ ބޭނުން ނުކުރާ "ވީގަން" އިންނަށް ހާއްސަކޮށްގެން މަޝްހޫރު ޗޮކްލެޓް ބްރޭންޑް "ގެލެކްސީ" ގެ ވީގަން ޗޮކްލެޓް ރޭންޖެއް އަންނަ ހަފުތާގައި ބާޒާރަށް ނެރެން ތައްޔާރުވެއްޖެ އެވެ.\nމާސް، އިންކޯޕަރޭޓުން ނެރޭ ޗޮކްލެޓް ރޭންޖްގައި ހިމެނޭނީ ތިން ވައްތަރެކެވެ. އެއީ ކެރެމަލައިޒްޑް ހެޒެލްނަޓާއި ސްމޫތު އޮރެންޖްގެ އިތުރުން ކެރަމަލް އެންޑް ސީ ސޯލްޓެވެ.\nގެލެކްސީގެ ވީގަން ޗޮކްލެޓް ރޭންޖާ ބެހޭ ގޮތުން އިނގިރޭސިވިލާތުގެ މާސް ރައިގްލީގެ މާކެޓިން ޑިރެކްޓަރު ކެރީ ކެވެނާ ވިދާޅުވީ ގެލެކްސީން މިހާތަނަށް ނެރޭ ފުރަތަމަ ވީގަން ޗޮކްލެޓް ރޭންޖް އާންމުކޮށް ވިއްކަން ފަށާނީ އަންނަ ހޯމަ ދުވަހުން ފެށިގެންނެވެ.\nއޭނާ ވިދާޅުވީ މިއީ ގެލްސީން ގެނެސްދޭ ތަފާތު ރަހަތަކަކަށްވިި ނަމަވެސް، މިއީ އެ ބްރޭންޑްގެ އަސްލު ރަހަ ނުގެއްލޭ ގޮތަށް ތައްޔާރުކޮށްފައިވާ ޗޮކްލެޓްތަކެކެވެ.\nYou asked for @GalaxyChocolate bars - have THREE! Introducing Smooth Orange, Caramel & Sea Salt, and Caramelised Hazelnut #GalaxyVegan bars. AVAILABLE MON 18 NOVEMBER at @tescofood.\nWhich one have you got your eye on? 👀#VeganTrademark #WorldVeganMonth #GalaxyVegan pic.twitter.com/YaRk0s89HH\n"އެގޮތުން ގެލެކްސީގެ ސިގްނޭޗާ ސްމޫތާއި ކްރީމީކަން ވީގަން ޗޮކްލެޓްތަކުގައި ވެސް ހުންނާނެ،" ކެރީ ވިދާޅުވި އެވެ. "މި ޕްރޮޑަކްޓްތަކާ ދޭތެރޭ އަހަރެމެން ވަރަށް ހިތްހަމަޖެހޭ."\nއޭނާ ވިދާޅުވި ގޮތުގައި ގެލެކްސީގެ ވީގަން ޗޮކްލެޓް ކަލެކްޝަނެއް އަލަށް ނެރެނީ މާސް ރައިގްލީ އާއި ދަ ވީގަން ސޮސައިޓީ ގުޅިގެންނެވެ.\nމިކަމާ ބެހޭ ގޮތުން ވީގަން ސޮސައިޓީގެ ޓްރޭޑްމާކް މާކެޓިން މެނޭޖަރު އަބިގައިލް ސްޓީވެންސް ވިދާޅުވީ ގެލެކްސީން ވީގަން ޗޮކްލެޓްގެ މާކެޓަށް ނުކުތުމަކީ ވަރަށް ހެޔޮ ބަދަލެއް ކަމަށާއި އެކަމަށް ވަރަށް ބޮޑަށް މަރުހަބާކިޔައި، ހިތްވަރު ދޭ ކަމަށެވެ.\nމާސް ރައިގްލީން ބުނީ 100 ގްރާމްގެ ވީގަން ޗޮކްލެޓެއް ވިއްކާނީ3ޕައުންޑް (3.85 ޑޮލަރު) އަށެވެ. އަދި މި ޗޮކްލެޓް ޕެކްކޮށްފައި ހުންނާނީ ރިސައިކަލްކުރެވޭ އެއްޗެހިންނެވެ. ޓެސްކޯ އިން އެންމެ ފުރަތަމަ ގެލެކްސީ ވީގަން ޗޮކްލެޓް ވިއްކަން ފެށި ނަމަވެސް އެމެޒޯން އާއި އޮކޭޑޯ އިން ވެސް މާ ލަސްތަކެއް ނުވެ ލިބޭނެ ކަމަށް މާސް ރައިގްލީ ބުންނެވެ.\nއިތުރު ލިޔުންތައް އިނގިރޭސިވިލާތް ޗޮކްލެޓް


ACC ah ah5beyfulhakah Majileehun ruhun dheefi\nމަޖިލީހުގެ ޖަލްސާއެއްގެ ތެރެއިން.-- ފޮޓޯ: މަޖިލިސް\nއޭސީސީ އަށް ފަސް ބޭފުޅަކަށް މަޖިލީހުން ރުހުން ދީފި\nއެންޓި ކޮރަޕްޝަން ކޮމިޝަން (އޭސީސީ) އަށް އައްޔަން ކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރައްޔިތުންގެ މަޖިލީހަށް ފޮނުއްވި ނަންތަކުގެ ތެރެއިން ފަސް ބޭފުލަކަށް މަޖިލީހުން މިއަދު ރުހުން ދީފި އެވެ.\nމަޖިލީހުން އޭސީސީގެ މެމްބަރު ކަމަށް ރުހުން ދިނީ އެންމެ މަތިން މާކްސް ލިބުނު ހަތަރު ބޭފުޅުންގެ އިތުރުން ހަތް ވަނަ އަށް އެންމެ މަތިން މާކްސް ލިބުނު ބޭފުޅާ އަށެވެ. ދެ ވަނަ އަށް އެންމެ މަތިން މާކްސް ލިބުނު އާދަމް ޝާމިލަށް ރުހުން ލިބޭ ވަރަށް މެމްބަރުންގެ ވޯޓް ނުލިބުމުން އޭސީސީ އަށް އާދެވޭ ގޮތް ވަނީ ނުވެފަ އެވެ.\nއެންމެ ގިނަ ވޯޓާއި އެކު އޭސީސީގެ މެމްބަރު ކަމަށް ހޮވުނީ 70 މެމްބަރުންގެ ރުހުން ލިބުނު އަލީ އަޝްރަފެވެ. ދެ ވަނަ އަށް އެންމެ ގިނަ ވޯޓް ލިބުނީ އިބްރާހިމް ޝަކީލް އާއި ފާތިމަތު އަނޫލާ އަދި މަރިޔަމް ޝިއުނާ އަށެވެ. އެ ތިން ބޭފުޅުން އޭސީސީ އަށް ހޮވުނީ ކޮންމެ ބޭފުޅަކަށް ވެސް 69 ވޯޓް ލިބިގެންނެވެ. ފަސް ވަނަ އަށް ހޮވުނު އައިޝަތު އަބްދުﷲ އޭސީސީ އަށް ހޮވުނީ 68 ވޯޓާއި އެކުގަ އެވެ.\nފަސް މެމްބަރުންގެ މައްޗަށް އެކުލެވޭ އެންޓި ކޮރަޕްޝަން ކޮމިޝަނަށް މިއަދު މެމްބަރުން ހޮވީ، މިހާރު އެ ކޮމިޝަނުގައި ތިއްބެވި ބޭފުޅުންގެ މަގާމުގެ މުއްދަތު އަންނަ މަހު ހަމަވާތީ އެވެ. އަދި މިއަދު ހޮވި މެމްބަރުންނަކީ، ތައުލީމާއި ތަމްރީނުގެ އިތުރުން މަސައްކަތުގެ ތަޖުރިބާ އަށް ބެލމަށް ފަހު، މަޖިލީހުގެ ކޮމިޓީން އިންޓަވިއު ކޮށްފައިވާ ބޭފުޅުންނެވެ.


Keumugai konmmehen ves himananvee Kiwi!\nކެއުމުގައި ކޮންމެހެން ވެސް ހިމަނަންވީ ކިވީ!\nކިވީ ދިވެހިންގެ ތެރޭގައި މާ މަގުބޫލެއް ނޫނެވެ. އެކަމަކު ބީރައްޓެއްސެެއްވެސް ނޫނެވެ. ބާޒާރުން ފަސޭހައިން ލިބެން ވެސް ހުރެ އެވެ. ބޮޑެތި ސުޕަމާޓުތަކުން ފެށިގެން ކަންމަތީ ފިހާރަތަކުން ވެސް ކިވީ ލިބެން ހުރެ އެވެ. ސައިޒުން ކިތަންމެ ކުޑަޔަސް އެއިން ލިބޭ ފައިދާ އަކީ ބޮޑު ކަރައަކުން ފައިދާ ލިބޭ މިންވަރަށެވެ. އަދި އެއެއް ނޫނެވެ. ޑޮކްޓަރުން މިދޭ ބޭސްތަކުގައި ވެސް ކިވީ ބޭނުންކޮށްފައި ހުރެ އެވެ.\nކިވީ އަކީ ސެރަޓޮނިން އޭ މިކިޔާ ހޯމޯން ހަށިގަނޑުގައި އިތުރު ކޮށްދޭ މޭވާއެކެވެ. މި ހޯމޯނަކީ ޑައިޖެސްޓިވް އަދި ކާޑިއޯވެސްކިއުލާގެ މަސައްކަތް ހަލުވި ކޮށްދޭ ހޯމޯނެކެވެ. އަދި މިއީ ދަސްކުރުމާއި، ހަނދާން ގަދަކޮށްދިނުން އަދި މޫޑު ރަނގަޅު ކޮށްދިނުމަށް ވެސް އެވަރެއް ނެތް މޭވާ އެކެވެ. އަދި މީގައި އިތުރު ހާއްސަކަމެއް އެބައޮތެވެ. އެއީ ނިދަން އުނދަގޫ މީހުންނަށް ވެސް ހާއްސަ މޭވާ އެކެވެ.\nއެމެރިކާގެ ލަންގު އެސޯސިއޭޝަނުން ބުނާގޮތުގައި އިންސާނަކު ދުވާލަކު 20،000 ފަހަރު ނޭވާ ލަ އެވެ. އަދި ބައެއް ދިރާސާތަކުން ދައްކާގޮތުގައި ކިވީ އަކީ ނޭވާލާން ފަސޭހަކޮށްދީ ރެސްޕިރޭޓަރީ ސިސްޓަމްގެ މަސައްކަތަށް އެހީތެރުވެދޭ މޭވާ އެކެވެ. އެހެންވީމަ ކިވީ އަކީ ނޭވާ ހިއްލާ މީހުން ކާން ވަރަށް ރަނގަޅު މޭވާ އެކެވެ. ގުގުރި ދެމުމާއި ރޭގަނޑަށް ތި ކެއްސާ ކެއްސުމަށް ވެސް ކިވީ އަކީ އެންމެ ރަނގަޅު ފަރުވާ އެވެ.\nލޮލުގެ މައްސަލަ ހުންނަ މީހުންވެސް ގަވާއިދުން ބޭނުންކުރަންވީ އެއް މޭވާ އަކީ ކިވީ އެވެ. ލޮލުގެ ފެނުން ދަށްވަމުންދާކަން އިހުސާސްވާނަމަ އަވަހަށް ކިވީ އާ ދިމާއަށް ދާށެވެ. ކިވީ އަކީ ފްރީ ރެޑިކަލް ޑެމޭޖްތަކުން ލޯ ރައްކާތެރިކޮށްދޭ މޭވާ އެކެވެ.\nކިވީއިން ލިބޭ ފައިދާގެ ވާހަކަ ދައްކާއިރު އެއިން ލިބޭ ފައިދާއަށް ބަލައިލަން ޖެހޭނެ އެވެ. އަދި ލޭގައި ހަކުރު ހުންނަ މިންވަރި އިތުރު މީހުންވެސް ކޮންމެހެންވެސް ކިވީ ބޭނުންކުރުން މުހންމެވެ. ހިތުގެ ދުޅަހެޔޮކަމަށްވެސް އެންމެ ރަނގަޅު އެކައްޗަކީ ހަމަ ކިވީ އެވެ.\nކިވީގެ ތޮޅި މަށާލައިގެން ހުހަށް ކެއުމުގެ އިތުރުން ފްރެޝް ސެލެޑްތަކުގައިވެސް ބޭނުންކުރެވިދާނެ އެވެ. އަދި ޔޯގަޓާއެކު ނުވަތަ އެހެން ފުރުޓު ޓާޓްތަކުގައި ކިވީ ހިމަނައިގެން ބޭނުންކުރެވިދާނެ އެވެ.


Huhdha oyi bidheyseenthakeh furuvaalan mauloomaathu hoadhanee\nހުއްދަ އޮތ ބިދޭސީންތަކެއް ފުރުވާލަން ކުންފުނިތަކުން މައުލޫމާތު ހޯދަނީ\nމީގެ ކުރިން ރާއްޖޭން ފުރުވައިލި ބިދޭސީންތަކެއް އެއާޕޯޓުގައި. -- އަވަސް ފޮޓޯ: އާއިމް ޒަމީރު\nސައްހަ އެމްޕްލޯއިމެންޓް އެޕްރޫވަލްއެއްގައި ތިބި ނަމަވެސް، އެމްޕްލޯއިމެންޓް އެޕްރޫވަލް ދޫކުރެވިފައިވާ ވަޒީފާ ދޭ ފަރާތްތަކުގެ ވަޒީފާތަކުގައި މަސައްކަތްކުރަމުންދާ ފަރާތްތަކެއް ނޫންކަމަށް ބަޔާންކޮށް އެނބުރި ގައުމަށްދާން ބޭނުންވާ ބިދޭސީންތަކެއްގެ މައުލޫމާތު ފޯރުކޮށްދޭން އިކޮނޮމިކް މިނިސްޓްރީން އެ ކުންފުނިތަކަށް އަންގައިފި އެވެ.\nއެ މިނިސްޓްރީން ކުރި އިއުލާނެއްގައި ބުނީ ގަވާއިދާ ހިލާފަށް ރާއްޖޭގައި މަސައްކަތްކުރަމުންދާ ބަންގްލަދޭޝަށް ނިސްބަތްވާ ބިދޭސީ ފަރާތްތަކުގެ ތެރެއިން ގައުމަށް އެނބުރި ދިޔުމަށް ބޭނުންވާ ފަރާތްތައް ގައުމަށް ފޮނުވައި ދިނުމަށްޓަކައި ބަންގްލަދޭޝް ސަރުކާރާއި ދިވެހި ސަރުކާރު ގުޅިގެން ހިންގަމުންދާ "ވޮލަންޓްރީ ރެޕަޓްރިއޭޝަން" ޕްރޮގްރާމްގެ ދަށުން ގައުމަށް އެނބުރި ދިޔުމަށް އެދި ސައްހަ އެމްޕްލޯއިމަންޓް އެޕްރޫވަލްއެއްގައި ތިބި ގިނަ ބިދޭސީ ފަރާތްތަކަކުން ހުށަހަޅުމުންދާ ކަމަށެވެ.\nއެ ފަރާތްތަކުން ގައުމަށް އެނބުރި ދިޔުމަށް އެދި ހުށަހަޅަމުން ދަނީ، ސައްހަ އެމްޕްލޯއިމެންޓް އެޕްރޫވަލްއެއްގައި ތިބި ނަމަވެސް އެ ފަރާތްތަކަކީ އެމްޕްލޯއިމެންޓް އެޕްރޫވަލް ދޫކުރެވިފައިވާ ވަޒީފާ ދޭ ފަރާތްތަކުގެ ވަޒީފާތަކުގައި މަސައްކަތްކުރަމުންދާ ފަރާތްތަކެއް ނޫންކަމުގައި ބަޔާންކޮށް ކަމަށް މިނިސްޓްރީން ބުންޏެވެ.\nއެގޮތުން، އަނބުރާ ގައުމަށްދާން ބޭނުންވާކަމަށް ބުނެ ހުށަހަޅާފައިވާ ޖުމްލަ 251 މީހެއްގެ މައުލޫމާތު، އެމްޕްލޯއިމެންޓް އެޕްރޫވަލް ދޫކޮށްފައިވާ ވަޒީފާދޭ ފަރާތްތަކުގެ ނަމާއެކު އެ އިއުލާނުގައި ވަނީ އާއްމުކޮށްފަ އެވެ.\nމިނިސްޓްރީން ވަނީ އެ ލިސްޓްގައި ހިމެނޭ ބިދޭސީ ފަރާތްތަކަކީ އެމްޕްލޯއިމެންޓް އެޕްރޫވަލް ދޫކުރެވިފައިވާ ވަޒީފާ ދޭ ފަރާތުގެ ވަޒީފާގައި މަސައްކަތްކުރަމުންދާ ފަރާތްތަކެއް ކަމުގައިވާނަމަ، އެކަން ބަޔާންކޮށް އަންނަ މަހުގެ ފަސް ވަނަ ދުވަހުގެ އޮފީސް ބަންދުވުމުގެ ކުރިން [email protected] އަށް އީމެލް މެދުވެރިކޮށް ހުށަހެޅުމަށް އަންގައިފަ އެވެ.\nއަދި މި މުއްދަތުގައި ވަޒީފާ ދޭ ފަރާތުން އަންގާފައި ނުވާ، މި ލިސްޓްގައި ހިމެނޭ ބިދޭސީ ފަރާތްތައް "ވޮލަންޓްރީ ރެޕަޓްރިއޭޝަން" ޕްރޮގްރާމްގެ ދަށުން ގައުމަށް އަނބުރާ ފޮނުވައި ލެވޭނެ ކަމަށް މިނިސްޓްރީން އިތުރަށް ބުންޏެވެ.\nކޮވިޑް-19 އާ ގުޅިގެން މިހާރު ވެސް ގިނަ އަދަދެއްގެ ބިދޭސީން ވަނީ ރާއްޖެ ދޫކޮށް ގޮސްފަ އެވެ. ގަވައިދާ ހިލާފަށް އުޅުނު މީހުން ވެސް ހިމެނޭ ގޮތުން އެ އަދަދު 4000 އަށްވުރެ މައްޗަށް އަރަ އެވެ.\nއެގޮތުން، އަމިއްލަ ގައުމަށް ދާން ބޭނުންވާ ބިދޭސީންގެ ތެރެއިން އަތުގައި މުއްދަތު ހަމަ ނުވާ ޕާސްޕޯޓެއް އޮތް، އެކި ސަބަބުތަކާހުރެ ރާއްޖެއިން ނުދެވިފައި ތިބި މީހުންނަށް ފަސޭހައެއް އިންތިޒާމެއް އިމިގްރޭޝަނުން ވަނީ ހަމަޖައްސައިފަ އެވެ.\nބަންގްލަދޭޝް ބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް\nއާދީއްތައިން ފެށިގެން ބިދޭސީ ވޯކްޕާމިޓް ދޫކުރަނީ\nއޭސް ޓްރެވަލްސްގެ ފަރާތުން ހާހެއްހާ ބިދޭސީން ފުރުވާލައިފި


Ooredoo Maldives ge SupperNet Maamendu ah - Hali News\nއުރީދޫ މޯލްޑިވްސްގެ ސުޕަރ ނެޓް މާމެންދުއަށް ތައާރަފް ކޮށްފި\n25 March 2021, 18:13\nސަތޭކަ އެމްބީޕީއެސް އާ ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ގއ.މާމެންދުއަށް މިއަދު ތައާރަފްކޮށްފިއެވެ.\nހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް ގއ.މާމެންދޫއިން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސްވެސް ލިބިވަޑައިގަންނަވާނެ ކަމަށް އުރީދޫން ވިދާޅުވިއެވެ.\n"އަޅުގަނޑުމެން މއަބަދުވެސް މަސައްކަތް ކުރަމުންމިދަނީ ރާއްޖޭގެ އެކި ކަންކޮޅުތަކުގައި ދިރިއުޅޭ އެންމެހާ ބޭފުޅުންނަށްވެސް ފެންވަރު ރަނގަޅު އިންޓަނެޓްގެ ޚިދުމަތް ފޯރުކޮށްދިނުމަކީ އެންމެ މުހިންމުކަމެއްކަމުގައި ދެކިގެން. މިއަދު އުރީދޫ ހޯމް ބްރޯޑްބޭންޑް، ސުޕަރނެޓްގެ ޚިދުމަތް ގއ.މާމެންދޫގެ ރައްޔިތުންނަށް ފޯރުކޮށްދީ އިތުރު ފުރިހަމަކަމާއި އެކު އިންޓަނެޓް ބޭނުންކުރުމުގެ ފުރުސަތު ހުޅުވާލެވުމަކީ، އަޅުގަނޑުމެންނަށް ލިބޭ ވަރަށް ބޮޑު އުފަލެއް. ކުރިއަށް އޮތް ތަނުގައިވެސް ދިވެހި ރައްޔިތުންގެ ދިރިއުޅުން އިތުރަށް ފާގަތިކޮށް ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރަމުންދާނެކަމުގެ ޔަގީންކަން އަރުވަން." އުރީދޫގެ އެކްޓިންގް ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވިއެވެ.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް 5ގުނަ އިތުރު ސްޕީޑާއެކު %68 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެއެވެ. މިގޮތުން މާމެންދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.


Raajje Ah Salaamathee Majilihuge Godi Kaamiyaabeh Nukurevunu\nފެނަކައިގެ އާއިލާތަކަށް ޚާއްސަކޮށްގެން ޤުރުއާން މުބާރާތެއް ...\nއދ ގެ ސަލާމަތީ މަޖިލީހުގެ ގޮނޑި ދިވެހިރާއްޖެއަށް ކާމިޔާބު ނުކުރެވި އެ ގޮނޑި އިންޑޮނޭޝިއާއިން ކާމިޔާބު ކޮށްފިއެވެ.\nސަލާމަތީ މަޖިލީހުގެ ގޮނޑިއަށް ވަރަށް ބޮޑަށް ކެމްޕެއިންކޮށް، އެ ގޮނޑި ލިބޭނެ ކަމުގެ ބޮޑު ޔަގީންކަމެއް ސަރުކާރުގެ އިސްފަރާތްތަކުން ދެމުން ގެންދަނިކޮށް މިރޭ އދ ގެ އާއްމު މަޖިލީހުގައި ގެނި ސިއްރު ވޯޓުން ރާއްޖެއަށް ނާކާމިޔާބީއަކާއި ކުރިމަތިލާން ޖެހުނީ ބޮޑު ތަފާތަކުންނެވެ.\nއދ ގެ އާއްމު މަޖިލީހުގައި މިރޭ ނެގި ސިއްރު ވޯޓްގައި ރާއްޖެއަށް ލިބިފައިވަނީ އެންމެ 46 ވޯޓެވެ. އިންޑޮނޭޝިއާ ކުރިއަށް އޮތް ދެ އަހަރަށް ސަލާމަތީ މަޖިލީހުގެ ގޮނޑި ކާމިޔާބު ކޮށްފައިވަނީ 144 ވޯޓް ހޯދައިގެންނެވެ. އދ ގެ އާއްމު މަޖިލީހުގައި ނެގި ސިއްރު ވޯޓްގައި ބައިވެރިވެފައިވަނީ 190 ގައުމުންނެވެ.\nކުރިއަށް އޮތް ދެ އަހަރަށް މި ސަރަހައްދުން ރާއްޖެއާއި ވާދަކޮށް އިންޑޮނޭޝިއާއިން ސަލާމަތީ މަޖިލީހުގެ ގޮނޑި ކާމިޔާބު ކުރި އިރު މިއީ ސަލާމަތީ މަޖިލީހުގެ ގޮނޑި އިންޑޮނޭޝިއާއިން ކާމިޔާބުކުރި ހަތަރު ވަނަ ފަހަރެވެ.\nއދ ގެ ސަލާމަތީ މަޖިލިސް އެކުލެވިގެންވަނީ ޖުމްލަ 15 މެމްބަރުންގެ މައްޗަށެވެ. އެއީ ކޮންމެ ދެ އަހަރަކުން އިންތިހާބުކުރާ 10 ޤައުމަކާއި ދާއިމީ ފަސް ޤައުމެކެވެ.


2.4 million rufiya ge loan vanee magaamah aumuge dholhu aharu kurin libifa: Shauna | Mihaaru\n2.4 މިލިއަން ރުފިޔާގެ ލޯނު ވަނީ މަގާމަށް އައުމުގެ ދޮޅު އަހަރު ކުރިން ލިބިފައި: ޝައުނާ\n27 ޖޫން 2019 - 23:17 39 comments\nބޭންކް އޮފް މޯލްޑިވްސް (ބީއެމްއެލް) އިން 2.4 މިލިއަން ރުފިޔާގެ ލޯނު ހަމަޖެހުނީ ސިޔާސީ މަގާމަކަށް ވަޑައިގަތުމުގެ ދޮޅު އަހަރު ކުރިން ކަމަށާއި އެ ލޯނު ހޯދުމުގައި ނުފޫޒެއް ފޯރުވާފައި ނުވާނެ ކަމަށް ރައީސް އޮފީހުގެ ޕޮލިސީ ސެކްރެޓަރީ އައިމިނަތު ޝައުނާ މިރޭ ވިދާޅުވެއްޖެ އެވެ.\nގައުމީ ބޭންކް، ބީއެމްއެލްގެ ހޯމް ލޯން ސްކީމަށް ހުށަހަޅުއްވައިގެން ޝައުނާ އަށް ބޮޑު ލޯނެއް ލިބުނު ގޮތަކާ މެދު ބައެއް މީހުން ސޯޝަލް މީޑިއާގައި ދަނީ ސުވާލު އުފައްދަމުންނެވެ. އެމީހުން ގަބޫލު ކުރި ގޮތުގައި ޝައުނާ އަށް ލޯނު ލިބުނީ ސިޔާސީ މަގާމެއްގައި ހުންނަވައި، ނުފޫޒު ފޯރުވައިގެންނެވެ.\nއެ ތުހުމަތުތައް ދޮގު ކުރައްވައި ޝައުނާ "މިހާރު" އަށް ވިދާޅުވީ ބީއެމްއެލް އިން ލޯން ހޯދުމަށް ހުށަހެޅުއްވީ 2016 ވަނަ އަހަރުގެ ތެރޭގައި ކަމަށެވެ. އަދި ލޯނު 2017 ގައި ހަމަޖެހުނު އިރު، ކޮންޓްރެކްޓުގައި ސޮއިކުރެއްވީ މިދިޔަ އަހަރު ކަމަށް ޝައުނާ ވިދާޅުވި އެވެ. އެ ލޯނު ހޯދަން ހުށަހެޅުއްވީ ފިރިމީހާ ތޯރިގް ހާމިދުއާ ގުޅިވަޑައިގެން "ޖޮއިންޓް ލޯނެއްގެ ގޮތުގައި" ކަމަށް ވިދާޅުވި އެވެ.\nBML loan discussed here isajoint home loan w/ my husband. We applied for it in 2016 and was first approved in 2017. At the time our combined income was mvr 66,500. Since we are both under 35, we were eligible to use 100% of our pensions saving for equity requirement of the loan https://t.co/plFMWlleJp\n— Shauna Aminath 🎈❓ (@anuahsa) June 27, 2019\nޝައުނާ މިއަދު ކުރެއްވި ޓުވީޓެއް.\n"މަގާމުގެ ނުފޫޒު ބޭނުންކޮށްގެން ލޯން ހޯދީ ބުނާ އިރު، އަޅުގަނޑުމެން އޭރުގައި ތިބީ އިދިކޮޅު ބައެއްގެ ގޮތުގައި. ދޮޅު އަހަރު ކުރިން އެޕްރޫވްކޮށްފައި އޮތް ލޯނެއް އެއީ،" ޝައުނާ ވިދާޅުވި އެވެ.\nއޭނާ ވިދާޅުވި ގޮތުގައި ލޯނަށް އެދި ބޭންކަށް ހުށަހެޅުއްވި އިރު، ދެ ބޭފުޅުންނަށް ލިބޭ އާމްދަނީގެ އަދަދު ވެސް ހިމެނުއްވި ކަމަށެވެ. އެގޮތުން ދެ ބޭފުޅުންނަށް 66،000ރ. އޭރު ލިބިވަޑައިގެންނެވި ކަމަށް ޝައުނާ ވިދާޅުވި އެވެ.\nޝައުނާ އަށް މިހާރު ސަރުކާރުން މުސާރަ އާއި އިނާޔަތުގެ ގޮތުގައި ލިބިވަޑައިގަންނަވަނީ 46،000ރ. އެވެ.\nރައީސް އޮފީހަށް މިދިޔަ އަހަރުގެ ޑިސެމްބަރު މަހު މާލީ ބަޔާން ހުށަހެޅުއްވި އިރު، ދަރަނީގެ އެ ހުރިހާ މައުލޫމާތެއް އެނގެން ހުންނާނެ ކަމަށް ވެސް ޝައުނާ ވިދާޅުވި އެވެ. އޭނާ ވިދާޅުވީ ސިޔާސީ މަގާމާ ހަވާލުވެވަޑައިގަތުމުގެ ހަ މަސް ކުރިން ލިބިވަޑައިގެންނެވި މައުލޫމާތު ވެސް އެ އޮފީހުގައި ހުންނާނެ ކަމަށެވެ.\nއެގޮތުން އާމްދަނީގެ ބައިން މުސާރައިގެ ގޮތުގައި ހަ މަސް ތެރޭގައި 90،000ރ. ލިބިވަޑައިގެންނެވި ކަމަށް ޝައުނާ ވިދާޅުވި އެވެ. މުސާރައިގެ އިތުރުން ޕީއާރު ކޮންސަލްޓެންސީ މަސައްކަތް ކުރައްވައިގެން މަހަކު 23،000ރ. ލިބިވަޑައިގެންނެވި އެވެ.\n"ބަޔަކަށް ހީވީ މިހާރު ލިބެނީ 90،000ރ. އޭ. އެކަމަކު އެވަރެއް ނުލިބޭ،" ޝައުނާ ވިދާޅުވި އެވެ.\nޝައުނާ ވަނީ މަގާމުގައި ހުންނެވިހާ ހިނދު، ކޮރަޕްޝަނަށް މަގުފަހިވާ އެއްވެސް ކަމެއް ނުކުރައްވާނެ ކަމަށް ވިދާޅުވެފަ އެވެ.\n"ކޮރަޕްޝަނަށް މަގުފަހިވާ އެއްވެސް ކަމެއް ނުކުރަން. ނުވަސް ކުރާނަން. އެކަމަށް މަގުފަހިވާ ކަމެއް ނުކުރާނަން. މަގާމުގެ ނުފޫޒެއް ވެސް ބޭނުމެއް ނުކުރާނަން،" ޝައުނާ ވިދާޅުވި އެވެ.\nއިތުރު ލިޔުންތައް ބޭންކް ލޯން އައިމިނަތު ޝައުނާ، ސެކްރެޓަރީ، ޕޮލިސީ ބީއެމްއެލް


Taliban aa eku oiy sirru bahdhaluvumeh Trump cancel koffi\nއެމެރިކާގެ ރައީސް ޑޮނަލްޑް ޓްރަމްޕް--\nތޯލިބާނާއެކު އޮތް ސިއްރު ބައްދަލުވުމެއް ޓްރަމްޕް ކެންސަލްކޮށްފި\nހަނގުރާމަވެރި ޖަމާއަތެއް ކަމަށްވާ ތޯލިބާނާއެކު ބޭއްވުމަށް ހަމަޖެހިފައިވާ ސިއްރު ބައްދަލުވުމެއް ކެންސަލް ކުރެއްވި ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\nޓްރަމްޕް ކުރެއްވި ޓްވީޓެއްގައި ވިދާޅުވީ، އަފްގާނިސްތާންގެ ރައީސް އަފްގާން ގާނީގެ އިތުރުން ތޯލިބާންގެ އިސް ލީޑަަރުންނާއެކު އެމަނިކުފާނު ބައްދަލުކުރުމަށް އާދީއްތަ ދުވަހު ހަމަޖެހިފައިވާ ކަމަށެވެ. އެ ބައްދަލުވުން ބޭއްވުމަށް ހަމަޖެހިފައި އޮތީ އެމެރިކާގެ ކޭމްޕް ޑޭވިޑްގައެވެ.\nނަމަވެސް ކާބުލްގައި ދިން ބޮމުގެ ހަމަލާއެއްގެ ޒިންމާ ތޯލިބާނުން ނަގާފައި ވާތީ ބައްދަލުވުން ކެންސަލް ކުރައްވާފައިވާ ކަމަށް ޓްރަމްޕް ވިދާޅުވި އެވެ. އެ ހަމަލާގައި އެތައް ބަޔަކު މަރުވި އިރު އޭގެ ތެރޭގައި އެމެރިކާގެ ސިފައިންގެ މީހަކު ވެސް ހިމެނެ އެވެ.\nއެމެރިކާ އާއި ތޯލިބާން މެދުގައި ސުލްހަވެރިކަމުގެ މަޝްވަރާ ކުރުމަށް ހަމަޖެހިފައި ވަނީ އެމެރިކާގެ ޓްވިން ޓަވަރަށް ސެޕްޓެމްބަރު 11 ގައި ދިން ހަމަލާއަށް 18 އަހަރުވާން ގާތްވެފައި ވަނިކޮށެވެ.\nއަފްގާނިސްތާނުގައި ހަނގުރާމަ ކުރަމުންދާ އެމެރިކާގެ 5400 ސިފައިން އެގައުމުން ބޭލުމަށް ވެސް އެމެރިކާއިން ވަނީ ނިންމައިފި އެވެ. އެމެރިކާގެ މި ނިންމުން ނިންމީ ތޯލިބާން ހަނގުރާމަވެރިންނާއެކު ކުރިއަށް ދިޔަ ސުލްހައިގެ މަޝްވަރާތަކުގެ ތެރެއިންނެވެ. އެގޮތުން 20 ހަފްތާގެ ތެރޭގައި އެމެރިކާ ސިފައިން ފޭބުމަށް ވަނީ އެއްބަސްވެފަ އެވެ.\nއެކަން ހާމަކުރެއްވީ އެ ދެގައުމުގެ މެދުގައި ކުރިއަށްދާ ސުލްހައިގެ މަޝްވަރާތަކުގެ މެދުވެރިއެއް ކަމަށްވާ ޒަލްމޭ ހަލީޒާދް އެވެ. ޓީވީއަކަށް ދެއްވި އިންޓަވިއުއެއްގައި ހަލީޒާދް ވިދާޅުވީ އެގޮތަށް އެއްބަސްވެފައިވީ ނަމަވެސް އެކަމުގައި އެންމެ ފަހުގެ ނިންމުމެއް ނިންމާނީ އެމެރިކާގެ ރައީސް ޑޮނަލްޑް ޓްރަމްޕް ކަމަށެވެ.\nތޯލިބާން ހަނގުރާމަވެރިންނާއި އެމެރިކާއާ ދެމެދު މިފަދަ އެއްބަސްވުމަކަށް އާދެވިފައި ވަނީ ނުވަ މަޝްވަރާ ބައްދަލުވުމަށް ފަހުގަ އެވެ. ބައްދަލުވުންތައް ބާއްވާފައި ވަނީ ގަތަރް ގައެވެ.\nހާލީޒާދްގެ ވާހަކަތަކީ ތެދު ކަމަށް ތޯލިބާނުން ވެސް ވަނީ ބުނެފަ އެވެ. ނަމަވެސް ހާލީޒާދްގެ އިންޓަވިއު ކުރިޔަށް ދިޔަ ވަގުތު ވެސް ތޯލިބާނުން ވަނީ ކާބުލްއަށް ހަމަލާއެއް ދީފަ އެވެ.\nއެ ހަމަލާ ދީފައިވަނީ ޓްރެކެޓަރެއްގައި ބޮމެއް ހަރުކޮށްގެންނެވެ. ހަމަލާގައި 16 މީހުން މަރުވި އިރު 119 މީހުންނަށް ވަނީ އަނިޔާވެފަ އެވެ.\nނަމަވެސް ޓްރަމްޕްގެ ނިންމުމުގެ ސަބަބުން އެމެރިކާގެ 5400 ސިފައިން އަފްގާނިސްތާނުން ބޭލުމަށް ބަދަލެއް އަންނާނެ ކަމެއް ސާފެއް ނުވެ އެވެ. މިވަގުތު އެމެރިކާގެ 14،000 ސިފައިން އަފްގާނިސްތާނުގައި ހަނގުރާމަ ކުރަމުން ދެއެވެ.\nޑޮނަލްޑް ޓްރަމްޕް އެމެރިކާ އަފްގާނިސްތާން ތާލިބާން


Siyaasee vaki Fikurakah Vure Aailee Fikuraai Thimaage Kamuge Gulhun Varugadha Kuran Jehey - Vaguthu\nސިޔާސީ ވަކި ފިކުރަކަށްވުރެ އާއިލީ ފިކުރާއި ތިމާގެ ކަމުގެ ގުޅުން ވަރުގަދަ ކުރަންޖެހޭ\nދިވެހިންނަށް ޑިމޮކްރަސީ ތައާރަފްވެގެން އައިދުވަސްވަރަކީ މުޅި ދިވެހި މުޖުތަމައުއަށް އެތަކެއް ބަދަލުތަކެއް އަންނަމުން ދިޔަ ދުވަސްވަރެކެވެ. ޑިމޮކްރަސީއަކީ ކޮބައިކަން ނުވަތަ ކިހާވަރެއްގެ އެއްޗެއްކަމެއް ނޭންގި ރާއްޖެއަށް ތަޢާރަފްވި ޑިމޮކްރަސީގެ ސަބަބުން މިވަނީ ޒަމާނުއްސުރެ އޮތް އާއިލީ ގުޅުންތަކާއި އެކުވެރި ރަހުމަތްތެރި ކަމުގެ ގުޅުންވެސް ކެޑި ޒާތީ ދުޝްމަނުންނަށް ބަދަލުވާ ހިސާބަށް ކަންކަން ގޮސްފައެވެ.\nރައީސް މައުމޫންގެ ދިގު 30 އަހަރުވީ ވެރިކަން ނިމުމަށް މެދުވެރިވި އެންމެބޮޑު އެއްސަބަބުކަމަށް ގިނަބަޔަކު އިއްތިފާގުވާ އެއްސަބަބަކީވެސް ރާއްޖެ މިއަދު މިދެކޭ ޒަމާނީ ޑިމޮކޮރަސީ ތައާރަފްވުމެވެ. ރައީސް މައުމޫންގެ ވެރިކަމުގެ އެންމެ ފަހު ދުވަސްތައް ގުނަމުންދިޔައިރު، އޭރު ރާއްޖެއިން ފެނިގެން ގޮސްފައިވާ މަންޒަރުތަކާއި އަޑުތަކީ ދިވެހި މުޖުތައުގެ ތެރެއިން އޭގެ ކުރިން ދުވަހަކުވެސް ފެނިފައި ނުވާފަދަ ހިއްދަތި އަދި އެހާމެ ހިތާމަވެރި އަޑުތަކާއި މަންޒަރުތަކެވެ. ޑިމޮކްރަސީ ރާއްޖެއަށް ގެނައުމަށް އޭރު ވެރިކަމުގައި ހުންނެވި ރައީސް މައުމޫނާ ދެކޮޅަށް އެތަށް ބަޔަކު މަގުމައްޗަށް ނިކުމެ ބޮޑެތި މުޒާހަރާތަކެއްވެސް ވަނީ ކޮށްފައެވެ. މި އެއްވުންތަކުގައި ހުޅަނގުގެ ލާދީނީ ފިކުރުތަކަށް ރާއްޖެ ގެނައުމަށް މަސައްކަތް ކުރެއްވި އަދި މިހާރުވެސް އެޑިމޮކްރަސީ ރާއްޖެ ގެނައުމަށް މަސައްކަތް ކުރައްވަމުންދާ ފަރާތްތަކާއި ޑިމޮކްރަސީ އަކީ ކޮބައިކަން ނޭގޭ އެތައްބަޔަކުވެސް ވަރަށް ފޯރިއާއި ޖޯޝުގައި މި އެއްވުންތަކުގައި ބައިވެރިވެ އަޑުއުފުލާފައިވެއެވެ. މިއަދު ދިވެހިން މިދެކޭ ޑިމޮކްރަސީ ރާއްޖެ ގެނައުމަށް ގައުމުގެ އެތެރެއިންނާއި ބޭރުން އޭރުއައި ފިއްތުންތަކާއިއެކު ރައީސް މައުމޫނަށް ވަނީ މިއަދު ދިވެހިން މި އަމަލުކުރަމުންދާ ތިންބާރު ވަކިވެފައިވާ ފެހި ގާނޫނު އަސާސީ ތަސްދީގު ކުރައްވަން މަޖުބޫރުވެ ވަޑައިގެންފައެވެ.\nމި ގާނޫނު އަސާސީ ތަސްދީގު ކުރެއްވުމަށް އޭރު އެންމެބޮޑަށް ވަކާލާތު ކުރައްވަމުންދިޔަ ބޭފުޅުން ވިދާޅުވަމުން ގޮސްފައިވަނީ މިއީ ދުނިޔޭގެ އެންމެ ކުރިއަރާފައިވާ ގައުމުތަކުގައިވެސް އަމަލުކުރަމުންނުދާ ފަދަ ފުރިހަމަ އަދި އެހާމެ ގިނަ ހައްގުތަކެއް ލިބިދީފައިވާ ފުރިހަމަ ގާނޫނު އަސާސީއެއްކަމަށެވެ. ނަމަވެސް އޭރުވެސް އަދި މިހާރުވެސް ފެންނަން އޮތް ހަގީގަތަކީ އަދި ފެންނަމުންދާ މަންޒަރަކީ މި ގާނޫނު އަސާސީއާއިއެކު އައި ޑިމޮކްރަސީއަކީ ކޮބައިކަން ގިނަބަޔަކަށް ނޭގޭކަމެވެ. ޑިމޮކްރަސީއަކީ ކޮބައިކަން އަދި ކޮން މަގުސަދެއްގައި ގެނެވުނު އެއްޗެއްކަން އެއްވެސް ވަރަކަށް ބެލުމެއް، ހޯދުމެއްނެތި ތިމާ ތާއީދުކުރާ ފިކުރާ މީހާ ވަށައިގެން އެބުރުން ނޫން މަންޒަރެއް ރާއްޖޭގެ ޑިމޮކްރަސީގެ ތެރެއިން ފެންނަމުން ނުދާކަމީ ރާއްޖޭގެ ސިޔާސީ މުފައްކިރުންކަމަށް ޤަބޫލުކުރާ ފަރާތްތައް ޑިމޮކްރަސީއަށް ފައްކާ ނުވާކަމުގެ ވަރަށް ބޮޑު ހެއްކެކެވެ.\nދިވެހިން ދެކެފައިވާ މިނިވަން ދިމިކުރާތީ ނިޒާމުގެ ތެރެއިން މިނިވަންކަމާއިއެކު ރިޔާސީ ވޯޓަކަށް ގޮސްފައިވަނީ 2004 ވަނަ އަހަރުގައެވެ. އެއަހަރުގެ އިންތިހާބާއެކު އުފެދިފައިވާ މިނިވަން މުވައްސަސާތަކާއި، ކޮމިޝަންތަކާއި އެނޫންވެސް އާ ޤާނޫނު އަސާސީން ތިންބާރުގެ ތެރެއަށް އައި ބޮޑު އިންގިލާބީ ބަދަލުތަކާއިއެކު ރިޔާސީ ވޯޓް ވެގެން ގޮސްފައިވަނީ ދިވެހިން ސިއްސުވާލި މުޅިން އާ ތަޖުރިބާތަކެއް ކުރުވި ވޯޓަކަށެވެ. ނަމަވެސް ފެނިގެން ގޮސްފައިވަނީ އެއްކަލަ ޑިމޮރަސީގެ ޅަފަތުގައި ވަކި ސިޔާސީ ފިކުރަކަށް ތާއީދު ކުރާ މީހާ އާއިލާއާއި، ތިމާގެ މީހުންނާއި ރައްޓިހިންވެސް ދޫކޮށް ތާއީދު ކުރާ މީހާއަށް ވޯޓުދިން މަންޒަރެވެ. އަދި މިއާއެކު އާއިލީ ގުޅުންތަކާއި އެކުވެރި ރަހުމަތްތެރި ގުޅުންތައް ކެޑި އެއްމޭޒުތަކުގައި ކުރިން ސައިބުއި މީހުންނަށް ސައިބޯން ނުކުރޭ ހިސާބަށް ގޮސް، ބޮޑު ފިތުނައިގެ ހުޅުގަނޑެއް ރޯވެގެން ދިޔައެވެ. މިކަމުގެ ސަބަބުން ސިޔާސީ އޮއިވަރު ރާއްޖޭގައި އޮތީ ކުރިން ދުވަހަކުވެސް އައިސްފައިނުވާހާ ބޮޑަކަށް ފެތުރި އަށަގަނެފައެވެ. އެންމެ ކުޑަ ކުއްޖާއިން ފެށިގެން އެންމެ ދޮށީ އުމުރު ކަމުގައިވާ ކާފަ މާމަ އާއި ހިސާބަށް ވެސް ވަނީ އޭގެ އަސަރު ކޮށްފައެވެ.\nއާއިލާތަށް ބައިބައިވެ ފިރިން އެމީހުން ބުނާ ގޮތަށް އަބިމީހާ ވޯޓް ނުލައިފިނަމަ ވަރިކުރާ ހިސާބަށްވެސް ކަންތައްތައް ދިޔަ މަންޒަރު ވަނީ ފެނިގެން ގޮސްފައެވެ. އެފަދަ ހާލަތްތަކުގައި އުފާވެރި ދިރިއުޅުމެއް ކަޑައްތު ކުރަމުންދިޔަ އެތަކެއް އާއިލާއެއް ވަކިވެފައިވެސް އެބަހުއްޓެވެ. ހަގީގަތުގައިވެސް މިއީ ވިސްނާލަން ޖެހޭ ވަރުގެ ކަމެކެވެ. ކުރީގައި މިފަދަ ހާލަތްތަށް ދިމާވެފައިވަނީ ޑިމޮކްރަސީގެ ޅަފަތުގައި ކަމަށް ގަބޫކުކުރަން ޖެހުނު ނަމަވެސް މިއީ އެފަދަ ނިޒާމެއްގެ ސަބަބުން ބީވެގެންދާ ވަރުގެ ކަންތައްތަކެއް ނޫންކަން ހިތުގެ އަޑިން ގަބޫލުކުރަން އެބަޖެހެއެވެ. ހަގީގަތުގައިވެސް ޕާޓީގެ ނިޒާމަކީ މިތާގެ އާއިލީ ގުޅުމާއި އަޅާކިޔަން ކޯއްޗެއްތޯއެވެ! ވިސްނާލަންޖެހޭ ކަމަކީ ހަމަ ޔަގީނުންވެސް ސިޔާސީ މީހުންނާއި ސިޔާސީ ލީޑަރުންކަމަށް ދައުވާ ކުރާ މީހުންނަކީ ރާއްޖެއަންނަ ފަތުރުވެރިންފަދަ ބައެއްކަމެވެ. ތިމާގެ އާއިލާއާއި ހެޔޮއެދޭ ރައްޓިހިންނަކީ ދުނިޔެ އުމުރަށް ތިމާގެ އަހުން ކަމުގައި ވާނެކަމީ އެއްވެސް ޝައްކެއް އޮތް ކަމެއްނޫނެވެ.\nސިޔާސީ ލީޑަރުން ދެއިރު ދެދަޅައަށް ކާ ބޭހެން ހެން ޕާޓީ ބަދަލުކުރަމުން އެތަށް ބައެއްކައިރިން މަންފާ ހޯދަމުން ދުވާއިރު ނިކަމެތި ދިވެހިން މިތިބެނީ އެފަރާތްތަކުގެ އަވާގައި ޖެހި އާއިލީ ގުޅުން ކަޑާލައިގެން އެއްބަޔަކު އަނެއްބަޔަކާ ވާހަކަ ނުދައްކާ ހިސާބުގައެވެ. މި ހުރިހާކަންތައް ތަކާއިއެކު ސިޔާސީ މީހުނަށް ބަރޯސާވުން ހުއްޓާލައި އަމިއްލަ ސިކުޑިން ވިސްނައި ރޫޅިފައިވާ އާއިލާތަށް އެއްބައިކުރުން މިއީ މާ މުޙިއްމު ކަމެއްކަމަށް އަހަރެމެން އެންމެންވެސް ވިސްނަންވެއްޖެއެވެ. ސިޔާސީ ގޮތުން ހިޔާލުތަފާތު ވިޔަސް އާއިލީ ގުޅުމަކީ އެއަށްވުރެ މާތް ގުޅުމެއްކަން ހަނދާންކުރަން އެބަޖެހެއެވެ.\nކުދި ކުދި ރައްރަށުގައި ދެތިން އާއިލާއެއް އުޅޭއިރު އެ އާއިލާތަކަށްވެސް ސިޔާސީ ޚިޔާލުތަފާތުވުންތައް ވައްދައި އެފަރާތްތައްވެސް މޫނު ދިމާވުނާ ހިސާބަށް ކަންކަން ވަނީ ގޮސްފައެވެ. ސިޔާސީ ލީޑަރުން އެބައިމީހުންގެ ޖަމާއަތް ބޮޑުކޮށް ޕާޓީ ވަރުގަދަ ކުރުމަށް ކުރާ މަސައްކަތައްވުރެ ބޮޑަށް އަޅުގަނޑުމެންގެ ލޮބުވެތި ރައްޔިތުންވެސް އެބޭފުޅެއްގެ އާއިލާ ވަރުގަދަކޮށް ބަދަހިކުރަން އަޒުމް ކަޑައަޅަން އެބަޖެހެއެވެ. ވަކި ސިޔާސީ ފިކުރަކަށް ތާއީދު ކުރުމަކީ އެއްވެސް ހާލަތެއްގައި އެއްވެސް ގުޅުމަކަށް ހުރަހަކަށް ހަދައިގެން ނުވާނެއެވެ. ސިޔާސީ ގުޅުން އެހެން ހުރިހާ ގުޅުމެއްގެ ފަހަތުގައި ބާއްވާށެވެ.\nމިއަހަރަކީ އަނެއްކާވެސް ދިވެހިން 2004 އާއި، 2008 އަދި 2013 ގައި ކުރި ހިއްދަތި ތަޖުރިބާ ކުރަން ނުޖެހޭ އަހަރަކަށް ހަދަން އަޒުމް ކަޑައަޅަން އެބަޖެހެއެވެ. މިއަހަރުގެ ރިޔާސީ އިންތިހާބަށްވެސް ކުރު މުއްދަތެއް އޮތް އިރު އެއްކަލަ ސިޔާސީ މުފައްކިރުންނާއި، ސިޔާސީ ހަދިޔާތައް އޮހެމުންދާނެކަން ދުރާލައި އެގެން އެބަޖެހެއެވެ. އަދި މިއަހަރުގެ އިންތިހާބުގެ ތެރެއިން މާޒީގައި ދިމާވިފަދަ އާއިލީ މައްސަލަތަކާއި އެކުވެރި ރަހުމަތްތެރި ކަމުގެ ގުޅުންތައް ނުކެޑޭނެހެން ތިމާމެންގެ ވިސްނުން އިސްކުރަން ޖެހެއެވެ. ކޮންމެ އިންތިހާބަކާއިއެކީ ވަރިއެއް ނުވަތަ އައު ކައިވެންޏެއް ނުވަތަ އާއިލާތެރޭގައި ވަކި ފިކުރުތަކުގެ ފިތުނަބޮޑުވެ އާއިލާއާއި ވަކިން ދިރިއުޅޭ މިހަކަށް ނުވެ ސިޔާސީ ނިޒާމަށްވުރެ ތިމާގެ އާއިލާއާއި އެކުވެރިކަމުގެ ނިޒާމު ޚަރުދަނާކޮށް ވަރުގަދަކުރުމުގެ އަޒުމް އާކުރަންޖެހެއެވެ. އަދި ކޮންމެ ރައްޔިތަކީ މިއަދުއަޑުއުފުލާ ސިޔާސީ މުފައްކިރުންނަށްވުރެ ބޮޑަށް ދުނިޔޭގެ ކަންކަން ހިނގާނުހިގާގޮތް ބަލާ ޑިމޮކްރަސީއަކީ ކޮބައިކަން ރާއްޖޭގެ ޑިމޮކްރަޓިކް ހަޔާތުން ދަސްވެފައިވާ ބަޔަކަށް ވާން އެބަޖެހެއެވެ.\nމާޗް 5, 2018 21:25\nޥ ވ ސަޅި ހަބަރެއް\nމާޗް 6, 2018 09:43\nމިލިޔުން ލިޔެފައިވާ ކުއްޖާއަކީ މިކަހަލަ ތަޖުރިބާއެއް ލިބިފައިވާ ކުއްޖެއް\nމާޗް 6, 2018 09:44\nލިބިފައިވާ ތަޖުރިބާއެއްގެ އަލީގައި


ރައީސް މުޙައްމަދު ނަޝީދުގެ އޮފީގެ ނޫސް ބަޔާން | President Mohamed Nasheed\nރައީސް މުޙައްމަދު ނަޝީދުގެ އޮފީގެ ނޫސް ބަޔާން\nރައީސް މުޙައްމަދު ނަޝީދުގެ މައްޗަށް ޕްރޮސެކިއުޓަރ ޖެނެރެލް ދައުވާ ކުރައްވައި 13 މާޗް 2015 ވީ ހުކުރު ދުވަހުގެ ރޭ ހުކުމް ކުރައްވާފައިވާ މައްސަލަ ދިވެހިރާއްޖޭގެ ހައިކޯޓުގައި އިސްތިއުނާފް ކުރެއްވުމަށް ކްރިމިނަލް ކޯޓުން ޝަރީޢަތް ނިމުނު ގޮތުގެ ރިޕޯޓު ހޯދުމަށް ކްރިމިނަލް ކޯޓުގައި އެމަނިކުފާނުގެ ވަކީލުން މިއަދު އެދިވަޑައިގެންފިއެވެ. އަދި ހުކުރު ދުވަހުގެ ރޭ ކްރިމިނަލް ކޯޓުން ރައީސް ނަޝީދުގެ މައްޗަށް ހުކުމް ކުރުމުގެ ކުރިން އެމަނިކުފާނުގެ ވަކީލުން ޝަރީޢާތުގެ މަޖިލިހުގައި ދައްކަވާފައިވާ ވާހަކަތައް މަޙްޟަރު ކުރުމަށްޓަކައި ބަޔާންތަކުގައި ސޮއި ކުރެއްވުމަށް ވަކީލުންނަށް ކްރިމިނަލް ކޯޓުން އަންގަވާފައިނުވާކަމާއި، ހުކުމް ކުރެއްވުމަށްފަހު އަމަލުކުރުމަށް ސުޕްރީމް ކޯޓުން ކަނޑައަޅުއްވާފައިވާ ގޮތުގެ މަތިން ހުކުމުގެ އަސްލާއި ޝަރީޢަތް ނިމުނު ގޮތުގެ ޚުލާސާ ރިޕޯޓު ރައީސް ނަޝީދާއި ހަވާލު ކުރައްވާފައި ނުވާކަން ފާހަގަ ކުރަމެވެ.\nޝަރީޢަތް ނިމުނު ގޮތުގެ ރިޕޯޓާ ގުޅޭ ގޮތުން ރައީސް ނަޝީދުގެ ވަކީލުންނަށް ކްރިމިނަލް ކޯޓުގެ އަންގަވާފައިވަނީ އެ ރިޕޯޓު ފޯރުކޮށްދެވޭނީ7ދުވަހާއި 14 ދުވަހުގެ ތެރޭގައި ކަމުގައެވެ. ކްރިމިނަލް ކޯޓުން މިގޮތަށް އަންގަވާފައިވާހިނދު، ދިވެހިރާއްޖޭ ސުޕްރީމް ކޯޓުން 27 ޖަނަވަރީ 2015 ވަނަ ދުވަހު ނެއްރުވާފައިވާ ސަރކިއުލަރއިން ފުރަތަމަ މަރުހަލާގައި ހިމެނޭ މެޖިސްޓްރޭޓް ކޯޓުތަކާއި ސުޕީރިއަ ކޯޓުތަކާއި ޓްރައިބިއުނަލްތަކުން ކުރާ ހުކުމްތަކާއި ނިންމުންތައް އިސްތިއުނާފް ކުރުމަށް މީގެ ކުރިން ޢަމަލު ކުރަމުން އައި އުސޫލަށް ވަނީ ބަދަލު ގެންނަވާފައެވެ. މި ސަރކިއުލާއިން އިސްތިއުނާފް ކުރުމުގެ މުއްދަތު 90 ދުވަހުން 10 އަށް ވަނީ ބަދަލުކުރައްވާފައެވެ. އެހެންކަމުން ޝަރީޢަތް ނިމުނު ގޮތުގެ ރިޕޯޓު ލިބުން ލަސްވާ ކޮންމެ ދުވަހަކީ ރައީސް ނަޝީދުގެ މައްޗަށް ކްރިމިނަލް ކޯޓުން ކުރައްވާފައިވާ ހުކުމް ހައިކޯޓުގައި އިސްތިއުނާފް ކުރުމަށް ހުރަސް އެޅޭ ކަމެއްކަން ކަންބޮޑުވުމާއެކު ފާހަގަ ކުރަމެވެ.\n2015 ފެބްރުއަރީ 22 ވަނަ ދުވަހު ރައީސް ނަޝީދު ހައްޔަރުކުރުމަށް ޕްރޮސެކިއުޓަރ ޖެނެރެލްގެ އެދިލެއްވުމަށް ކްރިމިނަލް ކޯޓުން ނެރުއްވާފައިވާ ހައްޔަރުކުރުމުގެ ކޯޓު އަމުރުގެ އިސްތިއުނާފްގެ މައްސަލައިގެ އަޑުއެހުން މިއަދު2ޖަހާއިރު ތާވަލްކޮށްފައިވީނަމަވެސް އެ ޝަރީޢާތުގެ އަޑުއެހުމަކީ އާންމުންނަށް ބަންދު ކުރެވިފައިވާ ޝަރީޢަތުގެ އަޑުއެހުމެކެވެ. ޝަރީޢަތްތައް ބަންދުކޮށްގެން ކުރިއަށް ގެންދިއުމަށް ޤާނޫނު އަސާސީގައި ކަނޑައެޅިފައިވާ ސަބަބުތަކުގެ ތެރެއިން ސަބަބެއް މިމައްސަލައިގައި މެދުވެރިވެފައި ނުވާކަން ފާހަގަ ކުރަމެވެ.\nއެހެން ކަމުން 2015 ފެބްރުއަރީ 22 ވަނަ ދުވަހު ރައީސް ނަޝީދު ހައްޔަރުކުރުމަށް ކްރިމިނަލް ކޯޓުން ނެެރުއްވި އަމުރުގެ އިސްތިއުނާފް މައްސަލައިގެ އަޑުއެހުންތައް ހުޅުވާލެވިފައިވާ ޝަރީޢަތަކަށް ހެދުމަަށާއި އެމަނިކުފާނުގެ މައްޗަށް ކްރިމިނަލް ކޯޓުން 2015 މާޗް 13 ވީ ހުކުރު ދުވަހު ކުރެއްވި ހުކުމް ވީއެންމެ އަވަހަށް އިސްތިއުނާފް ކުރުމަށް ބޭނުންވާ ޝަރީޢަތް ނިމުނު ގޮތުގެ ރިޕޯޓު ކްރިމިނަލް ކޯޓުން ފޯރުކޮށްދެއްވުމަށް ގޮވާލަމެވެ. މިރިޕޯޓު ލިބުން ލަސްވާ ކޮންމެ ދުވަހަކީވެސް ޤާނޫނު އަސާސީން ރައީސް ނަޝީދަށް ލިބިދީފައިވާ އިސްތިއުނާފް ކުރުމުގެ ހައްޤުން އެމަނިކުފާނު މަހުރޫމް ކުރެވޭ ކަމެކެވެ.\nMarch 15, 2015 / Trial News, ހަބަރު


Nasheed Minivan Kuran Majilis Ah Garaareh Hushahalhan Ninmaifi - Vaguthu\nނަޝީދު މިނިވަން ކުރަން މަޖިލީހަށް ގަރާރެއް ހުށަހަޅަން ނިންމައިފި\nކުރީގެ ރައީސް މުހައްމަދު ނަޝީދު، މިނިވަން ކުރުމަށް އެދި މާދަމާ މަޖިލީހަށް ގަރާރެއް ހުށަހެޅުމަށް އިދިކޮޅު ކޯލިޝަނުން ނިންމައިފި އެވެ.\nއެޤަރާރު ހުށަހެޅުމަށް މިހާރު 42 މެންބަރަކު ވަނީ ސޮއި ކުރައްވާފައެވެ.\nއޮކްޓޯބަރ 24, 2018 00:14\nމަޖިލީޖުންބާ އޭނާއަށް ހުކުމް އިއްވީ ބަލަގަ އޭނާއަށް ހުކުމް އިއްވި ތަނައް ދޭބަަލަ އެއީ ސްޕްރީމް ކޯޱް އެތަނައްދާން ލަދުގައްނަނީތަ؟؟\nއޮކްޓޯބަރ 24, 2018 00:27\nތިޔަ ބުނާ ހައްގަކީ ކޮބައިބާ ، އަބްދުﷲ ގާޒީއަށް އިންސާފު ލިބި ނިމުނީބާ މަވެސް ވޯޓްދިނީ އިންސާފުގެ މަގަށް ކަމަށް ބުނީމަ ދެން ސަލާން މިނިމުނީ އިއްޒަތްތެރި އަބްދުﷲގަޒީގެ ހައްގައް ތިވީ ބޭ އިންސާފު އަންނި ދޫކުރެވިގެން ނުވާނެ އެއީ ހުކުމުން ތަންކޮޅެއް ފުރިހަމަކުރުމަށްފަހު ފިލިމީހެއް ، އެއަށްވުރެ ކާނަލް ނާޒިމް މިނިވަންކުރުން ހައްގު އެއީ އަންނިއަށްވުރެ ގިނަ ހިދުމަތް ގައުމަށް ކޮށްދެއްވި ލީޑަރެއް ރައްޔިތުންގެ ހިތްތަކުގެ ލޯބީ ހޯދި ލީޑަރެއް ސިޔާސީ އަދި ލީޑަރޝިޕްގެ ގޮތުން ނާޒިމްއާ ވާދަކުރެވޭނެ މީހަކު އަދި ނެތް.\nޢިމްރާން. ކަލެޔަށް އެމްޑީޕީ އަކީ ކޮނބަޔެއްކަން ނޭނގި ހަމަ ވޯޓު ދިނީ. ޜުފިޔާކޮޅެއް ދިނީމަ ވޯޓުލާފަ ދެން އައްޕަޗޭ ކިޔާނެ ކަމެއްނެތް.\nއޮކްޓޯބަރ 24, 2018 00:31\nމަޖިލީހަކައްނޫން ދާންވީ ސްޕްރީމް ކޯޱައް އެތަނުން ހުކުމް ކުރީ!!!!\nއޮކްޓޯބަރ 24, 2018 00:47\nނަސީދަކީ ކުށްވެރި އެއް އެންމެ ކުށްވެރިޔަކު މިނިވަންކުރަން މަޖިލީހުން ގަރާރެއް ފާސްކުރުމަކީ ގާނޫނުއަސާސީގެ 17 ވަނަ މާއްދާ އާ 20 ވަނަ މާއްދާ އާ ހިލާފުވާކަމެއް. ވީމާ މަޖިލީހުން ފާސް ކުރިޔަސް ކޯޓަކުން ނިންމިޔަސް ގާނޫނުއަސާސި އާ ހިލާފު ކޮންމެ ނިންމުމަކީ ބާތިލް ނިންމުމެއް .ގާނޫނުއަސާސީގެ 133 ގެ ޅ ގެ ދަށުން އެގަރާރަށް ނުވަތަ އެ ނިންމުމަކަށް ދަވްލަތުން އަމަލުކުރާކަށެއް ނުޖެހޭނެ.\nއޮކްޓޯބަރ 24, 2018 01:08\nގައުމުގެ މުއައްސަސާތައް ލާރިޔައް ވިކިހުސްވެއްޖެ މެމްބަރުންފަދައިން..ﷲމިގައުމުގެ ރައްޔިތުން ޖާހިލުކަމުންސަލާތްކުރައްވާނދޭވެ.\nހުންނަން ޖެހޭނީ ޖަލުގޮޅީގަ މަށްސަލަ ވަރަށް ސާފު\nއޮކްޓޯބަރ 24, 2018 01:23\nޢެއީ ހުސއ ބައިސާ ނުކެރޭނެ އަންނާކަށް\nއޮކްޓޯބަރ 24, 2018 04:45\nޤަރާރަކުން މިނިވަންކުރެވޭތަ؟ މަށަށް ފެންނަނީ ހުރިހާ ކޯޓުތަކެއް އުވާލާފަ ޕާލިމަންޓާ އެކަންކަން ހަވާލުކުރަން. ކައިވެނީގެ ކަންކަމާ ވަރިވެސް ގަރާރަކުން ނިންމައިދޭތޯ ޕާލަމެންޓަށް ދިއުން ފެނޭ.\nއަަހަރެމެންގޯތި ކުއްޖަކުވެސް ޖަލުގަވެއްޖެ. އެކުއްޖާ މިނިވަންކުރަންވެސް މަޖިލީހަށް ވައްދައިދީ. އިންސާފަކީ ކޮބާ؟\nގަރާރަކުން ރައީސް ކަންވެސް އަދި ދޭނެެ\nއޮކްޓޯބަރ 24, 2018 08:08\nމީހަކަށް ދައުވާ ކޮށްބަހައްޓާފައި އެދައުވާ ނަގައި އެހެން ގާނޫނީ ހަމައެއްގެނެސް އެއިން ދައުވާކޮށް ހުކުމްކުރުމަކީ އަދުލުގެ ނިޒާމާއި ޚިލާފު ކަމެއް ވީމާ މި މަފަދަ ކޮންމެ މައްސަލައެއްވެސް ސުޕްރީމް ކޯޓުން ބަލައި އިންސާފު ހޯދޭނެ ކަމުގައި ދެކެން\nއިންސާފާއި މިނިވަންކަމުގެ "އިހްސާސް" މިހާރު އެބަ ކުރެވޭ. އެންމެ މަތީ ކޯޓުން ކޮށްފަ ހުންނަ ހުކުމް އުވާލަން ހުށަހަޅަން މިޖެހެނީ މަޖިލީހަށް. ވަރަށް ފައްކާ، ވަރަށް ޤާނޫނީ، ވަރަށް އިންސާފުވެރި. ތިވަރެއް ނެތް. ތީ ނޫޅެވިގެން މިއުޅޭ ގޮތަކީ. ތީ ބޭނުންވާ ގޮތަކީ. ތީ އިންސާފުވެރިން ކަންތައް ކުރަންވީ ގޮތަކީ. ތީ ގާނޫނުގެ ތެރެއިން ކަންތައް ކުރުމަކީ. ސާބަހާއި އައްސަރިބަސް ރައްދު ކުރަން. ހުވާ ކުރީމަ ދެނަކާ ދެނެއްވެސް ނޯންނާނެ. އެމީހަކާ އެމީހެއް. ވަރަށް ފައްކާ. ކެކެކެކެކެ\nއޮކްޓޯބަރ 24, 2018 08:10\nނަޝީދު ވިޔަސް ކުށްކުރީމަ އެއޮތީ ހުކުމް ކޮށްފަ އަދި ނަޝީދު ވަނީ އެއަކީ އޭނާ ކުރި ކަމެއްކަމަށް އެއްބަސްވެފަ..ދެންހަމަ މި މީހުންގެ މީހަކު ވެރިކަމަށް ހޮވުނީމަ އެވީ މި މީހުންގެ އެންމެން ދޫކޮށްލަން ނޫނީ މިނިވަންވީ އެކަމް މިމީހުންނޭ ބުރިޔަށް ބާރުލާފަ މިކިޔަނީ އިންސާފޭ..އަންނި މިނިވަން ވަންޔާ ރާއްޖޭގެ އެއްވެސް ޖަލެއްގަ ކުށްވެރިންނެއް ނުތިބޭނެ.. އަންނި މިނިވަން ކުރަން ގަރާރު ހުށަހަޅައިގެން މިނިވަންވަންޔާ ޖަލު ތަކުގަ ތިބި އެންމެންވެސް މިނިވަން ކުރެވޭނެ ގަރާރާ އެހެން އެއްޗަކާ ހަދައިގެން..\nއޮކްޓޯބަރ 24, 2018 08:13\nސްޕްރީމް ކޯޓްގެ ހުކުމެއް މަޖިލީހުން ބާތިލް ކުރެވޭނަނަމަ ދެން އަދުލު އިންސާފު ގާއިމް ކުރަން ކޯޓް ހަދައިގެން އުޅުމުގެ ބޭނުމެއްނެތް.\nއޮކްޓޯބަރ 24, 2018 08:18\nތީ ކިބިގަސްދޮށުގެ ދައުލަތަށް ނަގަން މަޖްލިހުގެ ކައިރީ މަގުމަތީގައި އެމްޑީޕީން ނެރުނު ޤަރާރު ތަކުރާރުކުރުން. ގޮތް ހުސްވުން ނުވަތަ އތަށް ގޮވުން ނުވަތަ މޮޔަވުންވެސް ބުނެވިދާނެ. ތިއަށވުރެ ބުރަދަން ހުންނާނެ އެމްޑިޕީ ކޮންގްރެސްއިން ގަރާރެއް ނެރުނަސް.\nއޮކްޓޯބަރ 24, 2018 08:23\nޤަރާރުލާކަށްނުޖެހޭނެ ޤާސިމުކައިރީ ބުނެލާފަ ޚޯޓަށް ވައްޓާލާ ހުދު ކާފޫރަށް ހަދާލާނެ.\nއޮކްޓޯބަރ 24, 2018 08:25\nނަޝީދަކީ ކުށްވެރިއެއް ކުރެއްވިކުށް އުޅުއްވާގޮތުން ތަންފީޒްނުވާފަރާތެއް ކުށްވެރިއެއް\nމިނިވަންކުރަން ގަރާރެއްހުށަހަޅުއްވާއިރު ދެންތިބި ކުށްވެރިން މިނިވަންކުރަން ގަރާރެއް\nހުށާނާޅޫއްވަނީ ކީއްވެތޯ؟ ގާނޫނުގެ ކުރިމަތީގައި ހުރިހާ ފަރާތްތައް ހަމަހަމަނުވަނީތޯ؟\nދެންތިބި ކުށްވެރިންނަކީވެސް ހަމައިންސާނުން\nއޮކްޓޯބަރ 24, 2018 08:30\nތިއީ ކުރާނެކަމެއް މަޖިލިހުގައި ނެތުމުން ކުޑަކުދިން އަތިރިމަތީގައި ބަތްކައްކާ ކުޅޭ އުސޫލުން ކުޅިވަރުކުޅުމަށް ހުށައަޅާ ބޭގަރާތެއްދޯ\nތިގަރާރަށް ޖޭޕީ މެމްބަރުންނާއި ގާސިމުވެސް ވޯޓު ދޭނެތަ\nއޮކްޓޯބަރ 24, 2018 08:31\nނަޝީދު އެކަނިނޫން މިނިވަންކުރަންވީ ޖަލުގަތިބި ހުރިހާކުއްވެރިން.\nއޮކްޓޯބަރ 24, 2018 08:32\nތިއީ ސަރުކާރު ބަހާލުމުގެ ކުރިން ކޯލިސަނުގައި ހިމެނޭ ޕާޓީތައް ވަކަރަށް ޖަހާލުމަށް ކުރާ ކަމެއް.\nތިގަރާރަށްފަހު ޖީއެމް އާރަށް އެއާރޕޯޓް ދިނުމަށް އަދި އައު ހޮސްޕިޓަލް އިންޑިޔާގެ ކޮންމެވެސް ފަރާތަކަށް ދިނުން ފަދަ ހުރިހާ ކަމަކަށް ގަރާރުތައް ހުށަ އަޅާނެ ތިއީ ފެށުމެއް\nއޮކްޓޯބަރ 24, 2018 08:47\nމަޖްލީހަކީ ކުއްވެރިން މިނިވަންކުރާ ތަނެއްތަ\nއޮކްޓޯބަރ 24, 2018 09:01\nޤަރާރަކުންވިއަސް ކޯޓަކަށް ލިޔަސް މިހާރު ތިޔަކަން ނުވާނެ އެއްވެސް ގޮތެއްނެތް. މީދޯ ނުލިބިގެން ތެޅިއެރުވި އިންސާފު؟ މަތްކަލާކޯ ރާއްޖެއެއްނެތް.\nއޮކްޓޯބަރ 24, 2018 09:17\nމަޖިލިހަކީ ކުއްވެރިންމިނިވަންކޮއް ކުއްވެރިއެއްކަމަންކަޑައަޅާ ތަނެއްކަމެންމީގެކުރިޔަކުންނޭގެ\nމަޖިލިހަށް ހުށައަޅާ ގަރާރުކުން ފާސްދެއްވަންވީނު 17 ނޮވެމްބަރ 2018 އިން ފެށިގެން ރާހްޖޭގައި ވެރިކަކުރީ ކެނެރީގޭ މުޙައްމަދު ނަޝީބުކަމުގައި އަދި އެމުއްދަތުގައި ރާއްޖެ ހޯދި ތަރައްގީގެ އަގުވަޒަން ކިރުމުގެ ގޮތުން އިސްލީ މަރުކަޒު އެމަނިކުފާނަށް ވެދުމަށް އަރުވަން ފެންނަކަމަށް\nއޮކްޓޯބަރ 24, 2018 12:56\nރޯމާދުވާލު ބަލަން ތިބެފަ. ގައުމު ފަނާކުރަން 136000 މީހުން ވޯޓު ދިނީމަ ދެން ވާނީ ފަނާ.\nއޮކްޓޯބަރ 24, 2018 13:24\nސޭޓާއި އެކީ ކޮފީއަކަށް ޖައްސާލަބަލަ، މައްސަލަ ހިަންދާލާނެ.


5 rashehgai curfew hinganee – Iru\n5 ރަށެއްގައި ކާފިއު ހިންގަނީ\nކޮވިޑް-19 ގެ ހާލަތު ގޯސްވެފައިވާ ޅ.ނައިފަރު، ކ.މާފުށި، އއ.މަތިވެރި، އއ.އުކުޅަސް އަދި ބ. އޭދަފުށީގައި މާދަމާ އިން ފެށިގެން ކޮންމެ ދުވަހެއްގެ ހަވީރު 4:00 އިން ފަތިހު 4:00 އަށް ކާފިއު ހިންގަން އެޗްޕީއޭ އިން ނިންމައިފި އެވެ.\nކޮވިޑް ކޮންޓްރޯލްކުރަން ހާއްސަ ފިޔަވަޅުތައް އަޅަން ނިންމައި އެޗްޕީއޭ އިން މިރޭ ގެޒެޓްކުރި އެންގުމުގައި މި ރަށްރަށުގައި މާދަމާ އިން ފެށިގެން ވަކި ގޮތެއް އަންގަންދެން ހަވީރު 4:00 އިން ފެށިގެން ފަތިހު 4:00 އަށް، އެއްގަމު އުޅަނދުފަހަރު ދުއްވުމާއި، މަގުމައްޗާއި އާންމު ތަންތަނަށް މީހުން ނުކުތުން މަނާކުރުމުގެ އިތުރުން އެހެން ބައެއް ކަންކަން ވެސް ކަނޑައަޅާފައިވެ އެވެ. އެއީ؛\n– ޕާޓީތަކާއި، ހަފުލާތަކާއި ރަސްމިއްޔާތުތައް ބޭއްވުން ހުއްޓާލުން.\n– ރަށުގެ އެއްގެއިން އަނެއް ގެއަށް ޒިޔާރަތް ކުރުން ހުއްޓައިލުން. (މީގެ ތެރޭގައި ޒަރޫރީ ބޭނުންތަކާއި ސިއްހީ ފަރުވާ ހޯދުމަށް ދާ ދިޔުމެއް ނުހިމެނޭ)\n– އެއްފަހަރާ ތިން މީހުންނަށްވުރެ ގިނަމީހުން މަގުމައްޗާއި އާންމު ތަންތަނަށް އެއްވެއުޅުން ހުއްޓައިލުން.\n– ސެލޫންތަކާއި ޖިމްތާކާއި ބޯކޮށާ ތަންތަން ބަންދުކުރުން.\n– ހުރިހާ ކުޅިވަރު ހަރަކާތްތަކާއި ކަސްރަތު ހަރަކާތްތައް ހިންގުން ހުއްޓައިލުން.\n– ފިރާތަކުން ޚިދުމަތް ދޭއިރު ހެލްތް ޕްރޮޓެކްޝަން އެޖެންސީން އާންމުކޮށްފައިވާ ގައިޑްލައިނާ އެއްގޮތަށް ޓެކްސީގެ ޚިދުމަތް ދިނުން.\n– ހޮޓާތަކާއި، ކެފޭތަކާއި، ރެސްޓޯރަންޓްތަކުން ދެމުންގެންދާ ޚިދުމަތްތައް ހުއްޓައިލުން. (މީގެ ތެރޭގައި ޑެލިވަރީގެ ޚިދުމަތެއް ނުހިމެނޭ)\nމި ފިޔަވަޅުތައް އަޅަން ނިންމި ރަށްތަކަކީ މާލެ ފިޔަވައި މިހާރު ކޮވިޑްގެ ހާލަތު މިހާރު އެންމެ ގޯސްވެފައިވާ ރަށްތަކަށެވެ. މީގެ ތެރެއިން ނައިފަރުން ވަނީ ކޮވިޑް ބަލީގައި ބަޔަކު މަރު ވެސް ވެފަ އެވެ. އަދި މި ރަށްރަށުން ކޮންމެ ދުވަހަކު ވެސް ކޮވިޑްގެ އާ ކޭސްތައް ދަނީ ފެންނަމުންނެވެ.


Black Production in Ungoofaaru Beach saafukoffi | Ungoofaaru\nބަނޑޭރިގަނޑު/ޙަބަރު/ބްލެކް ޕްރޮޑަކްޝަން އިން އުނގޫފާރު ގޮނޑުދޮށް ސާފުކޮށްފި\nއިބްރާހީމް ޒަޔާން 11 ފެބްރުއަރީ 2017\n1 153 މިނެޓެއް ނުވަނިސް ކިޔާލެވޭ\nބްލެކް ޕްރޮޑަކްޝަންގެ ފަރާތުން އުތުރުފަރާތު ގޮނޑުދޮށް ސާފުކުރުން (10 ފެބްރުއަރީ 2017)\nބްލެކް ޕްރޮޑަކްޝަންގެ ފަރާތުން އުނގޫފާރު އުތުރުފަރާތު ގޮނޑު ދޮށް ސާފުކުރުމުގެ ޕްރޮގްރާމެއް ކުރިއަށް ގެންގޮސްފިއެވެ. އިއްޔެ ސާފުކުރުމުގެ މަސައްކަތް ކުރިއަށް ގެންގޮސްފައިވަނީ އުނގޫފާރު އުތުރު ފަރާތުން “ޔުނީކް”ގެ (ހިންނަވަރު މޯޑު) ގެއާއި ދިމާލުން ގޮނޑުދޮށް ސާފުކުރުމުގެ މަސައްކަތެވެ.\nއިއްޔެ މެންދުރުފަހުފެށި ސާފުކުރުމުގެ މަސައްކަތް ނިންމާލީ ހަވީރުއެވެ. ހަވީރު މަސައްކަތް ނިންމާލިއިރު2ޖަމްބޯގެ ކުނިވަނީ އެސަރަހައްދުން ޖަމާކުރެވިފައެވެ. ޖަމާކުރެވުނު ކުނި އިއްޔެ އުކާނުލެވުނީ އިއްޔެއަކީ ހުކުރު ދުވަސްކަމަށްވުމާއެކު ކުނިކޮށި ބަންދުވުހަކަށްވާތީއެވެ.\nބްލެކް ޕްރޮޑަކްޝަންގެ ފަރާތުން އުނގޫފާރު ޑޮޓްކޮމްއަށް މައުލޫމާތު ދެއްވަމުން ސާހު އަދި ތޯހާ ބުނީ އެސަރަހައްދު ސާފުކުރުމުގެ ޕްރޮގްރާމް އަންނަ ހުކުރު ދުވަހުވެސް ކުރިއަށްދާނެކަމަށެވެ. އެސަރަހައްދު ސާފުކުރުމުގެ ބޭނުމަކީ ވަރަށް އަވަހަށް އެސަރަހައްދުގައި ކައިވެނި ހަފްލާއެއް ބޭއްވުމަށް ތައްޔާރުވަމުންދާތީ އެކަމަށް އެހީތެރިކަމެއް ދިނުމަށާއި މިހާރަކަށް އައިސް އެސަރަހައްދު ގިނަބަޔަކު ބޭނުންކުރަމުންދާތީ އެތަން ސާފުކޮށް ބޭއްވުމަށް ކުރާ މަސައްކަތުގައި ބައިވެރިވުން ކަމަށެވެ.\nބްލެކް ޕްރޮޑަކްޝަންގެ ފަރާތުން އުތުރުފަރާތު ގޮނޑުދޮށް ސާފުކުރުން\nބްލެކް ޕްރޮޑަކްޝަންގެ ފަރާތުން މިސަރަހައްދު ސާފުކުރުމުގެ މަސައްކަތް ކުރިއަށްދިޔައިރު ބައެއް ފަރާތްތަކުން ވަނީ މަސައްކަތުގައި ބައިވެރިވެ އެހީތެރިކަން ފޯރުކޮށްދީފައެވެ..\nބްލެކް ޕްރޮޑަކްޝަން އަކީ ރާއްޖެޓީވީން ހުޅުވާލާފައިވާ ކުރުފިލްމު ފެސްޓިވަލްގައި ބައިވެރިކުރުމަށް ފިލްމެއްތައްޔާރު ކުރުމުގެ މަސައްކަތް ކުރަމުންދާ ބައެކެވެ. ގިނަ އަދަދެއްގެ ޒުވާނުން ހިމެނޭ ބްލެކްޕްރޮޑަކްޝަންގެ ބައެއް ޓްރެއިލަރ ތައް މިހާރުވަނީ ފޭސްބްކްގައި އަޕްލޯޑް ކޮށްފައެވެ. މިޓްރެއިލަރ ތަކަށް ގިނަބައެއްގެ ތަރުހީބު ދަނީ ލިބެމުންނެވެ.\nބްލެކް ޕްރޮޑަކްޝަން އިން ފޭސްބްކްގައި އާންމު ކޮށްފައިވާ ޓްރެއިލަރގެ މަންޒަރެއް\nBlack Production Environment events ރ.އުނގޫފާރު


ދީނާ، ޤައުމަށްޓަކައި މަގޭ ސޮއި؟ މަގޭ އަޑު؟ - MV Times\nދީނާ، ޤައުމަށްޓަކައި މަގޭ ސޮއި؟ މަގޭ އަޑު؟\n1 January 11th, 2013 - 11:42 AM\nފަހަކަށް އައިސް ފެންމަތިވި ގިނަ އަދަދެއްގެ ގަދަ ކަމުން ކުޑަ، ބޮޑު މުސްކުޅިންނާ ޖިންސީ ގުޅުން ހިންގާ، ޖިންސީ ހާނިކައިގެ ވާހަކަ އަޑު ނާހާ ދިވެއްސަކު މިރާއްޖޭގައި ނުހުންނާނެ ކަން ޔަޤީނެވެ. މިއީ ވަރަށް ކަންބޮޑުވާން ޖެހޭ މައްސަލައެއްކަން އެންމެންވެސް ޤަބޫލުކުރާނެއެވެ. ހަމަ އެއާ އެކު މިއަހަރު ޕާޓީތަކުގައި 10000 މީހުން ހަމަނުވާ ޕާޓީތަށް އުވާލަން ނިންމި ނިންމުމުގެ ވާހަކަވެސް އެންމެންވެސް ވާނީ އަޑު އަހާފައެވެ. ލޮރީ ތަކުގައި މަގުމައްޗަށް ނިކުމެ "ދީނާ" ޤައުމަށްޓަކައި ކުރި ބޮޑެތި މުޒާހަރާތަކާއި، "ދީނާ" ޤައުމަށްޓަކައި ދިވެހިންގެ އެއާޕޯޓު ދިވެހިންނަށް ހޯދައި ދިނުމަށް 35000 މީހުންނަށްވުރެ ގިނަ މީހުންގެ ސޮއި ކުރު މުއްދަތެއްގެ ތެރޭގައި ހޯދި ވާހަކަވެސް ވާނީ އަޑު އަހާފައެވެ. ކޮންމެ އަކަސް އެވެރިންނަށް އެއާޕޯޓު ލިބިއްޖެއެވެ. ޖެހިހާ ލޮރީ ބުރުތަކާއި އަވީގައި މާލޭގެ އެކި ހިސާބުތަކަށް ހިނގާ ކުރި ބުރަ މަސައްކަތް ކާމިޔާބު ކުރިއެވެ.\nމަގެއްގެ މަތިން "ދީނާ ޤައުމު" ދެކެ ލޯބިވާ ރައްޔިތުންނަށް ގޮވާލާ، ލޮރީ ބުރެއްގައި ކުލަ ފާޓާއެއް ހާކައިގެން ނިކުމެއްޖެ ނަމަ ބަލާނެވެސް ކަމެއްނެތެވެ. އެއީ ހަމަ ޤައުމު ދެކެވެ ލޯބިވާ އަޅުގަނޑުމެންގެ ހައްޤުތައް ހިމާޔަތްކުރާ ސިޔާސީ ޕާޓީތަކެވެ. އެބައި މީހުން ގޮވާލަނީ ޤައުމުގެ ހައްގުގައެވެ. ހަތިޔާރަކަށް ނަގަނީ "ދީނާއި ޤައުމެވެ".\nމާލޭގެ އަދުގެ ހާލަތައް ބަލާލާއިރު އެއް ޕާޓީން އަވަދިނެތި ކޮންގްރެސްއަށް ތައްޔާރު ވަމުން އަންނައިރު، ކޮންގްރެސްގައި ވާދަކުރައްވާ ބޭފުޅުންގެ މަސައްކަތަކީ ރެޔާ ދުވާލު މޮޅެތި ވާހަކަ ދައްކާ ޓްވީޓްކޮށް ހެދުމެވެ. އަނެއް ޕާޓީން އަވަދިނެތި އިންތިހާބަށް ތައްޔާރުވާން މިންނެތް މަސައްކަތް ކުރަނީއެވެ. އެންމެ ބޮޑަށް ފާހަގަކުރެވެނީ 10000 މެމްބަރުން ހަމަނުވާ އަދާލަތު ޕާޓީން ސޮއި ހޯދުމަށް ޖައްސައިގެން އުޅޭ "ދީނާ ޤައުމުގެ" ކެމްޕޭނެވެ.\nމީހަކު އަޖައިބުވެ އަންތަރީހެއް ނުވާނެ ހެއްޔެވެ. މިޤައުމުގައި މިދަނީ ރެޔާ ދުވާލު ކުޑަކުދިންނާއި މުސްކުޅިންނާއި ވަކި އުމުރެއް ޖިންސެއް ނެތި ހުރިހާ އެންމެނަށް އެކިވަރުގެ ޖިންސީ ގޯނާ ކުރަމުންނެވެ. އެނޫން އަޑެއް ނީވޭތާ3ހަފްތާވީއެވެ. ކުޑަކުދިންނަކީ ޤައުމުގެ ރައުސުލްމާލުކަމަށް ބުނެ އަޑުއަރުވާ ފަރާތްތައްވެސް ޤައުމުގެ މުސްތަގުބަލާއި ރައުސުލްމާލު "ރޭޕް" ކުރާއިރުވެސް ޗުއްޕުއޭވެސް ބުނެލާތަނެއް ނުފެނެއެވެ.\nރެޔާ ދުވާލު އެކި އުމުރު ފުރައިގެ މީހުންނަށް އެކިވަރުގެ ޖިންސީ ހާނިއްކަ ކުރަމުންދާއިރު އުފެދޭ ސުވާލަކީ މިއީ ހަމަ އެބުނާ ސައްތައިން ސައްތަ މުސްލިމް ޤައުމުބާވައެވެ؟ ރޭޕްކޮށް ޖިންސީ ހާނިއްކަ ކުރަމުން ދަނީ ބައްޕަ، ދޮން ބައްޕަ، ބޭބެ، ނުވަތަ ގާތްތިމާގެ މީހެކެވެ. ހުރިހާ ކޮޅަކަށްވެސް ވާން އިނގެނީ އިހުމާލެވެ. ޒިންމާ ނަގާނެ ހަމަ އެއްވެސް ފަރާތެއްނެއްތާ މި ކަމާ ދެކޮޅަށް އަޑު އުފުލާނެ ސިޔާސީ ޕާޓީއެއްވެސް ނެތީއެވެ. މިކަމާ ކަންބޮޑުވުން ފާޅުކޮށް ސަރުކާރުގެ އެއްވެސް މުއައްސަސާއަކުން ނޫސް ބަޔާން ގަނޑެއްހާ ހިސާބުވެސް ނެރެފައެއް ނުވެއެވެ. މައްސަލައެއް ފެންމަތިވެގެން މައްސަލަ ޖައްސާ ހިސާބުން ތަހުގީގު ކުރަންތިބޭ ފަރާތްތަށްވެސް އިހުމާލުވެ އެތައް މަހަކަށް ތަހުގީގުތައް ދަންމާލަނީއެވެ. އިންސާފު ނުލިބި ތިބީ ކިތައް މީހުންނަށް ހެއްޔެވެ؟\nމިހާ ހިސާބުން އަޅުގަނޑުގެ ހިތުގައި އުފެދެނީ އެންމެ ސުވާލެކެވެ. އަދިވެސް މުހިންމީ "ދީނާއި ޤައުމުގެ" ހައްގުގައި ގިނަ ބައެއްގެ ސޮއި ހެއްޔެވެ؟\nދީނާއި ޤައުމަށްޓަކައި ދޯ ފަހަރި ކަންތައްކުރީ….


German sarukaaruge khaassa hudha akaa eku Gasim Germany ah | Mihaaru\nޖުމްހޫރީ ޕާޓީގެ ލީޑަރު ގާސިމް އިބްރާހިމް "މިހާރު" އަށް އިންޓަވިއު ދެއްވަނީ. - ފޮޓޯ: މިހާރު\nޖަރުމަން ސަރުކާރުގެ ޚާއްސަ ހުއްދައަކާ އެކު ގާސިމް ޖަރުމަނަށް\n28 ނޮވެމްބަރ 2017 - 13:13 106 comments\nގާސިމްގެ ވަކީލުންގެ ޓީމުގައި ހިމެނިވަޑައިގަންނަވާ ހުސައިން ޝަމީމް "މިހާރު" އަށް މިއަދު ވިދާޅުވި ގޮތުގައި ގާސިމް ޖަރުމަނަށް ވަޑައިގަތީ އެ ގައުމުގެ ސަރުކާރުން ދިން ޚާއްސަ ހުއްދައެއްގެ ދަށުން މެޑިކަލް ޑޮކްޓަރުންގެ ޓީމަކާ އެކުގަ އެވެ. ޖަރުމަނުގައި ގާސިމް ހުންނަވައިގެން ބޭސްފަރުވާގެ ކަންކަން ފުރިހަމަ ކުރަމުން އަންނަ ކަމަށް ވެސް ކުރީގެ ޑެޕިއުޓީ ޕްރޮސިކިއުޓަ ޖެނެރަލް ޝަމީމް ވިދާޅުވި އެވެ.\nގާސިމްގެ ގާނޫނީ ވަކީލުންގެ ޓީމުން ނެރުނު ބަޔާނެއްގައި ބުނީ ގާސިމްގެ ބޭސްފަރުވާގެ ކަންކަން ޒަމާނުއްސުރެ ކުރިއަށް ގެންދެވީ ޖަރުމަނުން ކަމަށެވެ. އަދި ބޭސްފަރުވާ އަށް ގާސިމް މި ފަހަރު ޖަރުމަނަށް ވަޑައިގަތީ، ސިންގަޕޫރުގައި އޭނާ އަށް ފަރުވާ ދިން ޑޮކްޓަރުންނާއި ޖަރުމަނުގައި ހުންނަވާ، ގާސިމްގެ ޑޮކްޓަރުގެ ލަފާގެ މަތިން ކަމަށް ބަޔާނުގައިވެ އެވެ.\nގާސިމްގެ ގާނޫނީ ވަކީލުންގެ ޓީމުން ބުނީ އޭނާގެ ބޭސްފަރުވާ އަށް ސިންގަޕޫރުގައި ހުންނެވުމަށް މޯލްޑިވްސް ކަރެކްޝަނަލް ސާވިސް އިން ދީފައިވާ ވަގުތީ ޓްރެވަލް ޑޮކިއުމަންޓް އާ ކޮށްދީފައިވަނީ މިދިޔަ މަހުގެ ދެ ވަނަ ދުވަހުގެ ނިޔަލަށް ކަމަށެވެ.\nއެހެންކަމުން މުއްދަތު ހަމަވެފައިވާ ޓްރެވަލް ޑޮކިއުމަންޓެއް އޮތުމުގެ ސަބަބުން ސިންގަޕޫރުގައި ހުންނަވައިގެން ބޭސްފަރުވާގެ ކަންތައްތައް އެ މަނިކުފާނު ކުރިއަށް ގެންދަވަން ޖެހިވަޑައިގަތުމަކީ އެ ގައުމުގެ ސަރުކާރުން ދިން ހާއްސަ އެހީއެއްގެ ދަށުން ނުހަނު ދަތި އުނދަގުލެއް ކަމަށް ވެސް އެ ބަޔާނުގައިވެ އެވެ.\n"ގާސިމް ޖަރުމަނު ވިލާތުގައި މި ވަގުތު ހުންނެވީ އެ ގައުމުގެ ސަރުކާރުން ބޭސްފަރުވާ ކުރެއްވުމަށް އިންސާނިއްޔަތަށްޓަކައި އޭނާ އަށް ދެއްވި ހާއްސަ ހުއްދައެއްގެ ދަށުން ކަން ރައްޔިތުންގެ މައުލޫމާތަށްޓަކައި ދަންނަވަމެވެ. އަޅުގަނޑުމެން އެދެނީ ގާސިމަށް އަވަސް ޝިފާއަކަށެވެ،" ބަޔާނުގައި ވެ އެވެ.\nރައްޔިތުންގެ މަޖިލިހުގެ މެމްބަރުންނަށް ރިޝްވަތު ހުށަހެޅުއްވިކަން ސާބިތުވެ ތިން އަހަރުގެ ޖަލު ހުކުމެއްގައި ހުންނަވަނިކޮށް، ހިތްޕުޅުގެ އާލާސްކަންފުޅަށް ބޭސްކުރައްވަން ގާސިމް ސިންގަޕޫރަށް ވަޑައިގަތުމަށް ކަރެކްޝަނުން ދިން މުއްދަތު މިދިޔަ މަހުގެ ތިނެއްގެ ނިޔަލަށް ވަނީ ހަމަވެފަ އެވެ. އޭގެ ފަހުން ގާސިމް ރާއްޖެ އިން ބޭރުގައި ހުންނެވުމަށް އިތުރު ފުރުސަތެއް ދެވެން ނެތް ކަމަށް ކަރެކްޝަންސުން އެންގި އެވެ.\nސިންގަޕޫރަށް ވަޑައިގަތުމަށް ސަރުކާރުން ގާސިމަށް ދިން ޓްރެވަލް ޑޮކިއުމަންޓްގެ މުއްދަތު އިތުރު ކޮށްދޭން އާއިލާ އިން އެދުނީ ގާސިމްގެ ޓެސްޓް ހެދުމަށް ފަހު އިތުރު މައްސަލަތަކެއް ދިމާނުވާ ނަމަ، މިދިޔަ މަހުގެ 28 ގެ ފަހުން ދަތުރު ކުރެއްވޭނެ ކަމަށް ޑޮކްޓަރުން ބުނެފައިވާތީ އެވެ. ގާސިމްގެ އާއިލާ އިން ބުނި ގޮތުގައި ގާސިމަށް ރާއްޖެ ވަޑައިގެންނެވެން އޮތީ މުއްދަތު ހަމަނުވާ ޓްރެވަލް ޑޮކިއުމެންޓެއް ގާސިމް އަތުގައި އޮވެގެންނެވެ.\nއިތުރު ލިޔުންތައް ފުލުހުން މެމްބަރު ގާސިމް އިބްރާހިމް (މާމިގިލި) އިދިކޮޅު ފަރާތްތައް ޖަރުމަން ޖުމްހޫރީ ޕާޓީ ރާއްޖެ-ޖަރުމަން ކަރެކްޝަނަލް ސާވިސް


Inthi campaign ge faraathun gina massalathakeh faahaga koffi - One Online\nއިމްތިޔާޒު ފަހުމީގެ ކެމްޕޭން މެނޭޖަރު އުނގޫފާރު ދާއިރާގެ މެންބަރު މުހައްމަދު ވަހީދު، ކެމްޕެއިން ޖަލްސާއެއްގައި ވާހަކަ ދައްކަނީ--- ފޮޓޯ: އިންތި ކެމްޕެއިން\nއިންތި ކެމްޕެއިންގެ ފަރާތުން ގިނަ މައްސަލަަތަކެއް ފެންމަތި ކޮށްފި\nމިހާރު ކުރިއަށްދާ އެމްޑީޕީގެ ޗެއާޕާސަން ކަމުގެ އިންތިހާބުގައި ވާދަ ކުރައްވާ މާފަންނު އުތުރު ދާއިރާގެ މަޖިލިސް މެންބަރު އިމްތިޔާޒް ފަހުމީ (އިންތި)ގެ ކެމްޕެއިން ޓީމުން އިންތިހާބާބެހޭ ގިނަ ަމއްސަލަތަކެއް ފާހަގަ ކޮށްފިއެވެ.\nއިންތިގެ ކެމްޕޭން މެނޭޖަރު އުނގޫފާރު ދާއިރާގެ މެންބަރު މުހައްމަދު ވަހީދު (ވައްޑެ) ވިދާޅުވީ، ފ. ނިލަންދޫގައި ވޯޓު ލުމަށްފަހު ވޯޓު ކަރުދާސް ދައްކަން އަންގަމުން ގެންދާ ކަމަށެވެ. މިއީ ޕާޓީން ނެރެފައިވާ ވޯޓުލުން ކުރިޔަށް ގެންދާނޭ ގޮތުގެ އުސޫލުތަކާ ހިލާފު ކަމެއް ކަމަށާއި، އަދި ވޯޓުން މަކަރު ހަދަން ހިންގާ ކަމެއް ކަމަށެވެ.\nލ. މާވަށު އާފާގުގެ އަލީ މޫސާ ވޯޓުލުމަށްޓަކައި، އެރަށު ވޯޓުލާ މަރުކަޒުން ދޫކުރި ވޯޓްު ކަރުދާހުގައި ކެންޑިޑޭޓް ނަމްބަރު ދެޔަކާ ދިމާލުގައި ފާހަގަ ޖަހާފައިވާ ވޯޓު ކަރުދާހެއް ދޫކުރިކަމުގެ ޝަކުވާ ލިބިފައިވާ ކަމަށްވެސް ވައްޑެ ވިދާޅުވިއެވެ. މި އިންތިހާބުގައި ކެންޑިޑޭޓް ދެޔަކަކީ، އިންތިއާ ވާދަ ކުރައްވާ އިކޮނޮމިކު މިނިސްޓަރު ފައްޔާޒު އިސްމާއީލްއެވެ.\nހުޅުމާލޭ ވޯޓުލުން ޣާޒީ ސްކޫލުގައި ބޭއްވުމަށް ނިންމާފައި ވަނިކޮށް، އެންގުމަކާ ނުލައި ކުއްލިއަކަށް މިއަދު ހެނދުނު ހުރަވީ ސްކޫލަށް ބަދަލުކޮށްފައިވާތީ ވެސް ވަރަށް ގިނަ ޝަކުވާ ލިބެމުންދާ ކަމަށް ވެސް ވައްޑޭ ވިދާޅުވިއެވެ. އެހެން ނަމަވެސް އެމްޑީޕީގެ އިންތިހާބާ ބެހޭ ކޮމެޓީގެ މެންބަރުން މިއަދު ވިދާޅުވެފައިވާ ގޮތުގައި މަރުކަޒު ބަދަލު ކުރީ ދެ ކެންޑިޑޭޓުންގެ ފަރާތުން ވަޑައިގެން ތިއްބެވި މަންދޫބުންނާ މަޝްވަރާކުރެއްވުމަށްފަހު އެވެ.\nމި އިންތިހާބުގައި އިންތި ވާދަ ކުރައްވަނީ، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމސދު ނަޝީދުގެ ފެކްޝަނުންނެވެ. އެމްޑީޕީގެ އެންމެ އިސް ލީޑަރު އަދި ރައީސުލްޖުމްހޫރއިްޔާ އިބްރާހިމް މުހައްމަދު ސޯލިހުގެ ފެކްޝަނުން ވާދަ ކުރައްވަނީ އިކޮނޮމިކު މިނިސްޓަރު ފައްޔާޒު އިންމާއީލެވެ.\nގުޅޭ ޓެގު ސިޔާސީ އެމްޑީޕީ މިނިސްޓަރު ފައްޔާޒް އިސްމާއިލް އިމްތިޔާޒް ފަހުމީ


"Sooryavanshee" akee thamalha filmehge remake eh noon\n"ސޫރްޔަވަންޝީ" އަކީ ތަމަޅަ ފިލްމެއްގެ ރީމޭކެއް ނޫން\n"ސޫރްޔަވަންޝީ"ގައި އަކްޝޭ ފެންނާނީ ފުލުހެއްގެ ރޯލުން --\nރޯހިތު ޝެޓީގެ ފިލްމު "ސޫރިޔަވަންޝީ" އަކީ ތަމަޅަ ފިލްމެއްގެ ރިމޭކެއް ނޫން ކަމަށް ފިލްމުގެ ޓިމުން ބުނެފި އެވެ.\nއަކްޝޭ ކުމާރު ފުލުހެއްގެ ރޯލުން ފެންނަ މި ފިލްމަކީ ތަމަޅަ ފިލްމެއް ކަމަށްވާ "ތީރާން އަދިގާރަމް އޮންދްރޫ" ކަމަށް ބުނެ މީގެ ކުރިން އިންޑިއާގެ އެކި ނޫސްތަކުގައި ވަނީ ސުވާލު އުފައްދާފަ އެވެ. ތަމަޅަ ފިލްމެއް ކަމަށް އަޑު ފެތުރިފައި ވަނިކޮށް، ފިލްމު ޑިރެކްޓަރު، ރޯހިތު ޝެޓީގެ އޮފިޝަލް ސްޕޯކްސްޕާސަން މިހާރު ވަނީ އެކަން ދޮގު ކޮށްފަ އެވެ.\nރޯހިތު ޝެޓީގެ ސްޕޯކްސްޕާސަން ނެރުނު ބަޔާނުގައި ރޯހިތު ޝެޓީ ޑައިރެކްޓުކޮށް ޕްރޮޑިއުސް ކުރާ ފިލްމެއް ކަމަށް ބުނެފައި ވެ އެވެ. އަދި މިއީ އޮރިޖިނަލް ސްޓޯއީ އެއް ކަމަށާއި ފިލްމު ހަދަނީ އެއްވެސް ފިލްމަކުން "އިންސްޕަޔާ" ވެގެން ނޫން ކަމަށްވެސް އެ ބަޔާނުގައި ބުނެ އެވެ.\nސޫރިޔާވަންޝީ" ގެ ޝޫޓިން މިހާރު ވަނީ ގޯއާގައި ފަށާފަ އެވެ. މި ފިލްމަކީ، ރޯހިތު ޑައިރެކްޓްކޮށް، ޕްރޮޑިއުސް ވެސް ކުރާ ފިލްމެކެވެ. މިއީ ރޯހިތުގެ އުފައްދާ ފިލްމުތަކުގެ ތެރެއިން ފުލުހެއް ލީޑުގައި ފެންނަ ތިންވަނަ ފިލްމެވެ. އެންމެ ފަހުން ނެރެފައިވަނީ އަޖޭ ދޭވްގަންގެ ސިންގަމް އާއި ރަންވީރު ސިންގްގެ ސިމްބާ އެވެ. މި ދެ ފިލްމަކީ ވެސް ބްލޮކްބަސްޓާގައި ކާމިޔާބު ދެ ފިލްމެވެ.\nއިންޑިއާގެ ހަބަރުތައް ބުނާ ގޮތުގައި މި ފިލްމުގެ ބަތަލާގެ ރޯލުން ފެންނާނީ ސޯނަމް ކަޕޫރު އެވެ. ސޯނަމް އަކްޝޭ އާއެކު އެންމެ ފަހުން ފެނުނީ މިދިޔަ އަހަރު ރިލީޒް ކުރި "ޕެޑްމޭން" އިންނެވެ. ފިލްމުގެ ބަތަލާގެ ރޯލު ސޯނަމް އަށް ދިނުމުގެ ކުރިން ކެޓްރީނާ ކެއިފާއި ޕޫޖާ ހޭގްޅޭ އަށްވެސް ހުށަހަޅާފައިވެ އެވެ.\n"ސޫރިޔަވަންޝީ" މި އަހަރުގެ ފަހުކޮޅުގައި ސިނަމާތަކަށް ގެންނާނެ ކަމަށް ބެލެވެ އެވެ.


މި މިނިސްޓްރީއިން 25 ސެޕްޓެމްބަރ 2019 ގައި ޝާޢިއުކުރި ނަންބަރު: (IUL)473/473/2019/28ކޮންޕިއުޓަރ ޕްރޮގްރާމަރ މަޤާމަށް އެކަށީގެންވާ ފަރާތެއް ކުރިމަތިލާފައި ނުވާތީ، އެ އިޢުލާން ބާތިލްކޮށް އެ މަޤާމަށް ކުރިމަތިލުމުގެ ފުރުސަތު އަލުން ހުޅުވާލީމެވެ.\nމަހަކު-/ 6295 ރުފިޔާ\nމަހަކު-/ 2000 ރުފިޔާ\nއެން.ސީ.އައި.ޓީ ނެޓްވޯކްގައި މިނިސްޓްރީގެ ފަރާތުން އަދާކުރަންޖެހޭ އެޑްމިނިސްޓްރޭޓިވް ރޯލް އަދާކުރުން.\nމިނިސްޓްރީއިން ހިންގާ އައި ޓީ ސޮފްޓްވެއަރސްގެ އެކިއެކި މަޝްރޫޢުތައް ހިންގުން.\nއައި.ޓީއާއި ގުޅުންހުރި ތަކެތި ނައްތާލުމުގައި އެޑްމިން ސެކްޝަނަށް ފަންނީ ލަފާދިނުން.\nއެން.ސީ.އައި.ޓީ އާއި ގުޅިގެން މިނިސްޓްރީ އާއި މިނިސްޓްރީއިން ބަލަހައްޓަމުން ގެންދާ ތަންތަނުގައި އިމްޕްލިމެންޓް ކުރަންޖެހޭ ސޮފްޓްވެއަރތައް އިމްޕްލިމެންޓްކޮށް އެކަންތައް ބެލެހެއްޓުން.\nމިނިސްޓްރީއަށް އަށް ބޭނުންވާ ޑޭޓާބޭސް ކަމާގުޅޭ ފަރާތްތަކާ ގުޅިގެން ޑިވެލޮޕްކުރުމުގެ ކަންތައް ކުރިއަށް ގެންދިއުން.\nމިނިސްޓްރީއަށް ބޭނުންވާ ސޮފްޓްވެއަރ ޑިވެލޮޕްކުރުމުގެ މަސައްކަތެއް ކުރަންޖެހިއްޖެ ޙާލަތެއްގައި އެމަސައްކަތް ކުރުން.\nމިނިސްޓްރީގެ އީމެއިލް އެކައުންޓް ހެދުމާއި މޮނިޓަރކޮށް ބެލެހެއްޓުން.\nމިނިސްޓްރީގެ ޖެމްސްއާ ގުޅުންހުރި އެންމެހައި މަސައްކަތެއް ބެލެހެއްޓުން.\nޒަމާނީ ޓެކްނޮލޮޖީއަށް އަންނަ ބަދަލުތަކާ ގުޅިގެން މިނިސްޓްރީގައި ބޭނުންކުރާ އޮޕަރޭޓިންގ ސިސްޓަމްތަކާއި ސޮޕްޓްވެއަރތަކަށް މުވައްޒަފުން އަހުލުވެރިކުރުވުން.\nޑިޕާރޓްމަންޓާ ގުޅުންހުރި ސިޔާސަތުތަކާއި މިންގަނޑު އަދި އެސްއޯޕީ ހަދައި އިޞްލާޙުކުރުމުގެ މަސައްކަތަށް އެހީތެރިވެދީ ބޭނުންވާ މަޢުލޫމާތު ފޯރުކޮށްދިނުން.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެމްބަރ 10 ވާ އާދިއްތަ ދުވަހުގެ 13:30 ގެ ކުރިން، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް (ޤައުމީ ދާރުލްއަސާރު، ޗާންދަނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3326796 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ، 2019 ނޮވެމްބަރ 14 އާއި 2019 ޑިސެމްބަރ 14 އާ ދެމެދު، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ގައެވެ.\n29 ޞަފަރު 1441\nޕަބްލިޝްކުރި ގަޑި: 1917\nސުންގަޑި: 10 ނޮވެންބަރު 2019 1330\n- Reference _Check_form


MDP in fiyavalhu elhi memberunge maafuge siteethah aammu koffi\nއެމްޑީޕީން ފިޔަވަޅު އެޅި މެންބަރުން މައާފަށް އެދިވަޑައިގެން ސިޓީތައް އާންމުކޮށްފި\nސުޕްރީމް ކޯޓުން ދެ ފަނޑިޔާރަކު ވަކިކުރުމަށް ރައްޔިތުންގެ މަޖިލީހުގައި ވޯޓު ނެގި ދުވަހު ޖަލްސާ އަށް ހާޒިރުވެ ވަޑައިނުގަންނަވައިގެން ފިޔަވަޅު އެޅި ހަ މެންބަރުންގެ ތެރެއިން ފަސް މެންބަރަކު ޕާޓީގެ ކިބައިން މައާފަށް އެދިވަޑައިގެންފައިވާ ސިޓީތައް އެމްޑީޕީގެ ވެބްސައިޓުގައި އާންމުކޮށްފި އެވެ.\nއުއްތަމަ ފަނޑިޔާރަކަށް ހުންނެވި އަހްމަދު ފާއިޒާއި ފަނޑިޔާރު މުއުތަސިމް އަދުނާން ފަނޑިޔާރުކަމުން ވަކި ކުރުމަށް ވޯޓު ނެގި ދުވަހު އެމްޑީޕީގެ މެންބަރުންގެ ތެރެއިން މަޖިލީހުގެ ޖަލްސާ އަށް ހާޒިރުވެ ވަޑައިނުގަނެ އަދި ވޯޓުގައި ބައިވެރިވެ ވަޑައިނުގަތުމުން ފިޔަވަޅު އަޅާފައި ވަނީ މަޖިލީހުގެ ނައިބު ރައީސް ރީކޯ މޫސާ މަނިކާއި ވެލިދޫ ދާއިރާގެ މެންބަރު ޔާމީން ރަޝީދާއި ކުރެންދޫ ދާއިރާގެ މެންބަރު އަބްދުލް ބާރީ އަބްދުﷲ އާއި މުލަކު ދާއިރާގެ މެންބަރު އިބްރާހިމް ނަސީރާއި ފެލިދޫ ދާއިރާގެ މެންބަރު އަހްމަދު މަރުޒޫގުގެ އިތުރުން ވައިކަރަދޫ ދާއިރާގެ މެންބަރު މުހައްމަދު ނާޒިމްއާ ދެކޮޅަށެވެ. މީގެ ތެރެެއިން މޫސާ މަނިކު ވަނީ ޕާޓީން ވަކި ވެސް ކޮށްފަ އެވެ. އޭނާ މައާފަށް އެދިވަޑައިގަތުމުގެ ބަދަލުުގައި ވަނީ އޭނާއާ ދެކޮޅަށް އެޅި ފިޔަވަޅު ގަބޫލު ނުކުރައްވާ ކަމަށް ވިދާޅުވެ އިސްތިއުނާފު ކުރުމަށް ހުށަހަޅުއްވައިފަ އެވެ.\n"14 ޑިސެމްބަރު 2014 ވަނަ ދުވަހު ބޭއްވުނު ރައްޔިތުންގެ މަޖިލީހުގެ ޖަލްސާ އަށް އަޅުގަނޑަށް ހާޒިރު ނުވެވުމުގެ ސަބަބުން ޕާޓީ އަށް ލިބުނު ގެއްލުމަށްޓަކައި ޕާޓީގެ ލީޑަޝިޕަށާއި އަދި އެންމެހާ މެންބަރުންގެ ކިބައިން ނިހާޔަތަށް މައާފަށް އެދެމެވެ." އޭނާގެ ސިޓީގައި ވަނީ މިހެންނެވެ.\nވިޕްލައިނާ ހިލާފުވި މެންބަރުންނާ މެދު ފިޔަވަޅު އަޅަން ނިންމީ ކޮމިޓީގެ އިއްތިފާގުންނެވެ. އެ ކޮމިޓީގައި ތިއްބަވަނީ މުހައްމަދު ޝިފާޒްގެ އިތުރުން މާފަންނު އުތުރު ދާއިރާގެ އިމްތިޔާޒް ފަހުމީ އާއި އާއި މާލެ ދާއިރާގެ ރައީސް އަކްރަމް ކަމާލުއްދީނާއި ޑރ. މުސްތަފާ ލުުތުފީ އަދި ޝުއައިބު އަލީ އެވެ.\nފާއިޒާއި މުއުތަސިމް ފަނޑިޔާރުކަމުން ވަކިކުރަން ރައްޔިތުންގެ މަޖިލީހުން ފާސްކުރީ 53 މެމްބަރުންގެ ވޯޓުންނެވެ. ވޯޓުގައި ބައިވެރިވެ ވަޑައިގަތީ 74 މެމްބަރުންނެވެ. އެ ދެ ފަނޑިޔާރުން ވަކިކުރަން ބޭނުންވީ 50 ވޯޓެވެ. އެހެންވެ އެމްޑީޕީގެ މެންބަރުން ހާޒިރުވެ ވަޑައިގެން ދެކޮޅަށް ވޯޓު ދެއްވި ނަމަ ނަތީޖާ އެނބުރުނީހެވެ.\nހުޅުމާލޭގެ އިސް މެޖިސްޓްރޭޓް ސިޔާމާއަށް ފިޔަވަޅު އަޅައިފި\nޒިޔަދަމްގެ މަރު: ހުލާސާ ބަޔާން ނުއިއްވުނު


SunOnline: Konme kameggaives heyo edhigen gaumu iskuran jehey: Siyam\nކޮންމެ ކަމެއްގައިވެސް ހެޔޮއެދިގެން ގައުމު އިސްކުރަންޖެހޭ: ސިޔާމް\nމުޙައްމަދު ނާއިލް ހަފީޒް 26 Jul 2021, 00:47\nރައްޔިތުންގެ މަޖިލީހުގެ މީދޫ ދާއިރާ ގެ މެމްބަރު އަދި އެމްޑީއޭގެ ލީޑަރު އަހުމަދު ސިޔާމް މުހައްމަދު --- ސަން ފޮޓޯ/ ފަޔާޒު މޫސާ\nކޮންމެ ކަމެއްގައިވެސް ގައުމު އިސްކޮށް ގައުމަށް ހެޔޮއެދިގެން މަސައްކަތްކުރުމަށް ރައްޔިތުންގެ މަޖިލީހުގެ މީދޫ ދާއިރާގެ މެމްބަރު އަދި މޯލްޑިވްސް ޑިވެލޮޕްމަންޓް އެލާޔަންސް (އެމްޑީއޭ) ގެ ލީޑަރު އަހުމަދު ސިޔާމް މުހައްމަދު ދިވެހި ރައްޔިތުންނަށް ގޮވާލައްވައިފިއެވެ.\nރާއްޖޭގެ މިނިވަން ދުވަހުގެ މުނާސަބަތާ ގުޅިގެން ސިޔާމް ފޮނުއްވި ހިތޯބެއްގައި ވިދާޅުވީ މަދު ބައެއްގެ އަމިއްލަ އެދުމުގެ ސަބަބުން މިއަދުވެސް ގައުމުގެ މިނިވަންކަމަށް ނޭދެވޭ އަސަރުކުރަމުންދާކަމަށެވެ. އަދި އެއީ ހިތާމަހުރި މަންޒަރެއްކަމަށްވެސް ސިޔާމް ވިދާޅުވިއެވެ.\n"އަޅުގަނޑުމެންގެ ތެރެއިން ވަކި ފަރުދެއްގެ މަސްލަހަތަށްވުރެ މި ލޮބުވެތި ދިވެހި ގައުމު މާ ބޮޑުވާނެކަމީ އެއްވެސް ޝައްކެތް އޮތްކަމެއް ނޫން. އެހެންކަމުން ކޮންމެކަމެއްގައިވެސް ގައުމު އިސްކޮށް، ގައުމަށް ހެޔޮއެދިގެން މަސައްކަތްކުރުމުގައި ދެމިތިބުމަށް އަޅުގަނޑު ގޮވާލަން،" ސިޔާމް ވިދާޅުވިއެވެ.\nސިޔާމް އިތުރަށް ވިދާޅުވީ މިނިވަންކަމަކީ އަގުހުރި ނިއުމަތެއްކަމަށެވެ. އަދި މިނިވަންކަން ދެމެހެއްޓުމަށް އަބަދުވެސް މަސައްކަތްކުރަންޖެހޭނެކަމަށާއި އެއީ ގައުމީ، ދީނީ އަދި އިޖުތިމާއީ ޒިންމާއެއްކަމަށްވެސް ސިޔާމް ވަނީ ވިދާޅުވެފައެވެ.\nއަދި ގައުމުގެ އެތެރެއިންނާއި ބޭރުން މިނިވަންކަމަށް ކުރިމަތިކުރުވާ ގޮންޖެހުންތަކަށް ސަމާލުވުމަށްވެސް ސިޔާމް ވަނީ އެދިވަޑައިގެންފައެވެ.\nމިނިވަންދުވަހާ ގުޅިގެން ސިޔާމް ނެރުއްވި ބަޔާނުގައި އެމަނިކުފާނުވަނީ އެމްޑީއޭގެ މެމްބަރުންނާއި ދިވެހި ރައްޔިތުންނަށް މިނިވަން ދުވަހުގެ ތަހުނިޔާ ރައްދުކުރައްވާފައެވެ.\nމީދޫގައި ރޯ ހައުސްތަކެއް އަޅައިދިނުމަކީ ވަރަށްބޮޑު އެދުމެއް\nމާފަރު އެއާޕޯޓް ހަބަކަށް ހަދަން ސިޔާމް ގޮވާލައްވައިފި


އާސިޔާނުގެ ބައްދަލުވުމުގައި މިޔަންމާއާ ދެކޮޅަށް ނިންމުމެއް ނުނިންމާ އާސިޔާނުގެ ބައްދަލުވުމުގައި މިޔަންމާއާ ދެކޮޅަށް ނިންމުމެއް ނުނިންމާ\nއާސިޔާނުގެ ބައްދަލުވުމުގައި މިޔަންމާއާ ދެކޮޅަށް ނިންމުމެއް ނުނިންމާ\nވީޑިޔޯ މެދުވެރިކޮށް އާސިޔާންގެ އެންމެ އިސްވެރިންގެ ބައްދަލުވުން ބާއްވަނީ / ފޮޓޯ: ރޮއިޓަރސް\nއަސްކަރީވެރިކަމެއްގެ ދަށުގައި އޮތް މިޔަންމާއާ ދެކޮޅަށް އެއްވެސް ނިންމުމެއް ނުނިންމާ ދެކުނު އިރުމަތީ އޭޝިޔާގެ ޤައުމުތަކުގެ މައްޗަށް އެކުލެވޭ އާސިޔާންގެ އެންމެ އިސްވެރިންގެ ބައްދަލުވުން ނިންމާލައިފިއެވެ.\nމިދިޔަ ފެބުރުއަރީ މަހުގެ 1ވަނަ ދުވަހު މިޔަންމާގައި ކުރި އަސްކަރީ ބަޣާވާތުގެ މޭސްތިރިޔާކަމަށްވާ މިން އައުންގް ހިޔަންގަށް ދަޢުވަތު ނުފޮނުވަން ނިންމާފައިވަނީ އާސިޔާންގެ ޚާރިޖީ ވަޒީރުންގެ މެދުގައި ބޭއްވި ކުއްލި ބައްދަލުވުމެއްގައެވެ. ޤައުމުތަކުގެ ދާޚިލީ މައްސަލަތަކާ ޢާއްމު ގޮތެއްގައި ނުބެހޭ އާސިޔާނުން ނިންމާފައިވަނީ ސިޔާސީ ވިސްނުން ނުގެންގުޅުއްވާ ބޭފުޅަކަށް އެ ދަޢުވަތު ދިނުމަށެވެ. ނަމަވެސް އެ ބައްދަލުވުމުގައި ބައިވެރިވުމަށް ޢާއްމުންގެ މަންދޫބަކަށް ދަޢުވަތު ދިން ނަމަވެސް އޭނާ ބައިވެރިވެފައެއް ނުވެއެވެ.\nވީޑިޔޯ މެދުވެރިކޮށް ތިން ދުވަހުގެ މުއްދަތަށް ބޭއްވި އާސިޔާންގެ އެންމެ އިސްވެރިންގެ ބައްދަލުވުމުގެ ރިޔާސަތު ބެލެހެއްޓެވި ބުރޫނާއީގެ ރަސްގެފާން ޙަސަނުލް ބުލްޤިޔާ ވިދާޅުވީ މިޔަންމާއަކީ އެ ޖަމުޢިއްޔާގެ މުޙިއްމު ބައިވެރިއެއްކަމަށާއި އާސިޔާނުގައި އޮތް މިޔަންމާގެ މެންބަރުކަމާމެދު އެ ޖަމުޢިއްޔާއިން އެއްވެސް ސުވާލެއް ނުއުފައްދާކަމަށެވެ. އަދި އާސިޔާނުން އަބަދުވެސް މިޔަންމާއަށް އެއްބާރުލުން ދޭނެކަމަށާއި މިޔަންމާގެ ވެރިކަމުގެ ނިޒާމު ހަރުދަނާކުރުމަށް އެ ޖަމުޢިއްޔާއިން އެހީތެރިވާނެކަމަށްވެސް އޭނާ ވިދާޅުވިއެވެ.\nމިޔަންމާގެ ޙާލަތު ދެނެގަތުމަށް އާސިޔާނުންވަނީ ޚާއްޞަ މަންދޫބެއް ކަނޑައަޅައިފައެވެ. ނަމަވެސް ބަންދުގައި ހުންނެވި މިޔަންމާގެ ކުރީގެ އިސްވެރިޔާ އަން ސަން ސޫ ކީއާ ބައްދަލުކުރެއްވުމަށް އެ ޤައުމުގެ އަސްކަރީ ސަރުކާރުން ފުރުޞަތު ނުދޭތީ އާސިޔާނުގެ މަންދޫބު އެ ޤައުމަށް ވަޑައިގެންފައެއް ނުވެއެވެ.


dv – Page5– Maldivian Democratic Party\n13 އަހަރުގެ ކުޑަ ކުއްޖާ ރަހީނުކޮށް މަރާލާފައިވާތީ އިންތިހާއަށް ކަންބޮޑުވުން ފާޅުކޮށް، އެޖަރިމާ ހަރުއަޑުން ކުށްވެރިކުރުން\n. ހުޅުމާލޭގައި އުމުރުން އެންމެ 13 އަހަރުގެ ކުޑަ ފިރިހެން ކުއްޖަކު ރަހީނުކުރުމަށްފަހު މަރާލާފައިވާތީ ދިވެހިރައްޔިތުންގެ ޑިމޮކްރަޓިކް ޕާރޓީ (އެމްޑީޕީ) އިން އިންތިހާއަށް ކަންބޮޑުވުން ފާޅުކޮށް، އެ ޢަމަލު އެންމެ ހަރުއަޑުން ކުށްވެރިކުރަމެވެ. ރަހީނުކުރުމަށްފަހު […]\nޤާނޫނު ނަންބަރު 9/2014 (ޤާނޫނުލްއުޤޫބާތު) އަށް އިސްލާހު ގެނައުމަށް ސަރުކާރުން ހުށަހެޅުއްވި ބިލު ރައްޔިތުންގެ މަޖިލީހުން ފާސްކޮށްދެއްވުމަށް ގޮވާލުން\nރައްޔިތުންގެ މަޖިލީހަށް ސަރުކާރުގެ ފަރާތުން ހުށަހަޅުއްވާފައިވާ “ޤާނޫނު ނަންބަރު 9/2014 (ދިވެހިރާއްޖޭގެ ޤާނޫނުއުޤޫބާތު) އަށް އިސްލާހު ގެނައުމުގެ ބިލު” ހުށަހަޅުއްވާފައިވަނީ ދީން ހަތިޔާރަކަށް ބޭނުންކޮށްގެން، މުސްލިމުންގެ ބޮލުގައި ދީނާއި ގުޅުވައި ތަފާތު ލޭބަލްތައް އަޅުވައި، […]\n« 1234567 8 … 536 »


ޖަރުމަން ޝެންގެން ވިސާގެ ވަގުތީ ކްލިނިކެއް ރާއްޖޭގައި ހުޅުވަނީ – Dhen.mv\nމާލެ ސަރަހައްދުގައި ކާފިއު ހިންގަނީ\nޖަރުމަން ޝެންގެން ވިސާގެ ވަގުތީ ކްލިނިކެއް ރާއްޖޭގައި ހުޅުވަނީ\nޖަރުމަންވިލާތަށް ދަތުރުކުރުމަށް ބޭނުންވާ ޖާމަން ޝެންގެން ވިސާ ނެގުމަށް ވަގުތީ ގޮތުން ވިސާ ބަޔޯމެޓްރިކް ކްލިނިކެއް އަންނަ ފެބްރުއަރީ މަހުގެ ތިންކުން ފެށިގެން ފަހަކަށް ފޮރިން މިނިސްޓްރީގައި ހުޅުވަން ނިންމައިފި އެވެ.\nމި ކްލިނިކް އިންތިޒާމްކުރަނީ ދިވެހިރާއްޖެއަށް ކަނޑައަޅާފައި ހުންނަ ޖަރުމަންވިލާތުގެ އެމްބަސީގެ ފަރާތުންނެވެ. ބަޔޯމެޓްރިކް ކްލިނިކް ހުޅުވާނީ ފެބްރުއަރީ3އިން5އަށް، ކޮންމެ ދުވަހަކު ހެނދުނު 9:00 އިން ހަވީރު 6:00 އަށެވެ.\nވިސާގެ ޚިދުމަތަށް އެދިވަޑައިގަންވާ ބޭފުޅުންނަށް ބަޔޯމެޓްރިކް ކްލިނިކްގެ އެޕޮއިންޓްމަންޓް ޖެނުއަރީ 25 ވަނަ ދުވަހުގެ ހަވީރު 5:30 ގެ ކުރިން ތިރީގައި ލިންކަށް ޒިޔާރަތްކުރައްވައިގެން ހެއްދެވޭނެއެވެ.\nއިތުރު މައުލޫމާތު ހޯއްދެވުމަށް ތިރީގައިވާ ވީ.އެފް.އެސް ވެބްސައިޓަށް ޒިޔާރަތްކުރެއްވުން ލިބިވަޑައިގަންނަވާނެއެވެ.\nމި ވިސާ ކްލިނިކަކީ ޖަރުމަންވިލާތަށް، ޚާއްސަކޮށް އައިޓީބީ ފެއަރއާ ދިމާކޮށް ޖަރުމަންވިލާތުގެ ބަރލިންއަށް ޒިޔާރަތްކުރާ ދިވެހިންނަށް ޝެންގެން ވިސާ ނެގުމުގައި ދިމާވާ ދަތިތަކަށް ހައްލެއް ހޯދައިދިނުމަށް ކުރިއަށްގެންދާ ކްލިނިކެކެވެ.\nމިދިޔަ ޑިސެމްބަރު މަހުގެ 16 ވަނަ ދުވަހު ފޮރިން މިނިސްޓަރ އަބްދުﷲ ޝާހިދުއާއި ޖަރުމަންވިލާތުގެ ސަފީރު ޖޯން ރޯޑް، މާލޭގައި ދާއިމީ ޝެންގެން ވިސާ އެޕްލިކޭޝަން ސެންޓަރެއް ޤާއިމްކުރައްވާނެކަމަށް އިއުލާންކުރައްވާފައިވާއިރު، މި ސެންޓަރު ޤާއިމްކުރުމުގެ މަސައްކަތް އެ މިނިސްޓްރީއާއި ވީ.އެފް.އެސް ގްލޯބަލް ގުޅިގެން ދަނީ ކުރަމުންނެވެ. އަދި މިސެންޓަރުގެ ޚިދުމަތް މިއަހަރުގެ މާޗް މަހު ފެށިގެންދާނެއެވެ.\nގޯހުން ގޯހަށްނުދަނީސް ބައިނަލްއަގްވާމީ އެހީތެރިކަމަށް އެދިވަޑައިގަތުމަށް މުޢިއްޒު އިލްތިމާސް ކުރައްވައިފި\nމާލެ ސަރަހައްދު ލޮކްޑައުންއަކަށްދާން ނިންމަނީ\nކޮވިޑުން ދިފާޢުވުމަށް 119،518 މީހުން ވެކްސިންގެ ދެ ޑޯޒް ފުރިހަމަ ކޮށްފި


Coke aai kaa thakethi adhi football: Coca Cola in Raajjeyga khaassa promotion eh\nކޯކާއި ކާތަކެތި އަދި ފުޓްބޯޅަ: ކޮކާކޯލާއިން ރާއްޖޭގައި ޚާއްޞަ ޕްރޮމޯޝަނެއް\nރާއްޖޭގެ ފުޓްބޯޅަ ސީޒަން ފެށެން ތައްޔާރުވަމުން އަންނައިރު، ފުޓްބޯޅައަށް ލޯބިކުރާ ފަރާތްތަކަށް، ޓީވީ އާއި ސްމާޓްފޯން އަދި އެ ނޫންވެސް ތަފާތު އެތައް އަގުހުރި އިނާމުތަކެއް ހޯދުމުގެ ފުރުޞަތު ލިބޭ ޕްރޮމޯޝަނެއް ކޮކާކޯލާ އިން ފަށައިފިއެވެ.\nކޮކާކޯލާއިން ބުނީ، މި ޕްރޮމޯޝަން މެދުވެރިކޮށް، ގޭގައި ތިބެގެން ވެސް އަގުހުރި އިނާމުތަކެއް ހޯދުމުގެ ފުރުޞަތު ފުޓްބޯޅަ އަށް ލޯބިކުރާ ފަރާތްތަކަށް ލިބޭނެ ކަމަށާއި "ކޯކް، ފުޑް އެންޑް ފުޓްބޯލް" ގެ ނަމުގައި ހިންގާ ޕްރޮމޯޝަން ކުރިއަށްދާނީ މި މަހުގެ 15 އިން ފެށިގެން އަންނަ މަހުގެ ނިޔަލަށް ކަމަށެވެ.\nމި ޕްރޮމޯޝަންގައި ބައިވެރިވެވޭނީ 300 އެމްއެލް، 500 އެމްއެލް، 1.25 މީޓަރު އަދި ދެ ލީޓަރުގެ ކޯކު ފުޅި ގަނެގެންނެވެ.\nއެގޮތުން، ޕްރޮމޯޝަނަށް ޚާއްޞަކޮށް ބާޒާރަށް ނެރެފައިވާ ރަންކުލައިގެ މަތިޖެހި ކޯކު ފުޅީގެ މަތިގަނޑުގެ އެތެރޭގައި އިންނަ ކޯޑު 2626 އަށް އެސްއެމްއެސް ކުރުމުން މި ޕްރޮމޯޝަންގައި ބައިވެރިވެވޭނެއެވެ.\nޕްރޮމޯޝަންގައި ހުށަހަޅާފައިވާ އިނާމުތަކުގެ ތެރޭގައި: 20 ސްމާޓްފޯން، 50 އިންޗީގެ 25 ޓީވީ، ކޯކުގެ ލޯގޯ ޖަހާފައިވާ 45 ލިމިޓެޑް އެޑިޝަން ކުދި ފްރިޖު (މިއީ ކޮންމެ ދުވަހަކު ދޭ އިނާމެއް) އަދި ކޯހުގެ ބްރޭންޑް ކޮށްފައިވާ 225 މާޗެންޑައިޒް ހިމެނެއެވެ.\n"ކޮކާ-ކޯލާ އާއި ފުޓްބޯޅަ ވަނީ ގުޅިލާމެހިފައި. ގޭގައި ތިބެގެން ރައްކާތެރިކަމާއެކު ފުޓްބޯޅަ ބަލައިލުމުގެ ފުރުޞަތު ދިވެހިންނަށް ފަހިކޮށްދިނުމަށްޓަކައި، ކޯކުގެ މީރު ރަހައިން ކާތަކެތި އިތުރަށް ފުރިހަމަކޮށްލައި އަދި އަގުހުރި އިނާމުތަކެއް ހޯދޭނެ މި ޕްރޮމޯޝަން ފެށުމަކީ އަޅުގަނޑުމެންނަށް ލިބޭ ފަޚުރެއް. ދިވެހިންނަކީ ފުޓްބޯޅަ އަށް ވަރަށް ބޮޑަށް ލޯބިކުރާ ބަޔަކަށްވާއިރު، މި ފޯރީގައި ކޮކާކޯލާ އިން ބައިވެރިވުމުން އަގުހުރި އިނާމުތަކެއް ހޯދުމުގެ ފުރުޞަތު ފުޓްބޯޅަށް އަށް ލޯބިކުރާ ފަރާތްތަކަށް ލިބޭނެ،" ކޮކާ-ކޯލާ ރާއްޖޭގެ މެނޭޖިން ޑިރެކްޓަރު ޕަންކަޖް ސިންހަ ވިދާޅުވިއެވެ.\nދުނިޔޭގެ އެންމެ މަގުބޫލު އަދި ގިނަ ބައެއްގެ ލޯބި ލިބިފައިވާ އެއް ބްރޭންޑް ކަމަށްވާ ކޮކާކޯލާ އިން ދުނިޔޭގެ އެކި ކަންކޮޅުތަކުގައި އެތައް ބަޔަކަށް ހިތްހަމަޖެހުމާއި އުފާވެރިކަން ގެނެސްދޭތާ 135 އަހަރު ވަނީ ވެފައެވެ.\nރާއްޖޭގައި ކޯލާގެ އުފެއްދުންތައް ބަންދުކުރާ ޕާޓްނަރު ކަމަށްވާ މާލޭ އެރޭޓެޑް ވޯޓާ ކޮމްޕެނީ ޕްރައިވެޓް ލިމިޓެޑް މެދުވެރިކޮށް ދަ ކޮކާކޯލާ ކޮމްޕެނީ އިން ވަނީ ކަރުހިއްކުން ފިލުވާލަދޭ އަދި ރަހަމީރު ތަފާތު ބުއިންތައް ރާއްޖޭގެ މާކެޓަށް ތަޢާރަފުކޮށްފައެވެ.\nމީގެ އިތުރުން، އާންމުންގެ ދިރިއުޅުން އުޖާލާކޮށްދޭ ފަދަ ހަރަކާތްތަކާއި މަޝްރޫޢުތައް ވެސް ކޮކާކޯލާ ބްރޭންޑުން ކުރިއަށްގެންދެއެވެ.\nގޭގައި ތިބެގެން މިހާ އަގުހުރި ބަދަލެއް މީގެ ކުރިން ލިބިފައި ނުވާ ކަމަށާއި ޢާއިލާ އަދި ރަށްޓެހިންނާއެކު ޕްރިމިއަ ލީގުގެ މެޗުތައް ބަލާލަން އެއްތަންވެލައި ކޯކުގެ މީރު ރަހައާއެކު ލުއިކާނާ އަށް އިންސާފުކޮށްލައިގެން އަގުހުރި އިނާމުތަކެއް ހޯދުމުގެ ފުރުޞަތު ފުޓްބޯޅައަށް ލޯބިކުރާ ފަރާތްތަކަށް މިހާރު މިވަނީ ފަހިވެފައިކަމަށް ކޮކާކޯލާއިން ބުނެއެވެ.\nމި ފަށާ ޕްރޮމޯޝަންގެ ދަށުން އިނާމު ލިބޭ ފަރާތްތަކުން، އިނާމު ބަލާ ދާއިރު ގުރުއަތުން ހޮވޭ ކޯޑު ހިމެނޭ މަތިގަނޑު ގެންދަންވާނެ ކަމަށް ކޮކާކޯލާއިން ބުނެއެވެ.